SunOnline: Column: Gaumu kaa kathurufanithakakah vefaivaa siyasee magaamuthah\nއަޙުމަދު މާޖިދު 11 Jan 2021, 13:02\nދިވެހިރާއްޖޭގެ ޤާނޫނުއަސާސީގެ 115 ވަނަ މާއްދާޔަކީ، ރައީސުލްޖުމްހޫރިއްޔާގެ ބާރުތަކާއި މަސްއޫލިއްޔަތުތައް ކަނޑައަޅައި އެނިއުމަރޭޓު ކުރާ މާއްދާއެކެވެ. އެ މާއްދާގެ (ޅ)ގެ ދަށުން، "ވަޒީރުންގެ މަޖިލިހަށާއި، ރައީސުލްޖުމްހޫރިއްޔާގެ މަޤާމުގެ ވާޖިބު އަދާ ކުރުމަށް ޓަކައި ބޭނުން ވާ މަޤާމުތަކަށް، މީހުން ޢައްޔަން ކުރުމާއި، އެ މަޤާމުތަކުން މީހުން ވަކި ކުރުމާއި، އެމީހުންގެ އިސްތިޢުފާ ޤަބޫލު ކުރުން" މިއީ ރައީސްގެ ބާރުތަކާއި މަސްއޫލިއްޔަތުތަކުގެ ތެރޭގައި ހިމެނޭ އެއް ކަމެކެވެ.\nއަޅުގަނޑުމެންގެ ތެރޭގައި "ސިޔާސީ މަޤާމުތަކުގެ" ގޮތުގައި މަޝްހޫރު ވެފައި އޮންނަނީ މި ދެންނެވި ދުސްތޫރީ މާއްދާގެ ދަށުން އުފެއްދޭ މަޤާމުތަކެވެ. ރައީސުލްޖުމްހޫރިއްޔާގެ އޮފީހުން ހައްދަވައި، 1 ޖުލައި 2012 އިން ފެށިގެން އެ އުޞޫލަކަށް ޢަމަލު ކުރެވެމުންދާ "ސިޔާސީ މުއައްޒަފުންގެ ގޮތުގައި ރައީސުލްޖުމްހޫރިއްޔާ ޢައްޔަން ކުރައްވާ މުވައްޒަފުން ޢަމަލު ކުރާން ޖެހޭ އުޞޫލު"ގައި އެ މަޤާމުތަކުގައި ތިބޭ މުއައްޒަފުންނަށް ނިސްބަތް ކޮށް ބޭނުން ކޮށްފައި އޮންނަ ނަމަކީ "ސިޔާސީ މުއައްޒަފުން" މިއެވެ. މި ފެށުނު 2021 ވަނަ އަހަރު އަލަށް އުފައްދަވާ މަޤާމުތަކާ އެކު، ދިވެހި ސަރުކާރުގައި "ސިޔާސީ މުއައްޒަފުންގެ" ޢަދަދު 960 އަށް ވުރެ މަތި ވާނެ ކަމަށް މީޑިޔާގެ ރިޕޯޓުތަކުގައި ދާދި ފަހުން ވަނީ ބުނެފައެވެ.\nސިޔާސީ މަޤާމުތަކާއި އޭގެ މަޤްޞަދު\nތަންފީޛީ ބާރުގެ ތެރޭގައި ސިޔާސީ މަޤާމުތައް އުފެއްދެވުމާއި، އެ މަޤާމުތަކަށް މީހުން ލެއްވެވުމާއި، އެ މަޤާމުތަކުގައި ތިބޭ މީހުން ވަކި ކުރެއްވުމުގެ ބާރު ޤާނޫނުއަސާސީން ރައީސުލްޖުމްހޫރިއްޔާއަށް ދީފައި އޮންނަނީ ކިހިނެއްކަން ރަނގަޅަށް ދެނެގަތުމުގެ ގޮތުން، އެންމެ ފުރަތަމަ ބަލައިލާން ޖެހެނީ ކަމާބެހޭ ދުސްތޫރީ ނައްޞަށެވެ. ޤާނޫނުއަސާސީގެ 115 ވަނަ މާއްދާގެ (ޅ) އަށެވެ. އެ މާއްދާޔާ މެދު ތަޙްލީލީ ވިސްނުމަކުން ވިސްނައިލުމުން، ސާފު ވާ ގޮތުގައި، ސިޔާސީ މަޤާމުތަކަކީ ރައީސުލްޖުމްހޫރިއްޔާއަށް ޤާނޫނުއަސާސީން ޙަވާލު ކުރާ ދައުލަތް ހިންގުމާއި ޤާނޫނު ތަންފީޛު ކުރުމުގެ ވާޖިބު އަދާ ކުރެއްވުމުގައި އެހީތެރި ވުމަށް ޓަކައި، ރައީސުލްޖުމްހޫރިއްޔާގެ ސީދާ އެހީތެރީންގެ ގޮތުގައި މީހުން ތިބުން ކޮންމެހެން ޟަރޫރީ އަދި ކޮންމެހެން ބޭނުންތެރި މަޤާމުތަކެވެ. އެ މަޤާމުތައް ހުރެ އަދި އެ މަޤާމުތަކުގައި ޤާބިލު މީހުން ރައީސްގެ އެހީތެރީންގެ ގޮތުގައި ތިބެގެން މެނުވީ، ދައުލަތް ހިންގުމުގެ ނުހަނު މުހިއްމު މަސްއޫލިއްޔަތު އަދާ ކުރެއްވުމަށް ރައީސަށް ދަތިފުޅު ވެވަޑައިގަންނަވާނެ މަޤާމުތަކެވެ.\nޤާނޫނުއަސާސީގެ ހަ ވަނަ މާއްދާގެ ދަށުން، ދިވެހި ދައުލަތުގެ "ވެރިކަން ހިންގުމުގެ ބާރަކީ" ރައީސުލްޖުމްހޫރިއްޔާއެވެ. ދެންނެވުމުގެ ބޭނުމެއް ނެތް ފަދައިން، ރައީސުލްޖުމްހޫރިއްޔާއަކަށް ގިނިކަންޏާ ދައުލަތެއް ނުހިންގެވޭނެއެވެ. ވެރިކަން ހިންގުމާއި ޤާނޫނު ތަންފީޛު ކުރުމުގެ ބާރު، ރައީސުލްޖުމްހޫރިއްޔާ އަމިއްލަފުޅަށް ހުރިހައި ކުރައްވާ އުޞޫލަކުން ނުހިންގޭނެއެވެ. އެ ބާރު ހިންގެވުމަށް ޓަކައި ރައީސުލްޖުމްހޫރިއްޔާއަށް އެހީތެރީން ބޭނުންފުޅު ވާނެއެވެ. "ސިޔާސީ މަޤާމުތަކެއް" އޮތުމުގެ ހަމައެކަނި ބޭނުމަކީ މިއެވެ. އެއީ ދައުލަތަށް ޓަކައި ޢައްޔަން ކުރެވޭ ބައެކެވެ. ދައުލަތް ހިންގުމުގެ ބާރު ތަންފީޛު ކޮށް، ދައުލަތް ހިންގުމުގައި ރައީސުލްޖުމްހޫރިއްޔާގެ އަމުރުފުޅުތަކާއި ސިޔާސަތުތަކާއި އިރުޝާދުތައް، ތަންފީޛީ ބާރުގެ ހުރިހައި އޮފީސްތަކާއި ހުރިހައި ދިމަދިމާއެއްގައި ވެސް ހިންގުމަށް ޓަކައި ތިބޭ ބައެކެވެ. ރައްޔިތުންގެ މަޞްލަޙަތަށް ޓަކައި ޢައްޔަން ކުރެވޭ ބައެކެވެ. އެއިއްޔަކީ، އެއްވެސް ޙާލެއްގައި، ރައީސުލްޖުމްހޫރިއްޔާގެ ޕާޓީގެ ބެއިފުޅުންނަށާއި، އެމަނިކުފާނުގެ ޕާޓީއާ އިއްތިހާދު ވެގެން ތިބޭ ޕާޓީތަކުގެ ބެއިފުޅުންނަށާއި، އެމަނިކުފާނުގެ ސިޔާސީ މަދަދުގާރުންނަށާއި، އާއިލާގެ ބެއިފުޅުންނަށާއި، ރަޙުމަތްތެރީން ރައްޓެހީންނާއި އަރިހު ބެއިފުޅުންނަށް "މުސާރައިގެ" ނަމުގައި ދައުލަތުގެ ޚަޒާނާއިން ބޮޑެތި ޢަދަދުތަކުން ފައިސާ ނެގުމުގެ އިޖާޒާ ދޫ ކުރެއްވުމަށް އޮންނަ ވަސީލަތެއް ނޫނެވެ. ޕާޓީގެ "މަގުމަތީ އެކްޓިވިސްޓުންނަށް" މަގުމަތީގައި އިހުތިޖާޖު ކޮށް ހަޅޭއްލެވުމާއި، ހަރުގެ ހިންގައިދިނުމާއި، ކެންޕޭނު ކޮށްދިނުމުގައި ކުރާ މަސައްކަތްތަކަށް އަގު ދެއްވާން އޮންނަ ވަސީލަތެއް ނޫނެވެ. ސިޔާސީ މިތުރުންނަށް ހަދިޔާ އާއި އިނާމާއި ބޮޑުބެ ހަކުރު ދެއްވާން އޮންނަ ނިޒާމެއް ނޫނެވެ.\nސިޔާސީ މަޤާމުތަކަކީ، މަދަނީ، ބަރުލަމާނީ، ޤަޟާއީ، އަދި ސަލާމަތީ ޚިދުމަތްތައް ފަދަ ޚިދުމަތްތަކުގެ ވަޒީފާތަކާ ތަފާތު ވަޒީފާތަކެކެވެ. އެ މަޤާމުތައް އުފެއްދުން މުހިއްމު ވާ ސަބަބުން ފެށިގެން ގޮސް، އެ މަޤާމުތަކުގައި ތިބޭ މީހުންގެ ޝަރުޠުތައް ކަނޑައަޅާ އަސާސްތަކާ ހަމަޔަށް، ތަފާތު ޚާއްޞިއްޔަތެއް ލިބިގެންވާ ވަޒީފާތަކެކެވެ. ވަޒީފާޔާއި މަސައްކަތްތެރިކަމާ ބެހޭ ޤާނޫނުތަކުން ޢާއްމު އުޞޫލަކުން މުއައްޒަފުންނަށާއި މަސައްކަތްތެރީންނަށް ލިބިދޭ ވަޒީފާގެ ރައްކައުތެރިކަން ފަދަ ބައެއް ޢިނާޔަތްތަކާއި ޙައްޤުތައް، ސިޔާސީ މަޤާމުތަކުގައި ތިބޭ މީހުންނަކަށް ނޯވެއެވެ. އިސްވެ ދެންނެވުނު ފަދައިން، ރައީސުލްޖުމްހޫރިއްޔާ ބޭނުންފުޅު ވުމުން ކޮންމެ ސިޔާސީ މަޤާމެއް ވެސް އުފެއްދެވިދާނެއެވެ. ކޮންމެ ސިޔާސީ މަޤާމެއް އުވައިލެއްވެވިދާނެއެވެ. އެއިން މަޤާމަކަށް ބޭނުންފުޅު ކޮންމެ މީހަކު ޢައްޔަން ކުރެއްވެވިދާނެއެވެ. އެއިން މަޤާމެއްގައި ހުރި މީހަކު ރައީސް ބޭނުންފުޅު ވުމުން ވަގުތުން ވަކި ވެސް ކުރެއްވެވިދާނެއެވެ. މުއައްޒަފުން ނެގުމަށް ޓަކައި އިޢުލާން ކުރުމާއި، މުއައްޒަފުން ހޮވުމުގެ އިޖުރާއާތުތައް ހިންގުމާއި، މުއައްޒަފުން ވަކި ކުރުމުގައި މަދަނީ ޚިދުމަތް ފަދަ ދާއިރާތަކުގައި އޮންނަ ކަހަލަ އިޖުރާއާތުތަކާއި އުޞޫލުތަކަށް ތަބަޢަ ވުމަކީ، ސިޔާސީ މަޤާމުތަކާ ގުޅޭގޮތުން އޮންނަ ކަންކަމެއް ނޫނެވެ. ސަބަބަކީ، ސިޔާސީ މަޤާމުތަކުގައި ތިބޭ މީހުންނަކީ ސީދާ ރައީސްގެ މަސައްކަތްޕުޅުގެ ބައިވެރީން އަދި އެހީތެރީންގެ ގޮތުގައި ތިބޭ ބައެއް ކަމުގައި ވުމެވެ. ރައީސްގެ ދުސްތޫރީ މަސްއޫލިއްޔަތާއި ވާޖިބުތަކުގެ ތެރެއިން ޑެލިގޭޓް ކުރެވޭ މަސައްކަތްތަކެއް، ރައީސްގެ ފަރާތްޕުޅުން، ރައީސްގެ ބަދަލުގައި، އަދި ރައީސް އަންގަވާ ގޮތަކަށް އަދާ ކުރާން ތިބޭ ބަޔަކު ކަމުގައި ވުމެވެ. ސިޔާސީ މަޤާމުތައް އުފެއްދުމާއި، އެ މަޤާމުތަކަށް މީހުން ނެގުމާއި، އެއިން މަޤާމަކުން މީހަކު ވަކި ކުރުން ފަދަ ކަންކަން ރައީސް ފިޔަވައި އެހެން ފަރާތަކަށް – މިސާލަކަށް ސިވިލް ސަރވިސް ކޮމިޝަން، ނުވަތަ ހިޔުމަން ރިސޯރސް ކޮމިޓީއެއް ފަދަ ކިޔާނަކަށް – ޙަވާލު ކޮށްފި ނަމަ، ނަތީޖާއެއްގެ ގޮތުން ރައީސަށް އިޚްލާޞްތެރި ނޫން މީހުން އެ މަޤާމުތަކަށް ޢައްޔަން ކުރެވުމާއި، އެ މީހެއްގެ މަސައްކަތުގެ ފެންވަރާ މެދު ރައީސް ހިތްޕުޅުހަމަނުޖެހޭ މީހުން ވެސް ވަޒީފާއިން ވަކި ކުރެއްވުން ދަތި ވުން ފަދަ ކަންކަން މެދުވެރި ވެދާނެތީއެވެ. އެއިގެ ސަބަބުން، އާޚިރުގައި ރައީސްގެ މަސްއޫލިއްޔަތާއި ވާޖިބުތައް އަދާ ކުރެއްވުމަށް ދަތިފުޅު ވާ ޙާލަތު އަތުވެދާނެތީއެވެ.\nމިސާލެއްގެ އެހީގައި ދަންނަވާ ނަމަ، ސިޔާސީ މަޤާމުތަކަކީ ރައީސުލްޖުމްހޫރިއްޔާގެ "އަމިއްލަފުޅު ޓީމެވެ." ކޯޗަކަށް ފުޓުބޯޅަ ޓީމެއް ގޮވައިގެން ދަނޑަށް ނުކުމެ، ޓީމު ލައްވައި ރަނގަޅަށް ކުޅުވައި، މެޗުތައް ކާމިޔާބު ކުރެވޭނީ، ކޯޗަށް ކަމުދާ، ކޯޗަށް އިޙުތިރާމު ކުރާ، ކޯޗުގެ ފަލްސަފާޔާއި މަންހަޖު ޤަބޫލު ކުރާ، ކޯޗު ދޭ އިރުޝާދުތަކަށް ތަބަޢަ ވުމުގެ ވިސްނުމާއި ޤާބިލުކަން ހުންނަ، ކޯޗު ޓީމު ބައްޓަން ކުރާން އެދޭ "ފޯމޭޝަނަށް" ފެތޭ، ކޯޗުގެ "ގޭމްޕްލޭން" ތަންފީޛު ކުރުމަށް ބޭނުންވާ ޤާބިލިއްޔަތު ހުންނަ، އަދި ކޯޗަށް ތެދުވެރި ކުޅުންތެރީން ލައިގެންނެވެ. މެޗެއްގެ ތެރޭގައި އެއްވެސް ކުޅުންތެރިޔަކު ކޯޗުގެ "ގޭމްޕްލޭނާ" އެއްގޮތަށް ނުކުޅޭ ނަމަ، ނުވަތަ ކޯޗު އެދޭ ފެންވަރުގައި ނުކުޅޭ ނަމަ، ވަގުތުން އެ ކުޅުންތެރިޔަކު ބަދަލު ކުރުމުގެ ބާރު ކޯޗަށް އޮވެއެވެ. ކުޅުންތެރިޔާ ބަދަލު ކުރުމުގެ ކުރީން، ކޮމިޓީއަކަށް އެކަން ހުށައަޅައި، އެ ކޮމިޓީން މައްސަލަ ބަލައި، ކުޅުންތެރިޔާ ބެއިލުމުން އޭނާގެ ޙައްޤެއް ގެއްލޭތޯ ބަލައި، ކޮމިޓީން ފާސް ކުރުމުން މެނުވީ ކުޅުންތެރިޔާ ބަދަލު ނުކުރެވޭ އުޞޫލެއް އޮންނަ ނަމަ، ކޯޗަށް މެޗު "މެނޭޖު" ކުރެވޭނެ ގޮތެއް ނޯންނާނެއެވެ. ސިޔާސީ މަޤާމުތަކުގައި ތިބޭ މީހުންނަކީ ރައީސުލްޖުމްހޫރިއްޔާގެ އަމިއްލަފުޅު ޓީމެވެ. ބޭނުންފުޅު ގޮތަކަށް، ބޭނުންފުޅު މީހަކު ޓީމަށް ނަންގަވައި، ބޭނުންފުޅު ވަގުތަކު ބޭނުންފުޅު މީހަކު ޓީމުން ބާކީ ކުރައްވައިހެއްދެވުމުގެ އިޚްތިޔާރު ރައީސަށް ދެވެނީ ވެސް ހަމަ މި ވިސްނުމުގެ މައްޗަށެވެ.\nރައީސްގެ ޓީމުގެ އެންމެ މުހިއްމު މެންބަރުންނަކީ ޤާނޫނުއަސާސީގެ 115 (ޅ) ގައި ބަޔާން ކޮށްފައި އޮންނަ ފަދައިން، ވަޒީރުންގެ މަޖިލިހުގެ މެންބަރުންނެވެ. ވަޒީރުންނެވެ. ނުވަތަ މިނިސްޓަރުންނެވެ. އެއަށްފަހު، ވަޒީރުންގެ ނާއިބުންނާއި، ވުޒާރާތައް ކަމުގައި ނުހިމެނޭ ބައެއް ކަހަލަ ތަންފީޛީ އިދާރާތަކާއި މުއައްސަސާތަކުގެ ވެރީންނާއި، ޚާރިޖީ ޚިދުމަތުގެ ބައެއް އިސް މަޤާމުތައް ފަދަ މަޤާމުތަކުގައި ތިއްބަވާ ބެއިފުޅުންނަކީ ވެސް މީގެ ތެރޭގައި ހިމެނޭ ބެއިފުޅުންނެވެ. މި ބެއިބެއިފުޅުންގެ މަސްއޫލިއްޔަތަކީ ތަންފީޛީ ބާރުގެ އެންމެހައި އިދާރާތަކާއި ނިޒާމުތައް ހިނގާ މިސްރާބު ރައީސްގެ ސިޔާސަތުތަކާއި އިރުޝާދުތަކާ އެއްގޮތަށް ކަނޑައެޅުއްވުމެވެ. ރައީސްގެ ސިޔާސަތާ އެއްގޮތަށް އެ ތަންތަން ހިންގޭކަން ކަށަވަރު ކުރެއްވުމެވެ. ރައީސް ކަނޑައަޅުއްވާ ލަނޑުދަނޑިތަކާއި އަމާޒުތައް އެ ތަންތަނުގެ މަސައްކަތުން ހާސިލު ކުރެވޭކަން ކަށަވަރު ކުރުމެވެ.\nއަދިވެސް ވަރަށް މުހިއްމު ނުކުތާއެކެވެ!\nސިޔާސީ މަޤާމުތަކަށް "ސިޔާސީ މަޤާމޭ" ނުވަތަ "ސިޔާސީ މުއައްޒަފުންނޭ" ކިޔަނީ، އެއްގޮތަކަށް ވެސް އެ މަޤާމުތަކަކީ ސިޔާސީ މީހުންނަށް، ނުވަތަ ވަލިއްޔުލްއަމްރު ނިސްބަތް ވެވަޑައިގަންނަވާ ސިޔާސީ ޕާޓީގެ މީހުންނަށް ދޭން އޮންނަ މަޤާމުތަކަކަށް ވެގެންނެއް ނޫނެވެ. ހަމައެހެންމެ، އެ މަޤާމުތަކުގައި ތިބޭ މީހުންނަކީ "ސިޔާސީ މަސައްކަތް" ކުރާން ޖެހޭ ބަޔަކަށް ވެގެންނެއް ނޫނެވެ. އިނގިރޭސި ލިޔުންތަކުގައި ސިޔާސީ މަޤާމުތަކަށާއި އެ މަޤާމުތަކުގައި ތިބޭ މީހުންނަށް "ޕޮލިޓިކަލް ޕޮޒިޝަންސް" އާއި "ޕޮލިޓިކަލް ސްޓާފް" ފަދަ ނަންތައް ބޭނުން ކުރެވިފައި ހުއްޓާ ފެނެއެވެ. އިނގިރޭސި ވިލާތާއި ޔުނައިޓެޑް ސްޓޭޓްސް އޮފް އެމެރިކާގެ ދުސްތޫރީ ނިޒާމުގައި، އަޅުގަނޑުމެންގެ ތެރޭގައި ސިޔާސީ މަޤާމޭ މި ކިޔާ މައިގަނޑު ބާވަތުގެ ވަޒީފާތަކަށް ދެވިފައި ވާ ރަސްމީ ނަމަކީ "ޕޮލިޓިކަލް އެޕޮއިންޓްމަންޓްސް" އެވެ. މި ނަމަށް ބަލައިލުމުން ވެސް، އެ ނަން ކިޔޭ ސަބަބު ފެނެއެވެ. އެ ސަބަބު އޮތީ، އެ މަޤާމުތަކަށް މީހުން ޢައްޔަން ކުރެވޭ ގޮތުގައެވެ. "ސިޔާސީ" މަޤާމޭ ނުވަތަ "ޕޮލިޓިކަލް" އެޕޮއިންޓްމަންޓެކޭ ބުނަނީ، އެ މަޤާމުތައް އުފެއްދުމާއި، އެ މަޤާމުތަކަށް މީހުން ޢައްޔަން ކުރުމާއި ވަކި ކުރުމުގެ ބާރަކީ ރައީސުލްޖުމްހޫރިއްޔާ ނުވަތަ ބޮޑުވަޒީރު ފަދަ ފަރާތަކަށް ދުސްތޫރީ ގޮތުން ލިބިގެން ވާ ސިޔާސީ ބާރުތަކުގެ ތެރެއިން ބާރެއްގެ ގޮތުގައި އޮންނަ ބާރަކަށް ވާތީއެވެ. އެ މަޤާމުތަކަށް މީހުން ހޮވުމާއި ވަކި ކުރުން ފަދަ ކަންކަމަކީ، ޢާއްމު އުޞޫލުން ދައުލަތުގެ ވަޒީފާތަކަށް މުއައްޒަފުން ނެގުމުގެ މަސައްކަތް ކުރާ އިންސާނީ ވަސީލަތްތައް މެނޭޖު ކުރުމުގެ ނިޒާމުގެ ތެރެއިން – ނުވަތަ އެޗްއާރު ރެކްރޫޓްމަންޓް ނިޒާމަކުން – ކުރާ ކަމެއް ކަމުގައި ނުވާތީއެވެ. ވީމާ، ސިޔާސީ މަޤާމުތަކަށް "ސިޔާސީ" މަޤާމޭ ކިޔުމަކުން، އެ މަޤާމަށް ސިޔާސީ މީހުން ލާކަށް، ނުވަތަ އެ މަޤާމުތަކުގައި ތިބޭ މީހުން ސިޔާސީ މަސައްކަތް ކުރާކަށް ވެސް ނުޖެހެއެވެ. އަދި ކީއްތޯއެވެ! ސިޔާސީ މަޤާމުތަކަށް ވެސް ޢައްޔަން ކުރެވޭން ވާނީ ޢިލްމާއި ތަޖުރިބާގެ އަހުލުވެރީންނެވެ. ފަންނީ ޤާބިލިއްޔަތު ހުންނަ ޓެކްނޯކްރެޓުންނެވެ. ނުވަތަ ސިޔާސަތު ރޭވުމާއި ހިންގުމުގެ ތަޖުރިބާކާރުންނެވެ. ސިޔާސީ މީހުން ސިޔާސީ މަސައްކަތް ކުރާން އޮންނަ ތަނަކީ ދައުލަތުގެ އޮފީސްތަކާއި ނިޒާމުތަކެއް ނޫނެވެ. ސިޔާސީ ޕާޓީގެ އޮފީހާއި، ޕާޓީގެ ޕޯޑިޔަމެވެ. ޕާޓީގެ ޓީވީ ޕްރޮގްރާމާއި، ޕާޓީން ނެރޭ ނޫސްމަޖައްލާ ފަދަ ތަކެތީގެ ޞަފުޙާތަކެވެ. ޕާޓީގެ ތަޙުރީކުގެ އެހެނިހެން ވެސް މަންސަތަކާއި މަޤާމުތަކެވެ.\nޤާނޫނުގެ ވެރިކަމާއި އުޞޫލުތަކަށް ތަބަޢަ ވުން\nދައުލަތް ހިނގާން ވާނީ ޤާނޫނުގެ ވެރިކަން – ރޫލް އޮފް ލޯވ –ގެ މަބްދައުގެ މަތީންނެވެ. ވެރީންނާއި ރައްޔިތުން ކުރެ އެކަކު ވެސް އިސްތިސްނާ ނުވާނެ ގޮތުން، އެންމެންގެ މައްޗަށް އިސް ވެގެން ވާ އެންމެ މަތީ ބާރަކަށް ވާން ވާނީ ޝަރީޢަތާއި ޤާނޫނެވެ. އެކަކަށް ވެސް ޝަރީޢަތާއި ޤާނޫނަށް ވުރެ މަތީގައި ހުރެވިގެން ނުވާނެއެވެ. ޤާނޫނުއަސާސީގެ 4، 8، 268، އަދި 299 ވަނަ މާއްދާ ފަދަ މާއްދާތަކުގައި ޤާނޫނުގެ ވެރިކަމުގެ މަބްދައު ކަނޑައަޅައި ޤަރާރު ކޮށްފައި ވާތީ، ދިވެހި ދައުލަތުގައި މިއިއްޔަކީ ހަމައެކަނި ދީނީ ތަޢުލީމާތާއި ޤަދީމީ ޙިކުމަތާއި ސިޔާސީ ފަލްސަފާޔާއި ސިޔާސީ އަޚްލާޤިއްޔާތުގެ ފިކުރެއް ނޫނެވެ. އަދި ކީއްތޯއެވެ! ޤާނޫނުގެ ވެރިކަމުގެ މަބްދައަކީ ދިވެހި ދައުލަތުގެ ދުސްތޫރީ އަދި ޤާނޫނީ އެއް އަސާސެވެ. ޤާނޫނުގެ ވެރިކަމުގެ މަބްދައުގެ ހިފެހެއްޓުންތަކުން ނެއްޓި، ޤާނޫނުގެ ވެރިކަމުގެ ޗާޓުން ބޭރު ވެގަތުމަކީ، ދިވެހި ދުސްތޫރާއި، ދިވެހި ދުސްތޫރު އެމައްޗަށް ބިނާ ވެގެން ވާ މާތް އިސްލާމީ ޝަރީޢަތަށް ވެސް ގޮން ޖެހުމެވެ. ޤާނޫނުއަސާސީގެ 115 (ނ) ގައި، ޤާނޫނުގެ ވެރިކަން ކުރިއެރުވުމަކީ ރައީސުލްޖުމްހޫރިއްޔާގެ މަސްއޫލިއްޔަތެއް ކަމުގައި ޞަރީޙަ ނައްޞުން ކަނޑައަޅައި ބުނެފައި ވެސް އޮވެއެވެ.\nޤާނޫނުގެ ވެރިކަމުގެ މަބްދައާ ގުޅި ލާމެހިފައި ވާ ކަންކަމުގެ ތެރޭގައި، ޢަދުލުއިންޞާފު ޤާއިމު ކުރުމާއި، ހަމަހަމަކަމުގެ މަތިވެރި އުޞޫލުތަކަށް ތަބަޢަ ވުމާއި، ވަކި މީހަކަށް ނުވަތަ ބަޔަކަށް ނުޙައްޤު އަދި ނާޖާއިޒު ފައިދާތައް ހޯދައިދިނުން ފަދަ ކަންކަމުން ދުރުހެލި ވުމާއި، ތިމާޔާ ޙަވާލު ކުރެވިފައި އޮންނަ ބާރު ވެސް ތަޢައްސުފީކޮށް – އާރބިޓްރަރީކޮށް – ބޭނުން ނުކުރުން ހިމެނެއެވެ. އެހެންކަމުން، ސިޔާސީ މަޤާމުތައް އުފެއްދެވުމާއި، އެ މަޤާމުތަކަށް މީހުން ޢައްޔަން ކުރެއްވުމާއި، އެ މަޤާމުތަކުން މީހުން ވަކި ކުރެއްވުމަށް ޤާނޫނުއަސާސީގެ 115 (ޅ) އިން ރައީސުލްޖުމްހޫރިއްޔާއަށް ބާރާއި އިޚްތިޔާރު ދީފައި އޮތަސް، އެ ބާރާއި އިޚްތިޔާރުގެ ބޭނުންފުޅު ކުރައްވާން ވާނީ ޤާނޫނުގެ ވެރިކަމުގެ މަބްދައާއި، އެ މަބްދައާ ގުޅިލާމެހިފައި ވާ، މި ދެންނެވި އަސާސީ އުޞޫލުތަކާ އަރައިރުން ނުވާނޭ މަގަކުންނެވެ. ބާރާއި އިޚްތިޔާރު އެބައޮތޭ ވިދާޅުވެފައި، ހިތްޕުޅަށް އެރިހައި ގޮތަކަށް، ބޭނުންފުޅުހައި ގޮތަކަށް، ކަން ކުރެއްވުމަކީ ގޮތެއް ނޫނެވެ. އެއީ އިލާހީ ސުންނަތާ ވެސް ޚިލާފު ކަމެކެވެ. ކީރިތި މާތް ނަބިއްޔާ އަޅުގަނޑުމެންނަށް އުނގަންނަވައިދެއްވައިފައި ވާ ފަދައިން، އަނިޔާވެރިކަމާއި، ބޭއިންޞާފާއި، ތަޢައްސުފީ ނުވަތަ އާރބިޓްރަރީ ގޮތްގޮތުން ކަންކަން މިންވަރު ކުރެއްވުމާއި، ނަހަމަޔާއި ނުޙައްޤަކީ، އެ ފަރާތެއްގެ މައްޗަށް ޤައިދެއް ނުވަތަ ހިފެހެއްޓުމެއް ތަންފީޛު ކުރުމުގެ ބާރު ހަމަ އެކަކަށް ވެސް ލިބިގެން ނުވާ، މަތިވެރިވަންތަ ﷲ ސުބުޙާނަހޫ ވަ ތަޢާލާ، ޚުދު އެކަލާނގެ ޒާތުފުޅަށް ވެސް ޙަރާމް ކުރައްވަވައިފައި ވާ ކަންކަމެވެ. އެކަލާނގެ މަތިވެރިވަންތަކަމާއި އާރާއި ބާރާ އަޅައި ބަލާ އިރު މަދިރިއެއްގެ ފިޔައެކޭ ތަފާތެއް ނެތް ނިކަމެތި އިންސާނާ "މަށަށް ބާރާއި އިޚްތިޔާރު އެބައޮތޭ، މަ ބޭނުން ގޮތެއް ހެދޭނޭ" ބުނަމުން، ބޭއިންޞާފާއި، ނުހަމަޔާއި، ހިތުހުރި ގޮތަކަށް ކަން ކުރުމުގެ މަގުގައި ހިނގުމީ ކޮންފަދަ ކަމެއްތޯއެވެ؟\nތަޢައްސުފީ ގޮތެއްގައި – އާރބިޓްރަރީ ކޮށް – ކަންކަން ކުރުން، މިއީ ދިވެހިރާއްޖޭގައި ޢާއްމު ވެފައި ވާ އެންމެ ބޮޑު އެއް ގޯހެވެ. ވަރަށް ބޮޑު ހިތާމައެކެވެ. އަޅުގަނޑުމެންގެ ވެރީން ޢާއްމު ގޮތެއްގައި ތަޢައްސުފީކޮށް ކަންކަން ކުރެއެވެ. ވަރަށް ގިނަ ފަހަރު، ތަޢައްސުފީކޮށް ޢަމަލު ކުރުމަށް ފަހު، "ޤާނޫނުއަސާސީ ނުވަތަ ޤާނޫނުގައި ތިމަންމެނަށް އިޚްތިޔާރު ދީފައި އެބައޮތޭ، އިޚްތިޔާރު އޮތް ކަމެއްގައި ތިމަންމެންނަށް ފެންނަ ގޮތަކަށް ކަން ކުރެވޭނެޔޭ" ބުނެ ވާހަކަ ދައްކާތީ ވެސް އިވެއެވެ. މި ކޮލަމް މިހާރު ވެސް ހެޔޮވަރު ވަރަށް ވުރެ ދިގު ވެފައި ނުވި ނަމަ، ކިތަންމެ މިސާލެއް އަޅުގަނޑު ދެންނެވީމުހެވެ. އަޅުގަނޑުމެން ވަރަށް އަވަހަށް ދަސް ކުރާން ޖެހިފައި އޮތް އެންމެ މުހިއްމު އެއް ކަމަކީ، ތަޢައްސުފީކޮށް ޢަމަލު ކުރުމަކީ އިސްލާމީ ޝަރީޢަތް ވެސް، އަދި ދުނިޔޭގެ ތަހުޒީބީ މުޖުތަމަޢުތަކުގައި ބަލައިގެންފައި ވާ ޤާނޫނީ އުޞޫލުތަކުގެ ދަށުން ވެސް، ކަނޑައެޅިގެން މަނާ ކުރެވިގެން ވާ ވަރަށް ބޮޑު ނުބައެއް ކަމެވެ. ޤާނޫނަކުން މީހަކަށް ބާރެއް ނުވަތަ އިޚްތިޔާރެއް ކިތަންމެ ފުޅާ ދާއިރާއެއްގައި ދީފައި އޮތަސް، އެ ބާރާއި އިޚްތިޔާރު ދެވިފައި ވާ މީހާޔަށް ފެންނަހައި ގޮތަކަށް ކަން ކުރުން ހުއްދައެއް ނުވެއެވެ. ތަޢައްސުފީކޮށް ނިންމުންތައް ނިންމުމާއި ޢަމަލު ކުރުން ހުއްދައެއް ނުވެއެވެ. ކޮންމެ ބާރެއް އަދި ކޮންމެ އިޚްތިޔާރެއް ވެސް ބޭނުން ކުރާން ވާނީ، ޢަދުލުވެރި ގޮތުގައި، އިންޞާފާއި ހަމަހަމަކަމުގެ މަގުންނެވެ. ހެޔޮ ގޮތުގައެވެ. ބުއްދިޔާއި ޢަޤުލީ އަސާސްތަކުގެ މަތީގައެވެ.\nއެހެންކަމުން، ޤާނޫނުއަސާސީގެ 115 (ޅ) އިން ރައީސުލްޖުމްހޫރިއްޔާއަށް ދީފައި އޮންނަ އިޚްތިޔާރާއި ބާރުގެ ބޭނުން ކުރައްވައިގެން ސިޔާސީ މަޤާމުތައް އުފައްދަވާން ވާނީ ވެސް، އަދި އެ މަޤާމުތަކަށް މީހުން ލެއްވެވުމާއި ވަކި ކުރެއްވެވުމުގައި ޢަމަލު ކުރައްވާން ވާނީ ވެސް މި ދެންނެވި ގޮތުގެ މަތީންނެވެ. ޤާނޫނުގެ ވެރިކަމުގެ މަބްދައުގެ މަޤްޞަދާއި ރޫޙާ ޚިލާފު ނުވާނެ ގޮތުންނެވެ. ރިވެތި އަޚްލާޤިއްޔާތާއި ބުއްދީގެ ޢަޤްލީ ހަމަތަކާ އެއްގޮތަށެވެ. އެފަދައިން ޢަމަލު ކުރެއްވި ކަމަށް ބެލެވޭނީ، ސިޔާސީ މަޤާމުތަކާ ގުޅޭގޮތުން ކޮން ގޮތަކުން ޢަމަލު ކުރެއްވުމުންތޯ، މިއީ ވަރަށް މުހިއްމު ސުވާލެކެވެ. މި ސުވާލުގެ ޖަވާބުގައި ދަންނަވާން ޖެހެނީ، އެންމެ ކުޑަމިނުން، އެންމެ އަސާސީ ފެންވަރުގައި، އަންނަނިވި ކަންކަން ފުރިހަމަ ކުރައްވާން ވާނެ ކަމުގައެވެ.\nފުރަތަމަ ކަމަކަށް، ސިޔާސީ މަޤާމުތަކަކީ "ރައީސުލްޖުމްހޫރިއްޔާގެ ޓީމު" ކަމުގައި ވާތީ، އެ މަޤާމުތަކަށް މީހުން ޢައްޔަން ކުރެއްވުމުގައި ރައީސުލްޖުމްހޫރިއްޔާގެ ޕާޓީގެ ތެރެއިން ބެއިފުޅުން ނެންގެވުމާއި، ރައީސުލްޖުމްހޫރިއްޔާއަށް ވަފާތެރި އަދި ތެދުވެރި ބެއިފުޅުން އިޚްތިޔާރު ކުރެއްވުމަކީ މައްސަލައެއް ކަމުގައި ނުވިޔަސް، އެ ކަމުގައި ބައްލަވައި ރިޢާޔަތް ކުރައްވާ ހަމައެކަނި ކަންތައްތަކަކީ އެއީ ކަމުގައި ހަމަހިލާ ވެގެން ނުވާނެއެވެ. އެހެނީ، ޓީމަކީ "ރައީސްގެ ޓީމު" ކަމުގައި ވިޔަސް، ރައީސް ވެސް ހިމެނިވަޑައިގަންނަވާ ގޮތުން އެ މުޅި ޓީމާއި، ޙުކޫމަތުގެ މުޅި ނިޒާމުގެ ވެސް އެންމެ އަސާސީ، އެންމެ މުހިއްމު، އަދި އެންމެ ބޮޑު މަޤްޞަދަކީ އަދި ވާޖިބަކީ ޤައުމާއި ރައްޔިތުންނަށް ޚިދުމަތް ކުރުމާއި ދައުލަތް ހިންގުމެވެ. ރައީސާއި ރައީސްގެ ޓީމާއި މުޅި ޙުކޫމަތު ވުޖޫދުގައި އޮތުމުގެ "ރެއިޒޮން ޑެއަޓްރާ" އަކީ ވެސް ޤައުމުގެ މިނިވަންކަމާއި ސިޔާދަތާއި އިސްތިޤްލާލު ރައްކައުތެރި ކޮށް، ޤައުމު ތަރައްޤީ ކޮށް، ޤައުމުގެ ޝަޚްޞިއްޔަތާއި ސަގާފަތާއި ކަރާމާތާއި ޙުރުމަތް ޙިމާޔަތް ކޮށް، ޤައުމަށް ހުރިހައި ގޮތަކުން ޚިދުމަތް ކުރުމެވެ. އެހެންކަމުން، "ސިޔާސީ މަޤާމުތަކަށް" މީހުން ލެއްވުމުގައި ރައީސަށް އިތުބާރު ކުރެއްވެވޭ، ރައީސަށް އިޚްލާޞްތެރި، އަދި ރައީސްގެ ސިޔާސަތާއި ފަލްސަފާޔަށް ތާއީދު ކުރައްވާ ބެއިފުޅުން ލެއްވުމަށް ވިސްނެވިޔަސް، އެއަށްވުރެ ބޮޑަށް ރައީސް ބައްލަވާން ވާނީ، ޢައްޔަން ކުރައްވާ މީހުން ޤައުމަށް ވަފާތެރިތޯއެވެ. ޤައުމަށް އިޚްލާޞްތެރިތޯއެވެ. ޤައުމަށް އެންމެ މަތީ ފެންވަރުގައި ޚިދުމަތް ކުރުމުގެ ޤާބިލުކަމާއި ކެރިފޯރުންތެރިކަމާއި އިރާދާ އެމީހުންގެ ކިބައިގައި ހުރިތޯއެވެ. ރައީސާ އެކު މަސައްކަތް ކުރާން ހޮވޭ ޓީމަކީ ޤައުމާއި ރައްޔިތުންނަށް ތެދުވެރި އަދި ޤާބިލު ޓީމަކަށް ނުވެއްޖެ ހިނދެއްގައި، ފޭލި ވާނީ ހަމައެކަނި ރައީސެއް ނޫނެވެ. ފޭލި ވާނީ ޤައުމުގެ މުޅި ޙުކޫމަތެވެ. އޭގެ ދެރަ ލިބޭނީ މުޅި ޤައުމަށެވެ. ފަހަރުގައި، އެހެން ލިބޭ ދެރަޔަކީ ޒަމާނެއްގެ ކޮޅުން ވެސް ފޫނުބެދޭ ވަރުގެ ގެއްލުމަކަށް ވެސް ވެދާނެއެވެ. ވީމާ، ރައީސުލްޖުމްހޫރިއްޔާ ސިޔާސީ މަޤާމުތަކަށް މީހުން ޢައްޔަން ކުރައްވާން ވާނީ "މެރިޓަށް" ބައްލަވައިގެންނެވެ. ޤައުމާއި ޤައުމުގެ ޝަޚްޞިއްޔަތަށް މުޅި ހިތުން ލޯބި ކުރާ، ޤައުމަށް ޓަކައި ޤުރުބާން ވުމުގެ ހިތްވަރާއި ފަންވަރު ހުރި، ރައްޔިތުން ދެކެ ހެޔޮ ގޮތުގައި ލޯބި ވާ އަދި ރައްޔިތުންނަށް ތެދުވެރި މީހުންނެވެ. ޤައުމުގެ ޙުރުމަތާއި ކަރާމާތް ހިފަހައްޓައިދޭނެ މީހުންނެވެ. ސިޔާސީ ގުޅަކުޅޭ ފަސްގަނޑަށް ވުރެ ދުރަށް ވިސްނުން ފޯރުވުމުގެ ޤާބިލިއްޔަތު ހުންނަ މީހުންނެވެ. މި ކަންކަމަށް ބެއްލެވުމަށް ފަހުގައި މެނުވީ، އެ މީހަކު ރައީސަށް ތެދުވެރިތޯ ބައްލަވާކަށް ނުޖެހެއެވެ. ބައްލަވައިގެން ނުވެސް ވާނެއެވެ.\nދެވަނަ ކަމަކަށް، ޤާނޫނުއަސާސީގެ 115 (ޅ)ގައި ސިޔާސީ މަޤާމުތައް އުފެއްދޭނެ ވަކި މިންވަރެއް ކަނޑައަޅައި މަޙުދޫދު ކޮށްފައި ނެތަސް، އެއީ ރައީސުލްޖުމްހޫރިއްޔާ ހިތްޕުޅަށް އެރި ވަރަކަށް އުފައްދަވައިގެން ވާނެ މަޤާމުތަކެއް ނޫނެވެ. އިސްވެ ދެންނެވި އުޞޫލުތައް ނިޔާ ކުރާ ގޮތުން، ރައީސް ސިޔާސީ މަޤާމުތައް އުފައްދަވާން ވާނީ، ތަންފީޛީ ބާރު ހިންގުމުގެ ގޮތުން ކޮންމެހެން ބޭނުން ވާ ޢަދަދަށެވެ. ޟަރޫރަތް ފުދޭ އެންމެ މަދު މިންވަރަށެވެ. އެންމެ ފުރަތަމަ ސަބަބަކީ، ކޮންމެ ސިޔާސީ މަޤާމަކީ ދައުލަތުގެ ޚަޒާނާއިން، ރައްޔިތުންގެ ފައިސާއިން، އެ މަޤާމަކަށް ބޮޑެތި ޚަރަދުތަކެއް ކުރާން ޖެހޭ މަޤާމަކަށް ވުމެވެ. މުސާރަޔާއި، މުއައްޒަފަށް ފޯރު ކޮށްދޭ އޮފީސް ޖާގަޔާއި، މަސައްކަތް ކުރާ އާލަތްތަކާއި، އޭނާ ބޭނުން ކުރާ ކަރަންޓާއި ފެނުގެ ޚަރަދާއި، ރަސްމީ ދަތުރުތަކާ ގުޅިގެން އެ މީހަކަށް ދައުލަތުން ދޭން ޖެހޭ އެކިއެކި ޢިނާޔަތްތައް ފަދަ އެތައް ޚަރަދެކެވެ. މި ޚަރަދުތަކަކީ ރައީސުލްޖުމްހޫރިއްޔާގެ އަމިއްލަފުޅު ޖީބުން ކުރައްވާ ޚަރަދުތަކެއް ނޫނެވެ. ރައްޔިތުންގެ ޚަޒާނާއިން ކުރެވޭ ޚަރަދުތަކެވެ. އެހެންކަމުން، ބޭނުމެއް ނެތް ގޮތުގައި ސިޔާސީ މަޤާމުތައް އުފެއްދުމަކީ، ރައްޔިތުންގެ ފައިސާއިން އިސްރާފު ކުރުމެވެ. ރައްޔިތުންގެ މާލިއްޔަތަށް ޚިޔާނާތްތެރި ވުމެވެ. މީގެ އިތުރުން، ބޭނުން ވާ ޢަދަދަށް ވުރެ އިތުރަށް ސިޔާސީ މަޤާމުތަކުގައި މީހުން ގެންގުޅުމަކީ ދައުލަތުގެ ނިޒާމުގެ ހިންގުމަށް ވެސް ބުރޫ އަރާނެ ކަމެކެވެ. "އިކޮނޮމީޒް އޮފް ސްކޭލް"ގެ މަފްހޫމުގެ އަލީގައި ވިސްނައިލިޔަސް، އެކަން އެނގެއެވެ. އެކަކަށް ކުރެވޭނެ މަސައްކަތް ކުރާން ތިންހަތަރުފަސް މީހުން ލީމާ، ވާނީ ރަނގަޅު ނޫންކަން ހަމަ ބުއްދީން ވިސްނާ ކޮންމެ މީހަކު ވެސް ޤަބޫލު ކުރާނެއެވެ.\nތިންވަނަ ކަމަކަށް، ސިޔާސީ މަޤާމުތަކަށް މީހުން ޢައްޔަން ކުރެއްވުމާއި، އެ މަޤާމުތަކުން މީހުން ވަކި ކުރެއްވުމުގެ ކަންކަން ރައީސް ގެންދަވާން ވާނީ، އަދި އެކަމަށް ޤާނޫނުއަސާސީން އެމަނިކުފާނަށް ދީފައި އޮންނަ ބާރާއި އިޚްތިޔާރުގެ ބޭނުން ކުރައްވާން ވާނީ ރަނގަޅު ގޮތުގައެވެ. ތިމަން މަނިކުފާނު މަޤާމަކަށް މީހަކު ޢައްޔަން ކުރި ގޮތާ މެދު، ނުވަތަ މަޤާމަކުން މީހަކު ވަކި ކުރި ގޮތާ މެދު ސުވާލު ނުވަތަ އިޢުތިރާޟު ކުރުމުގެ ޤާނޫނީ ބާރު އޮތް އެކަކު ވެސް ނެތޭ ހީފުޅު ކުރައްވައިގެން، "އާރބިޓްރަރީކޮށް" އެއްވެސް ކަމެއް ކުރައްވައިގެން ނުވާނެއެވެ. މުޅި މަރުޙަލާ ގެންދަވާން ވާނީ ދެފުށްފެންނަ ގޮތެއްގައެވެ. އެގޮތުން، މަޤާމެއް އުފައްދަވާ ނަމަ، އެއީ ކޮން ޟަރޫރަތެއް އޮވެގެން، ކޮން މަޤްޞަދުތަކެއް އަދި ލަނޑުދަނޑިތަކެއް ޙާޞިލު ކުރެއްވުމުގެ ގޮތުން އުފައްދަވާ މަޤާމެއްކަން ރައްޔިތުންނަށް އެނގޭން ވާނެއެވެ. މަޤާމަކަށް މީހަކު ޢައްޔަން ކުރައްވަނީ ނަމަވެސް، އެ މީހަކު އިޚްތިޔާރު ކުރެއްވީ ކީއްވެގެން ކަމާއި، ކޮން މިންގަނޑުތަކަކުން ބައްލަވައިފައިކަން ބަޔާން ކުރެވިފައި އޮންނާން ވާނެއެވެ. ހަމައެހެންމެ، ސިޔާސީ މަޤާމެއްގައި ހުރި މީހަކު މަޤާމުން ވަކި ކުރައްވާން ވާނީ ވެސް، އެކަން ކުރައްވާ ސަބަބުތައް ރައްޔިތުންނަށް ރަނގަޅަށް އެނގޭނޭ ފަދަ ގޮތެއްގައެވެ. ކުރުކޮށް ދަންނަވާ ނަމަ، ސިޔާސީ މަޤާމުތަކާ ބެހޭ ހުރިހައި ކަމެއް ވެސް ރައީސުލްޖުމްހޫރިއްޔާ ކުރައްވާން ވާނީ އިޙްސާންތެރިކަމާ އެކުގައެވެ. ޢަދުލުވެރި ގޮތުންނެވެ. ބުއްދި ޤަބޫލު ކުރާ ޢަޤުލުވެރި އަދި ރަނގަޅު ހަމަތަކުގެ މަތީގައެވެ.\nމިއީ ޤައުމަށް ތެދުވެރި، ރައްޔިތުންނަށް އަމާނާތްތެރި، އަދި ވާޖިބުތަކަށް ޙުރުމަތްތެރިކޮށް ހިއްތަވާ ކޮންމެ ރައީސަކު ވެސް ޢަމަލު ކުރައްވަވާން ވާނެ ގޮތެވެ. އަމިއްލަފުޅަށް ހިފަހައްޓަވާން ވާނެ، އަމިއްލަފުޅު ނަފުސުގެ މައްޗަށް ސާބިތުކަމާ އެކު ތަންފީޛު ކުރައްވާން ވާނެ މިންގަނޑުތަކެވެ. ނުކުތާގެ މުހިއްމުކަމަށް ޓަކައި، އަދިވެސް ތަކުރާރު ކޮށްލާނަމެވެ. ޤާނޫނުގެ ވެރިކަމުގެ މަބްދައު ހިނގާ ދައުލަތެއްގައި، ކޮންމެ މީހަކަ ށް ވިޔަސް ޤާނޫނުން ދީފައި އޮންނަ އެއްވެސް އިޚްތިޔާރެއް އަދި ބާރެއް، ތަޢައްސުފީކޮށް ބޭނުން ކޮށްގެން ނުވާނެއެވެ. އެ އިޚްތިޔާރެއް އަދި ބާރެއް ބޭނުން ކުރާން ވާނީ ޢަދުލުއިންޞާފުގެ މަގުން، ހަމަބުއްދިޔާއި ޢަޤުލީ އަސާސްތަކުގެ މަތީން، އަދި އިޙްސާންތެރިކަމާ އެކުގައެވެ. ރައީސުލްޖުމްހޫރިއްޔާ ވާން ވާނީ، މި ކަމުގައި މުޅި ޤައުމަށާއި، ދައުލަތުގެ އެހެން އެންމެހައި ވެރީންނަށާއި މުއައްޒަފުންނަށް އެންމެ ރީތި ނަމޫނާ ދައްކަވާ ފަރާތަށެވެ.\nއެހެން ޤައުމުތަކުގެ މިސާލު\nދުނިޔޭގެ އެހެން ތަންތަނުގައި ވެސް، ޙުކޫމަތުގެ ނިޒާމުގައި "ސިޔާސީ މަޤާމުތައް" ހުރެއެވެ. އަޅުގަނޑުމެންގެ ޤާނޫނުއަސާސީގެ 115 (ޅ)ގައި އެ އޮންނަ މަފްހޫމާ އެއްގޮތަށް، ހަމަ އެއް މަޤްޞަދެއްގައި އުފައްދައިފައި ހުންނަ މަޤާމުތަކެވެ.\nޔުނައިޓެޑް ސްޓޭޓްސް އޮފް އެމެރިކާއިން މިސާލު ނަގަމާ ހިންގަވާށެވެ.\nއަޅުގަނޑުމެން "ސިޔާސީ މަޤާމުތަކޭ" މި ކިޔަނީ، ޔުނައިޓެޑް ސްޓޭޓްސްގައި "ޕޮލިޓިކަލް އެޕޮއިންޓްމަންޓްސް"ގެ ނަން ދެވިފައި ވާ މަޤާމުތަކުގެ ގިންތިތަކުގެ ތެރެއިން ދެ ގިންތިއަކަށް ފެތޭ ވަޒީފާތަކަށެވެ. އެ ޤައުމުގައި "ޕޮލިޓިކަލް އެޕޮއިންޓްމަންޓްސް"ގެ ޤާނޫނީ ބުންޔާދަކީ، ޤާނޫނުއަސާސީގެ ދެވަނަ މާއްދާގެ ދެވަނަ ސެކްޝަނެވެ. އެ ސެކްޝަނުގެ ދަށުން، ވަޒީރުންނާއި، އެންބެސެޑަރުންނާއި، ކޮންސަލުންނާއި، ސުޕްރީމް ކޯޓުގެ ފަނޑިޔާރުން ފަދަ ބައެއް މަޤާމުތަކަކީ، ރައީސް ޢައްޔަން ކުރައްވާ "ޕޮލިޓިކަލް އެޕޮއިންޓީޒް" އެވެ. ހަމަ އެ މާއްދާގައި އޮންނަނީ ޤާނޫނާ އެއްގޮތް ވާ ގޮތުގެ މަތީން ކޯޓުތަކުގެ އިސް ފަނޑިޔާރުންނަށާއި، ދައުލަތުގެ ޑިޕާޓްމަންޓްތަކުގެ އެންމެ އިސް ވެރީންނަށް ވެސް އެ މީހުންގެ ދަށުން މަސައްކަތް ކުރާ "ޕޮލިޓިކަލް އެޕޮއިންޓީޒް" ޢައްޔަން ކުރެވިދާނެ ކަމުގައެވެ. އެހެންކަމުން، ޔުނައިޓެޑް ސްޓޭޓްސްގައި ރައީސް ޢައްޔަން ކުރައްވަވާ "ޕޮލިޓިކަލް އެޕޮއިންޓީޒް" ތިބެނީ ހަމައެކަނި ވެރިކަން ހިންގުމުގެ ބާރު ނުވަތަ "އެގްޒެކެޓިވް" ގައެއް ނޫނެވެ. ޤާނޫނު ހަދާ މަޖލިހާއި، ޖުޑީޝަރީގައި ވެސް "ޕޮލިޓިކަލް އެޕޮއިންޓީޒް" ތިބެއެވެ. ހަމައެހެންމެ، ހުރިހައި "ޕޮލިޓިކަލް އެޕޮއިންޓީޒް" ޢައްޔަން ކުރައްވާނީކީ ރައީސެއް ވެސް ނޫނެވެ.\nޔުނައިޓެޑް ސްޓޭޓްސްގައި ވެސް، ރައީސުންނާއި އެހެން ބެއިފުޅުން ވެސް ބާރުގެ ބޭނުން ނާޖާއިޒު ގޮތުގައި ހިއްޕަވާ ފަހަރު އައުދެއެވެ. ނަމަވެސް ޔޫއެސްގެ ދުސްތޫރީ ނިޒާމު ޖުމުލަ ގޮތެއްގައި ކާމިޔާބު ނިޒާމަކަށް ވުމުގެ އެންމެ ބޮޑު އެއް ސަބަބަކީ، "ޕޮލިޓިކަލް އެޕޮއިންޓީޒް"ގެ ކަންކަން ތަންޒީމު ކުރުމަށް ޓަކައި ވެސް ހަރުދަނާ އުޞޫލުތަކެއް ހުރެފައި، އެ އުޞޫލުތަކާ އެއްގޮތަށް ޢާއްމު ގޮތެއްގައި ޢަމަލު ކުރެވޭކަމެވެ. ޔޫއެސްގައި މި މަޤާމުތަކުގެ ކަންކަން ރޭވި ހިނގަމުންދާ ގޮތުގެ އެންމެ ފާހަގަ ކޮށްލެވޭ ސިފަތަކަށް ބަލައިލާ ނަމަ، "ޕޮލިޓިކަލް އެޕޮއިންޓީޒް" ޢައްޔަން ކުރެވެނީ ކޮންމެހެން ބޭނުން ވާ ޢަދަދަށެވެ. އެ މަޤާމުތަކަށް މީހުން ޢައްޔަން ކުރެވެނީ "މެރިޓް-ބޭސްޑް" ވަޒަން ކުރުމެއްގެ ތެރެއިން، ޤާބިލު މީހުންނެވެ. ސިޔާސީ މަޤާމުތަކުގައި ތިބޭ މީހުންގެ މައްޗަށް، ދައުލަތުގެ އެހެން މުއައްޒަފުންނަށް އޮންނަ ސުލޫކީ މިންގަނޑުތަކަށް ވުރެ ހަރުކަށި މިންގަނޑުތަކެއް ކަނޑައެޅި، އެ މިންގަނޑުތަކަށް އެމީހުން ތަބަޢަ ވޭތޯ ބަލައި ޖަވާބުދާރީ ކުރުވުމުގެ ހަރުދަނާ ނިޒާމެއް "ޔޫއެސް އޮފީސް އޮފް ގަވަރންމަންޓް އެތިކްސް"ގެ ދަށުން ޤާއިމު ކުރެވިފައި އޮވެއެވެ. ސިޔާސީ މަޤާމުތަކުގެ ކަންކަން ދެފުށްފެންނަ ގޮތަށް ގެންދިޔުމަށް ޓަކައި، "ޔޫއެސް އޮފީސް އޮފް ޕަރސޮނޭލް މެނޭޖްމަންޓް" އާއި "ޕްލަމް ބުކް" ފަދަ ވަސީލަތްތަކުގެ އެހީގައި އެތައް ކަމެއް ކުރެވެއެވެ.\nމި ދެންނެވި ގޮތުގެ މަތީން ޔުނައިޓެޑް ސްޓޭޓްސްގެ ރައީސާއި، ކޯޓުތަކުގެ އިސް ފަނޑިޔާރުންނާއި، ދައުލަތުގެ ޑިޕާޓްމަންޓްތަކުގެ އިސް ވެރީން ޢައްޔަން ކުރައްވާ "ޕޮލިޓިކަލް އެޕޮއިންޓީޒް"ގެ މުޅި ޖުމުލަޔަކީ ގާތްގަނޑަކަށް 4000 އެވެ. އެއީ 15 ވަޒީރުންނާއި، އެ ބެއިފުޅުންގެ ނާއިބުންނާއި، ސެންޓްރަލް އިންޓެލިޖެންސް އޭޖެންސީ އާއި، ފެޑްރަލް ބިޔުރޯ އޮފް އިންވެސްޓިގޭޝަނާއި، ޑިޕާޓްމަންޓް އޮފް ޖަސްޓިސް އާއި، ޑިޕާޓްމަންޓް އޮފް ހޯމްލޭންޑް ސެކިޔުރިޓީ ފަދަ އެތައް އިދާރާއެއްގެ އިސް ވެރީންނާއި، ކޮންގްރެސްގެ ދަށުގައި ހުންނަ އެކިއެކި އޮފީސްތަކުގެ އެންމެ އިސް ވެރީންނާއި، ވުޒާރާތަކުގެ ދަށުންނާއި ވަކި ވުޒާރާއެއްގެ ކުޑައިގެ ދަށަށް ނުވަންނަ ގޮތަށް ހިނގާ އެތައް އިދާރާއެއްގެ އެންމެ އިސް ވެރީންނާއި، ފެޑެރަލް ޖުޑީޝަރީގެ ތިން ދަރަޖައެއްގެ ކޯޓުތަކުގައި ތިބޭ 890 ފަނޑިޔާރުންނާއި 530 މެޖިސްޓްރޭޓް ފަނޑިޔާރުންނާއި، ސުޕްރީމް ކޯޓުގެ ޕޮލިސް ފޯހުގެ އިސް އޮފިސަރުންނާއި، ޖުޑީޝަރީގައި ހިމެނޭ ކޯޓަކަށް ނުވާ ވަކި ހަތް އޮފީހެއްގެ އިސް ވެރީންނާއި، ފެޑްރަލް ޓްރައިބިޔުނަލްތަކުގެ އެތައް ފަނޑިޔާރުންނާއި، ބައިނަލްއަޤްވާމީ 15 ވަރަކަށް ޖަމާޢަތުގައި ޔުނައިޓެޑް ސްޓޭޓްސް ތަމްސީލު ކުރައްވާ ޑިޕްލޮމެޓުންނާއި، ދުނިޔޭގެ 169 ޤައުމެއްގައި ހުންނަ ޔުނައިޓެޑް ސްޓޭޓްސްގެ އެންބަސީތަކުގައި ތިއްބަވާ ޑިޕްލޮމެޓުންނާއި، ފެޑްރަލް ރިޒާރވް ބޯޑުގެ ގަވަރުނަރުން ހިމެނޭ ގޮތުން ޢައްޔަން ކުރެވޭ 4000 ބެއިފުޅުންނެވެ.\nއެމެރިކާ އަކީ ގާތްގަނޑަކަށް ތިންސަތޭކަ ނަވާވީސް މިލިޔަން ރައްޔިތުންގެ މައްޗަށް އެކުލެވޭ ދައުލަތެކެވެ. ދުނިޔޭގެ އެންމެ އާބާދީ ބޮޑު އެއް ޤައުމެވެ. ދުނިޔޭގެ އެންމެ ބޮޑު އެއް ޤައުމެވެ. ދުނިޔޭގައި އޮތް ޙުކޫމަތުގެ ނިޒާމުގެ ސައިޒާއި މަސައްކަތް އެންމެ ބޮޑު އެއް ޤައުމެވެ. އެންމެ މުޢައްޤަދު ބިޔުރޯކްރެސީއެއް އޮތް އެއް ދައުލަތެވެ. އެ ޤައުމުގައި ދައުލަތުގެ ތިން ބާރުގައި ހިމެނޭ ހުރިހައި އިދާރާތަކަކަށް ޢައްޔަން ކުރެވޭ ހުރިހައި "ޕޮލިޓިކަލް އެޕޮއިންޓީޒް" ގެ ޢަދަދު 4000 ގައި އުޅޭ އިރު، އާބާދީގައި އެންމެ ފަސްލައްކަ ވަރަކަށް ރައްޔިތުން ތިބި ދިވެހިރާއްޖޭގައި، ދައުލަތުގެ ތިން ބާރުގެ ތެރެއިން ހަމައެކަނި ތަންފީޛީ ބާރުގައި "ޕޮލިޓިކަލް އެޕޮއިންޓީޒް" ގެ ގޮތުގައި ގާތްގަނޑަކަށް 1000 މީހުން އެބަތިއްބެވެ. ދިވެހިރާއްޖޭގައި އާބާދީގެ ބޮލަކަށް "ޕޮލިޓިކަލް އެޕޮއިންޓީޒް" ތިބި ނިސްބަތުން، ޔުނައިޓެޑް ސްޓޭޓްސްގައި އެފަދަ މަޤާމުތައް ހުރި ނަމަ، ދައުލަތުގެ ތިން ބާރުގައި ހިމެނޭ "ޕޮލިޓިކަލް އެޕޮއިންޓީޒް"ގެ ޢަދަދު އެއް މިލިއަނަށް އަރާނެއެވެ. މިހާރު ތިބި 4000 މީހުންގެ ބަދަލުގައި އެއް މިލިޔަނެވެ!\nއިތުރު މިސާލެއްގެ ގޮތުގައި އިނގިރޭސި ވިލާތަށް ބަލައިލަމާ ހިންގަވާށެވެ! މީލާދީން 1854 ވަނަ އަހަރުގެ "ނޯރތުކޯޓް-ޓްރެވްލިއެން ރިޕޯޓާ" ގުޅިގެން އެ ޤައުމުގައި ތަޢާރަފު ކުރެވުނު މަދަނީ ޚިދުމަތުގައި – ސިވިލް ސަރވިސް – އެއިރުއްސުރެ ސިޔާސީ މުއައްޒަފުންނެއް ނުތިބެއެވެ. އެއިރުއްސުރެ އެ ޤައުމުގައި "ޕޮލިޓިކަލް އެޕޮއިންޓީޒް"ގެ ގޮތުގައި ތިބެނީ ހަމައެކަނި ތިބެނީ ވަޒީރުންނެވެ. އެތައް ޒަމާނެއް ވާންދެން އެހެން އޮތުމަށް ފަހު، ސިޔާސީ އިތުރު މަޤާމުތަކެއް އުފެއްދުމުގެ ބޭނުންތެރިކަން ބަލައިގަނެވި، އެފަދަ މަޤާމުތަކެއް އުފެއްދުނީ 1960 ގެ ތެރޭގައެވެ. ހެރަލްޑް ވިލްސަންގެ ބޮޑުވަޒީރުކަމުގެ ދުވަސްވަރުއެވެ. އެއިރު އުފެއްދުނީ އެންމެ ތިން މަޤާމެވެ. ބޮޑުވަޒީރަށް އިޤްތިޞާދީ ދާއިރާއިން ލަފާ ދޭ މުސްތަޝާރުންގެ ތިން މަޤާމެވެ. އެ މަޤާމުތަކަށް ލެވުނީ އެއިރު އިނގިރޭސި ވިލާތުގައި ތިއްބެވި އެންމެ ތަޖުރިބާކާރު އިޤްތިޞާދީ މާހިރުންގެ ތެރެއިން ތިން ބެއިފުޅުންނެވެ.\nނަވާރަސަތޭކަ ފަސްދޮޅަހުގެ ފަހުން އިނގިރޭސި ވިލާތުގައި "ސިޔާސީ މަޤާމުތައް" މަޑުމަޑުން ގިނަ ވަމުން އައި ކަމުގައި ވިޔަސް، މިއަދު ވެސް ހުރިހައި މިނިސްޓަރުންނާއި ޖޫނިއަރ މިނިސްޓަރުންނާއި އަންޑަރސެކްރެޓަރީންނާއި ޕްރައިވެޓް ސެކްރެޓަރީންނާއި "ވިޕްސް" ހިމެނޭ ގޮތުން އެ ޢަދަދު ހުރީ ގާތްގަނޑަކަށް 100 ގައި ހިފެހެއްޓިފައެވެ. އިނގިރޭސި ވިލާތުގެ ވުޒާރާއެއްގައި އެވްރެޖްކޮށް ތިބެނީ ޖުމުލަ ހަތަރު ސިޔާސީ މުއައްޒަފުންނެވެ. އެއީ މިނިސްޓަރ، ޖޫނިއަރ މިނިސްޓަރ، އަދި ދެ އަންޑަރސެކްރެޓަރީންނެވެ. އެއްވެސް މިނިސްޓަރަކު ސިޔާސީ މުއައްޒަފެއްގެ ގޮތުގައި ޕްރައިވެޓް ސެކްރެޓަރީއެއް ގެންގުޅުއްވާ ނަމަ، އެއީ ދައުލަތުން މުސާރަ ވެސް ދޭ މަޤާމެއް ނޫނެވެ. ދިވެހިރާއްޖޭގައި ސިޔާސީ މަޤާމުތަކުގައި މީހުން ތިބި ނިސްބަތުން އިނގިރޭސި ވިލާތުގައި ސިޔާސީ މަޤާމުތަކަށް މީހުން ޢައްޔަން ކޮށްފި ނަމަ، އެ ޤައުމުގެ ދައުލަތުގެ ހިންގުމުގެ ބާރުގައި އެކަނި 13500 ވަރަކަށް ސިޔާސީ މުއައްޒަފުން ތިބޭން ވާނެއެވެ. މިހާރު ތިބި ސަތޭކަ ވަރަކަށް މީހުންގެ ބަދަލުގައި ތޭރަހާސް ފައްސަތޭކައެވެ!\nބޭނުން ވަނީ ކިތައް ސިޔާސީ މަޤާމު؟\nމި ދެކެވުނު ވާހަކަތަކުގެ އަލީގައި، ދިވެހި ސަރުކާރުގައި އޮންނާން ވީ ގާތްގަނޑަކަށް ކިތައް ސިޔާސީ މަޤާމު ހެއްޔޭ، މިއީ ކޮށްލުން މުނާސިބު ސުވާލެކެވެ.\nތަންފީޛީ ބާރުގައި އޮންނާން ވީ ކިތައް ސިޔާސީ މަޤާމުކަން ކަނޑައެޅިގެން ދާނީ ޤައުމުގެ ޙާލަތާއި، އާބާދީ އާއި، ޙުކޫމަތުގެ މަސައްކަތް ހިނގާނުހިނގާ ގޮތާއި، ޤައުމުގެ އިޤްތިޞާދީ ކެރިފޯރުންތެރިކަމާއި، ޑިޕްލޮމެޓިކް މިޝަންތަކާއި އެންބަސީތައް ފަދަ ތަންތަން ހުންނަ ޢަދަދު ފަދަ ކަންކަމަށް ބެލިގެންނެވެ. އެހެން ޢިބާރާތަކުން ދަންނަވަނީ ނަމަ، އެއީ ޟަރޫރަތު އޮންނަ ވަރަކުން، ބޭނުން ވާ ޢަދަދަކަށް އުފައްދާން ޖެހޭ އެއްޗެކެވެ. މި ކަމާ ގުޅިގެން، އެންމެ ފުރަތަމަ އަޅުގަނޑުމެން ދަންނާން ޖެހޭ ކަމަކީ، ރާއްޖެޔަކީ އާބާދީ މަދު، އިޤްތިޞާދީ ގޮތުން ފުދުންތެރިކަމާއި ތަނަވަސްކަން ކުޑަ ދައުލަތެއް ކަމެވެ. މި ހިސާބުން ވެސް ސިޔާސީ މަޤާމުތައް ވީހައި މަދު ކުރުމަށް ޚާއްޞަ ގޮތެއްގައި ވިސްނުން ބަހައްޓާން ޖެހޭކަން އެނގެއެވެ. އަޅުގަނޑުމެންގެ ދައުލަތުގެ ތަންފީޛީ ބާރުގެ އޮނިގަނޑަށް ބަލާ އިރު، މިހާރު ވެސް ބޭނުން ވާ ޢަދަދަށް ވުރެ ވުޒާރާތައް ވެސް ގިނައެވެ. މިހާރު 18 ވުޒާރާ އެބަހުއްޓެވެ. އަޅުގަނޑު ޤަބޫލު ކުރާ ގޮތުގައި ދިވެހިރާއްޖޭގައި އެންމެ ގިނަ ވެގެން ވެސް ހުންނާން ޖެހެނީ 12 ވަރަކަށް ވުޒާރާއެވެ. ކޮންމެ ސަރުކާރެއްގައި ވެސް، މިއަށްވުރެ އިތުރަށް އުފައްދައިފައި ހުންނަ ވުޒާރާތަކަށް ބަލައިލުމުން، ފެންނަ މަންޒަރަކީ މީސްމީހުންނަށް ވަޒީރުކަން ދިނުމުގެ މަޤްޞަދުގައި ވުޒާރާތައް އުފައްދައިފައި ހުންނަ ތަނެވެ. ވުޒާރާތަކުގެ ދަށުން، އެ ވުޒާރާތަކުގެ މަސައްކަތާއި ދައުރުގެ ތެރޭގައި ހިމެނޭ ކަންކަން ކުރުމަށް ޓަކައި އުފެދިފައި ވާ އިދާރާތަކާއި މުއައްސަސާތަކަށް ބަލާ އިރު، އަޅުގަނޑުމެންގެ ސަރުކާރުގައި އެފަދަ ތަންތަނުގެ ޢަދަދު އުޅެނީ 80 ވަރުގައެވެ. އެއީ ޤާނޫނުއަސާސީން އުފައްދައިފައި ހުރި މިނިވަން މުއައްސަސާތަކާއި، ޤާނޫނުން އުފައްދައިފައި ހުރި މިނިވަން އިދާރާތަކާއި، ދައުލަތުގެ ވިޔަފާރި އެންޓަރޕްރައިޒްތަކާއި، އަތޮޅުތެރޭގައި ޤާއިމު ކުރެވިފައި ވާ ކައުންސިލު އޮފީސްތަކާއި، އަތޮޅުތެރޭގައި ހުންނަ ޕްރޮސިކިޔުޓަރ ޖެނެރަލްގެ އޮފީހުގެ ގޮފިތަކާއި، ޝަރުޢީ ކޯޓުތަކާއި، ޖުޑީޝަރީގެ އިދާރާތައް ނުހިމަނައެވެ. ތަންފީޛީ ބާރުގެ ތެރޭގައި ހިމެނޭ، އަދި ވުޒާރާތަކުގެ ދަށުން ހިނގާ ތަންތަނުގެ ތެރެއިން ވެސް، އަތޮޅުތެރޭގައި ހުންނަ ފެމިލީ އެންޑް ޗިލްޑްރަން ސަރވިސް ސެންޓަރުތަކާއި، ސަރުކާރުގެ މަދަރުސާތަކާއި، ސަރުކާރުން ހިންގާ ޞިއްޙީ މަރުކަޒުތަކާއި ހަސްފަތާލުތަކުގެ އިތުރުންނެވެ. އެހެންކަމުން، އަޅުގަނޑުމެންގެ ސަރުކާރަކީ ޤައުމަށް ބޭނުން ވާ ވަރަށް ވުރެ ސައިޒު ބޮޑު، އިދާރާތައް ގިނަ، އަދި އިސްރާފު ބޮޑު ސަރުކާރެކެވެ.\nއިސްވެ ދެންނެވުނު ފަދައިން، ޤާނޫނުއަސާސީގެ 15 (ޅ)ގެ ދަށުން ރައީސުލްޖުމްހޫރިއްޔާ ޢައްޔަން ކުރައްވާ ސިޔާސީ މަޤާމުތަކުގެ ގޮތުގައި ތަންފީޛީ ބާރުގެ ތެރޭގައި ހުރި މަޤާމުތަކުގެ ޢަދަދު މިހާރު 1000 އާ ގާތް ކުރަނީއެވެ. ކޮންމެ ފޯމިޔުލާއެއް ބޭނުން ކޮށްގެން، ކޮންމެ އަސާސެއްގެ މަތީގައި، ކޮންމެ ގޮތަކަށް ވަޒަން ކުރިޔަސް، މިއީ ބަޔަކު ޙައިރާން ވެ އަންތަރީސް ވާ ފަދަ ބޮޑު ޢަދަދެކެވެ. އެންމެން އެއް ފަހަރާ ތެދު ވެ، ބަލަގަ ތިޔަ ހަދަނީ ކިހިނެއް ހެއްޔޭ، ބުނެ ސުވާލު ކޮށްގަންނާން ޖެހޭ ވަރުގެ ބޮޑު ޢަދަދެކެވެ. މިއީ އެއްވެސް ގޮތަކުން ތަބްރީރު ނުކުރެވޭނޭ ފަދަ ގޮތެއްގައި ކުރެވެމުންދާ ކަމެކެވެ. މި ޢަދަދު މިއަށްވުރެ އެތައް ތަނެއް ދަށް ވާން ޖެހެއެވެ. ވީމާ، މި ނުކުތާ ފެށި އިރު އަޅުގަނޑު ހުށައެޅި ސުވާލާ ހަމަޔަށް އެނބުރިދެވުނީއެވެ. އެ ސުވާލަކީ، ދިވެހި ސަރުކާރުގައި އޮންނާން ވީ ކިތައް ސިޔާސީ މަޤާމު ހެއްޔޭ، މިއެވެ.\nއަޅުގަނޑުގެ ނަޒަރުގައި ސަރުކާރަށް – ސަރުކާރަކީ ހަމައެކަނި ތަންފީޛީ ބާރު ނުވަތަ ވެރިކަން ހިންގުމުގެ ބާރެވެ – ބޭނުން ވާނީ 12 ވަރަކަށް ވުޒާރާގެ ވަޒީރުންނާއި، ނާއިބު ވަޒީރުންނާއި، އަންޑަރސެކްރެޓަރީންގެ ގޮތުގައި ގިނަ ވެގެން 50 ވަރަކަށް ސިޔާސީ މުއައްޒަފުންނެވެ. ރައީސް އޮފީހުގެ އިސް ވެރީންނާއި، ޑިވިޜަންތަކާއި ސެކްޝަންތަކުގެ އިސް ވެރީންގެ ގޮތުގައި ގިނަ ވެގެން 30 ވަރަކަށް ސިޔާސީ މުއައްޒަފުންނެވެ. ތަންފީޛީ ބާރުގެ އެހެނިހެން އިދާރާތަކާއި މުއައްސަސާތަކުގެ އިސް ވެރީންގެ ގޮތުގައި، ގިނަ ވެގެން ގާތްގަނޑަކަށް 100 ވަރަކަށް ބެއިފުޅުންނެވެ. އަތޮޅުތަކުގައި ރައީސުލްޖުމްހޫރިއްޔާގެ ސިޔާސަތު ހިންގޭކަން ކަށަވަރު ކުރުމަށް ޓަކައި، ކޮންމެ އަތޮޅު ކައުންސިލެއްގައި އެއް ބެއިފުޅެކެވެ. މި ޢަދަދުތަކުން ބެލީމާ، ސިޔާސީ މުއައްޒަފުންގެ ޖުމުލަޔަކަށް ވާނީ 200 އެވެ. ރައީސުލްޖުމްހޫރިއްޔާއަށް "ލެޓިޓިޔުޑެއް" ދިނުމުގެ ގޮތުން މި ޢަދަދު 250 އަށް މަތި ކޮށްލަމާ ހިންގަވާށެވެ!\nމިއީ ހިފަހައްޓާން ވާނެ ކަމަށް އަޅުގަނޑު ދެކޭ މިންގަނޑެވެ. އެންމެ ގިނަ ވެގެން ވެސް، 250 އަށް ވުރެ އިތުރަށް، އަޅުގަނޑުމެންގެ ނިޒާމުގައި ސިޔާސީ މުއައްޒަފުން ތިބެގެން ނުވާނެއެވެ. ތިބި ނަމަ، އެއީ ބަލައިގަނެވޭނެ ކަމެއް ނޫނެވެ.\nމާފިޔާ ގޭންގުތަކުގެ ސަގާފަތް ...\nމަޝްހޫރު "ދަ ގޯޑްފާދަރ" ފިލްމު ސިލްސިލާ ބެއްލެވީމުތޯއެވެ؟\n"ދަ ގޯޑްފާދަރ" އަކީ 1972 އާއި 1990 އާ ދެމެދު، ހޮލީވުޑުގައި އުފެއްދި ތިން ފިލްމުގެ ސިލްސިލާއެކެވެ. އެ ސިލްސިލާގައި ދައްކައިދެނީ މާފިޔާ މުޖުރިމެއްގެ "ކުށުގެ އާއިލާ"ގެ ކަންކަން ހިނގާ ގޮތެވެ. އެ ފިލްމު ބައްލަވައިލެއްވި ބެއިފުޅަކަށް އެނގިވަޑައިގަންނަވާނެ ފަދައިން، މާފިޔާ ކުށުގެ އާއިލާތަކުގައި އިސްމީހެއް ނުވަތަ "ބޮހެއް" ހުރެއެވެ. އެ މީހަކަށް ވާނީ އާއިލާގެ އެންމެ ވަރުގަދަ ޝަޚްސިއްޔަތެއްގެ ގޮތުގައި ހުންނަ މީހެކެވެ. އޭނާޔަކީ އެންމެންގެ ވެރިޔާއެވެ. އެންމެންގެ "ގޯޑްފާދަރ" އެވެ. އޭނާގެ އަނބިދަރީންނާއި، އަޚުން އުޚްތުންނާއި، ބޮޑުބޭބެދަރީންނާއި، ދެބެއިންގެ ދެދަރި މީހުންނާއި، މިހެން ގޮސް އެތައް ހިސާބަކުން ތިމާގެ ވާ އެތައް ބަޔަކު އޭނާގެ ދަށުން ތިބެއެވެ. ގާތް ރަޙުމަތްތެރީންނާއި ވަފާތެރި ޚާދިމުން ވެސް ޢާއިލާގެ މެންބަރުންތަކެއްގެ ގޮތުގައި އުޅޭނެއެވެ. މި އެންމެންގެ ވެސް ދިރިއުޅުމުގެ އަމާޒަކީ "ގޯޑްފާދަރ" ނުވަތަ އެމީހުންގެ "މާފިޔާ ބޮސް" އެދޭ ގޮތަކަށް، އަދި އޭނާގެ އެންގުންތަކާ އެއްގޮތަށް، ޢާއިލާގެ ޖިނާއީ ޙަރަކާތްތައް ހިންގުމެވެ. ޢާއިލާ ނުވަތަ ގޭންގުގެ ކޮންމެ މީހަކަށް ވެސް "ގޯޑްފާދަރ"ގެ ފަރާތުން ގެދޮރާއި، ކާރާއި، ބޮޑީގާޑުންނާއި، ނަގުދު ފައިސާއިން ދޭ މުސާރަ ފަދަ ޢިނާޔަތްތައް އޮވެއެވެ. އެ މީހެއްގެ ދަރަޖަޔާއި، "ގޯޑްފާދަރ" އަށް އެމީހެއްގެ އަހައްމިއްޔަތާއި ބޭނުންތެރިކަން އޮންނަ މިންވަރަކުންނެވެ. އެކަކު ވެސް ބާކީއެއް ނުކުރެވޭނެއެވެ. "ގޯޑްފާދަރ"ގެ ގާތުގައި އޭނާގެ ސިނގިރެޓު ރޯ ކޮށްދީ، އޭނާގެ ރާތަށި ފުރައިދޭން ތިބޭ މީހުންނަށް ވެސް ރަނގަޅު މުސާރައެއް ދެވޭނެއެވެ. އެހެންނޫނީ، އެމީހުން "ގޯޑްފާދަރ" އަށް ޚިޔާނާތްތެރި ވުން އޮންނާނީ ދާދި ގާތުގައެވެ. ވާދަވެރި އެހެން "ކުށުގެ ޢާއިލާއެއް" ނުވަތަ "ގޭންގަކަށް" ސިއްރުން އެހީތެރިވުމާއި، މަޢުލޫމާތު ވިއްކުން ފަދަ ކަންކަން ވަރަށް އަވަހަށް ހިނގާން ފަށައިފާނެއެވެ. އެހެންކަމުން، "ގޯޑްފާދަރ" އޭނާގެ "ޢާއިލާ" ނުވަތަ ގޭންގުގެ މެންބަރުން އޭނާގެ ވަފާތެރި ބައިވެރީންގެ ގޮތުގައި ބައިތިއްބާން ބޭނުން ނަމަ، އެއިން ކޮންމެ މީހަކަށް ވެސް "ސިޔާސީ މަޤާމެއް" ދީފައި، އެ މަޤާމާ ގުޅިގެން ދެވޭ މުސާރަޔާއި ޢިނާޔަތްތައް ދޭން ޖެހެއެވެ. "ގޯޑްފާދަރ" ގެ "ޕޭރޯލް" ގައި އެމީހުން ބައިތިއްބާން ޖެހެއެވެ.\nމިއީ މާފިޔާ ގޭންގުތައް ހިނގާ ގޮތެވެ. މާފިޔާ "ކުށުގެ ޢާއިލާތަކުގެ" ސަގާފަތެވެ.\nވެރިކަން ކުރާ ސިޔާސީ ޕާޓީގެ އިސް މީހުންނާއި، އެކްޓިވިސްޓުންނާއި، މުޒާހަރާވެރީންނާއި، ވެރީންގެ ޢާއިލާގެ މީހުންނާއި، ރަޙުމަތްތެރީންނާއި، ސިޔާސީ މަދަދުގާރުންނާއި ޚިދުމަތްތެރީންނަށް، އެމީހުންގެ ޢިލްމީ އަދި ފަންނީ ޤާބިލިއްޔަތަށް ބެލުމެއް ނެތި، ސަރުކާރަށް އެއްވެސް ޟަރޫރަތެއް ނެތި، މުސާރައޭ ކިޔައިފައި ރައްޔިތުންގެ ޚަޒާނާއިން ނުޙައްޤުން ފައިސާ ދީގެން އެމީހުން ޕާޓީގައި "އުފަލުގައި" ބެއިތިއްބުމުގެ ގޮތުން، އެމީހުންނަށް "ސިޔާސީ މަޤާމުތައް" ދީގެން ދައުލަތުގެ "ޕޭރޯލް"ގައި އެމީހުން ގެންއުޅުމާ، އިސްވެ ދެންނެވި "މާފިޔާ ކުށުގެ ޢާއިލާތަކުގައި" އެ އޮންނަ ސަގާފަތާ މާބޮޑު ތަފާތެއް އެބައޮތްތޯއެވެ؟\nދައުލަތަށް ފައިދާއެއް މަންފާއެއް ނެތް ގޮތުގައި، އަދި ޕާޓީގެ އިސް މީހުންނާއި އެކްޓިވިސްޓުންނަށް ދައުލަތުގެ ޚަޒާނާއިން ބޮޑެތި މުސާރަތައް ލިބޭނެ މަގުފަހި ކުރުން ފިޔަވައި އެހެން އެއްވެސް މަޤްޞަދެއް ނެތި، އެތައް ސަތޭކަ ސިޔާސީ މަޤާމެއް އުފެއްދުމާއި އެ މަޤާމުތަކަށް "މަގުމަތީން ހޮވައިގެންނާ އެކު" މީހުން ޢައްޔަން ކުރުން ދިވެހިރާއްޖޭގައި ބައްޔެއްގެ ގޮތުގައި ޢާއްމު ވެގެން އައީ 2008ގައި ވެރިކަން ބަދަލު ވުމަށް ފަހުގައެވެ. ވެރިކަން ބަދަލު ވުމާ އެކު، ރާއްޖޭގެ އަތޮޅުތަކުގައި އަތޮޅުވެރީންނާއި ކަތީބުންގެ ގޮތުގައި ތިއްބެވި ނުހަނު ތަޖުރިބާކާރު، އަޚްލާޤު ރަނގަޅު، ޤައުމަށް އެތައް ޚިދުމަތެއް ކުރެއްވި، އަދި އެއްފަރާތް ކުރެވި ހަވާސާޔަށް ލެވިގެން ނުވާނެ އެތައް ބެއިފުޅުންނެއް ކޮއްޕައި ގަޅުވައިލެވުނެވެ. މި ބޮޑު ޚިޔާނާތް ތަބްރީރު ކުރެވުނީ "މައުމޫނިޒަމް" ނެއްތައިލުމަށް ކޮންމެހެން ބޭނުން ފިޔަވަޅެއްގެ ގޮތުގައެވެ. ޙަޤީޤަތުގައި އެވެސް، މުޅި ޤައުމު ބަލަހައްޓައިގެން އޮއްވައި، އެއްވެސް އިންޞާފެއް ނުވަތަ ހަމައެއް ބެލުމެއް ނެތި، ގެނައި އަނިޔާވެރި "ޕާރޖް" އެކެވެ. އެ "ޕާރޖް"ގައި ބާކީ ކޮށްލެވި ބިކަ ކޮށްލެވުނު އެތައް ޚިދުމަތްތެރި ބެއިފުޅުންނެއް، ހަމަ ކުއްލިޔަކަށް ނަގައި އެއްލައިލެވުނީ ތިރީސް ސާޅީސް އަހަރު ވާންދެން ދައުލަތަށް ކުރެއްވެވި ޚިދުމަތުގެ ބަދަލުގައި އެކަށޭނަ ޢިނާޔަތްތަކެއް ވެސް ނުދީއެވެ. "ލަފުގައި ހިފައި ހޫރައިލާ" ބީދައިންނެވެ. މި ބޮޑު އަނިޔާ އަށް ފަހު، މޯލްޑިވިޔަން ޑިމޮކްރެޓިކް ޕާޓީ (އެމްޑީޕީ)ގެ އިސް ފަރާތްތަކާއި އެކްޓިވިސްޓުން، އެ މީސްމީހުންގެ ޢިލްމީ، ފަންނީ، އަދި އަޚްލާޤީ ޤާބިލިއްޔަތާ މެދު ހޭވެސް އަހައިލުމެއް ނެތި، ފަނަރަ ވިހި ފަންސަވީސް ހާހުން މުސާރަ ލިބޭ ގޮތަށް، ކުރީން ދައުލަތުގެ ނިޒާމުގައި ހުރި މަޤާމުތަކަށާއި އަލަށް އުފެއްދުނު އެތައް މަޤާމުތަކަކަށް ލެވުނެވެ.\nނަފްރަތާއި ބަދަލު ހިފުމުގެ "ސްޕްރީ" އެއްގެ ތެރެއިން، ރައީސް މައުމޫނަށް ވަފާތެރި ނުވަތަ އެމަނިކުފާނަށް ތާއީދު ކުރާ މީހުން ނިކަމެތި ކޮށްލުމުގެ ލަގަނެއް ނެތް، އަދި ސިޔާސީ ޙައްދުފަހަނައެޅުމުގެ ސިޔާސަތެއްގެ ދަށުން، މި ދެންނެވި "ޕާރޖް" ހިންގުނު އިރު، އެމްޑީޕީގެ އިސް މީހުންނާއި އެކްޓިވިސްޓުންނަށް ސިޔާސީ މަޤާމުތައް ދެމުން ގެންދިޔަ އެއް ބޭނުމަކީ ބޮޑެތި މުސާރައިގެ ވަސީލަތުން އެމީހުން ރުއްސައި، ޕާޓީގެ ވަފާތެރި އެކްޓިވިސްޓުންގެ ގޮތުގައި އެމީހުން ބެއިތިއްބުމެވެ. އެމީހުން ޕާޓީއަށް ކުރާ ޚިދުމަތުގެ "ފުރިހަމަ ބަދަލު" ދިނުމެވެ. އެއިރު ޕާޓީ އެކްޓިވިސްޓުންނަށް ދިނުމަށް ޓަކައި ޤާނޫނުއަސާސީގެ 115 (ޅ)ގެ ދަށުން "ހޯލްސޭލްކޮށް" މަޤާމުތައް އުފެއްދުނު އިރު، އެއިގެ ތެރެއިން ވަރަށް މަދު މަޤާމެއް ފިޔަވައި އެހެން މަޤާމުތަކަކީ ޤާނޫނުއަސާސީގެ މާއްދާގެ ޙަޤީޤީ ރޫޙާއި މަޤްޞަދާ އެއްގޮތަށް އުފެއްދުނު އަދި މީހުން ލެވުނު މަޤާމުތަކެއް ނޫނެވެ. އަދި ކީއްތޯއެވެ! އެ މަޤާމުތައް އުފެއްދީ، އަދި އެ މަޤާމުތަކަށް މީހުން ލައިފައި ވަނީ 115 (ޅ)ގެ ނާޖާއިޒު ފައިދާ ނަގައިގެން، ސިޔާސީ މިތުރުންނާއި ޕާޓީގެ އެކްޓިވިސްޓުންގެ ބާލީސްތަކަށް ބަންޑާރަ ކަފަ ލައްވައިދިނުމުގެ މަގުންނެވެ. "ސިޔާސީ މަޤާމުތަކުގެ" ކަންކަމާ ގުޅޭ ގޮތުން އަޅުގަނޑުމެންގެ ތެރޭގައި މި އޮންނަ ނުބައި ސަގާފަތާއި ވިސްނުންތަކުގެ ފެށުމަކީ އެޔެވެ.\nއެމްޑީޕީން ގާއިމު ކުރި މި ސަވާބިގަށް ފަހު، އެކަން ވަނީ ރާއްޖޭގެ ސިޔާސީ ސަގާފަތަކަށް ވެފައެވެ. ޕްރޮގްރެސިވް ޕާރޓީ އޮފް ދަ މޯލްޑިވްސް (ޕީޕީއެމް)ގެ ވެރިކަމުގައި ވެސް، މައްސަލަ ޙައްލެއް ނުވިއެވެ. ދެހާސް ބާރަ އިން 2018 އަށް އެ ޕާޓީގެ އަތްމަތީގައި ޤައުމުގެ ބާރުތައް އޮތް އިރު ވެސް ފެނިގެން ދިޔައީ ޕާޓީ އާއި ޕާޓީ ކޯލިޝަނުގެ އެހެން ޕާޓީތަކުގެ އިސް މީހުންނާއި އެކްޓިވިސްޓުންނަށް އިނާމު ދޭ އުޞޫލުން ސިޔާސީ މަޤާމުތަކަށް މީހުން ޢައްޔަން ކުރެވުނު މަންޒަރެވެ. ދެހާސް އަށާރާގައި އަނެއްކާ ވެސް އެމްޑީޕީ ވެރިކަމަށް އައި ފަހުން، މި ބަލި ދަނީ އިހުނަށް ވުރެ ވެސް ގޯސް ވަމުންނެވެ. ރައީސް ޔާމީން ޢަބްދުލްޤައްޔޫމުގެ ވެރިކަމުގައި 500 ވަރަކަށް ސިޔާސީ މަޤާމު އޮތެވެ. މިހާރު އެ ޢަދަދު ވަނީ 1000 އާ ގާތް ކޮށްފައެވެ. ކުރިޔަށް އޮތް އަހަރެއް ދެ އަހަރެއްގެ ތެރޭގައި އެ ޢަދަދު ހާހުން އަރައިގެން ދިޔުން ދުރު ކަމަކަށް ނުފެނެއެވެ.\nޤާނޫނީ "ޓެކްނިކާލިޓީޒް" އެއްފަރާތް ކޮށްފައި، ކަމުގެ ޙަޤީޤަތާ އެއްގޮތަށް ބުނާ ނަމަ، މިހާރު ރައީސުލްޖުމްހޫރިއްޔާ ސިޔާސީ މަޤާމުތައް އުފައްދަވައި އެ މަޤާމުތަކަށް މީހުން ޢައްޔަން ކުރައްވަމުން އެ ގެންދަވާ ގޮތަކީ، ދައުލަތުގެ ޚަޒާނާއިން ބަޔަކަށް ރިޝްވަތު ދިނުމެކެވެ. އެއީ ސިޔާސީ މަދަދުގާރުންގެ ގޮތުގައި ތިބޭމަތީން ބަޔަކަށް ދެއްވާ ނާޖާއިޒު ހަދިޔާއެކެވެ. ރައީސަށް 115 (ޅ) އިން ލިބިވަޑައިގެންފައި ވާ ބާރުގެ ބޭނުން ނުޙައްޤު، ނާޖާއިޒު، އަދި އަޚްލާޤީ ގޮތުން ހުއްދަ ނޫން ގޮތުގައި ކުރައްވަވައިގެން، ބަޔަކަށް ހުއްދަ ނޫން ފައިދާއެއް ހޯއްދަވައިދެއްވަނީއެވެ. ޤާނޫނުއަސާސީގެ 115 (ޅ) އޮތް ގޮތުން، މި ކަންކަމާ ގުޅިގެން ރައީސުލްޖުމްހޫރިއްޔާއަށް "އެންޓި-ކޮރަޕްޝަން" ޤާނޫނުތަކުގެ ދަށުން ދަޢުވާ ނުކުރެވެންޏާ، ދަޢުވާ ނުކުރާން ވީއެވެ. އެކަމަކު، އެއީ ބާރުގެ ބޭނުން ނުހަމަ ގޮތުގައި ކުރައްވަވައިގެން، ސިޔާސީ މިތުރުންނަށާއި ގާތް ބެއިފުޅުންގެ ބާލީސްތަކަށް ބަންޑާރަ ކަފަ ލައްވަވައިދެއްވުން ކަމަށް ނުވާނެ ހަމަ އެއްވެސް ގޮތެއް ނޯންނާނެއެވެ. ކޮންމެ ރައީސަކު އެކަން ކުރެއްވިޔަސް ވެހެވެ.\nދިވެހި ދައުލަތުގެ ޙުކޫމަތު ޙަޤީޤީ މާނައިގައި އިޞްލާޙު ކުރާ ނަމަ، އެންމެ ފުރަތަމަ ކުރާން ޖެހިފައި ވާ އެއް ކަމަކީ "ސިޔާސީ މަޤާމުތަކުގެ" ކަންކަން ރަނގަޅު ކުރުމެވެ. މި މައްސަލަ ރަނގަޅު ނުކުރެވި ފާއިތު ވަމުންދާ ކޮންމެ ދުވަހަކީ، ދިވެހި ޤައުމަށާއި ދައުލަތަށް އެތައް ގެއްލުންތަކެއް ލިބެމުން ދާނެ ދުވަހެކެވެ.\nމި ކަމަށް އިޞްލާޙެއް ގެނެވުމުން، ކުރާނެ ފައިދާތަކުގެ ތެރެއިން މައިގަނޑު ހަތަރު ފަސް ކަމެއް ފާހަގަ ކޮށްލަމާ ހިންގަވާށެވެ. އެއް ކަމަކަށް، ސިޔާސީ މަޤާމުތައް އުފެއްދެވުމާއި، އެ މަޤާމުތަކަށް މީހުން ހޮއްވެވުމާއި ވަކި ކުރެއްވުން ފަދަ ކަންކަން ޤާނޫނުގެ ވެރިކަމުގެ މަބްދައާއި، ޢަދުލުއިންޞާފާއި، އިޙްސާންތެރި ހެޔޮ ގޮތްތަކުގެ މައްޗަށް ތަރުތީބު ކުރެވިގެން ދިޔުމުން، އަދި އެ މަޤާމުތަކަށް މީހުން ހޮވެނީ "މެރިޓަށް" ބަލައިގެން ކަމުގައި ވުމުން، ދައުލަތުގެ ނިޒާމުން ތަޢައްސުފިއްޔަތު ބޭރު ކުރުމުގެ މަގުގައި، އަދި ތަހުޒީބީ ހަމަތަކާއި، އުޞޫލުތަކާއި، ހެޔޮކަމުގެ މަގުގައި ދައުލަތް ހިންގުމުގެ މަގުގައި އެ އެޅެނީ ވަރަށް މުހިއްމު ފިޔަވަޅެކެވެ. ދެވަނަ ކަމަކަށް، ސިޔާސީ މަޤާމުތަކުގެ ޢަދަދު، ޟަރޫރަތު އޮންނަ މިންވަރަށް ދަށް ކުރެވެމުން، ދައުލަތުގެ ޚަޒާނާއިން މަދުވެގެން ތިންސަތޭކަ ވަރަކަށް މިލިޔަން ރުފިޔާ މަދު ކުރެވި، ބޮޑު އިސްރާފަކުން ދައުލަތް ސަލާމަތް ކުރެވޭނެ ކަމަށް ބެލެވެއެވެ. ތިންވަނަ ކަމަކަށް، ނާޤާބިލު މީހުން ދައުލަތުގެ އިދާރާތަކުގައި ބަސް ކިޔާން ތިބުމާއި، އިސް މަޤާމުތަކުގައި ބޭނުން ވާ މިންވަރަށް ވުރެ ގިނައިން މީހުން ތިބުމުގެ ސަބަބުން، އެ ތަންތަނުގެ ވާޖިބާއި މަސްއޫލިއްޔަތު އަދާ ކުރުމަށް މިހާރު އެޅިފައި އޮތް ވަރަށް ބޮޑު ހުރަހެއް އެއިރުން ނެތިގެން ދާނެއެވެ. ހަތަރުވަނަ ކަމަކަށް، ޤައުމުގެ އިޤްތިޞާދަށް އެއްވެސް ޙިއްޞާއެއް ނުކޮށް، އުފެއްދުންތެރި އެއްވެސް މަސައްކަތެއް ނުކޮށް، ނަމެއްގައި އަދާ ކުރާ ވަޒީފާޔަކުން ދައުލަތުގެ ޚަޒާނާއިން ބޮޑު މުސާރަ ނަގައިގެން ތިބޭ 800 ވަރަކަށް މީހުން އެ މަޤާމުތަކުން ވަކި ކޮށް، އުފެއްދުންތެރި ވަޒީފާތައް އަދާ ކޮށްގެން ނުވަތަ ވިޔަފާރި ފަދަ ކަންކަމުގައި ޙަރަކާތްތެރި ވެގެން، އަމިއްލަ މަސައްކަތުން އުޅޭން ފޮނުވައިލީމާ، ޤައުމުގެ އިޤްތިޞާދުގެ އުފެއްދުންތެރިކަމަށް ވެސް އޭގެ ފައިދާ ކުރާނެއެވެ. ފަސްވަނަ ކަމަކަށް، މި ދަންނަވާ މަޤާމުތަކުގައި ތިބި މީހުންނަށް ނުޙައްޤުން ދެވޭ މުސާރަޔަކީ ޙަރާމް ފައިސާ ކަމުގައި ވީ ހިނދު، އެތައް ޢާއިލާއެއް ޙަރާމް ފައިސާއިން އަދި ޙަލާލު ނޫން ގޮތުގައި ކައިގެން އުޅުމުގެ ބޮޑު ފާފައިން ސަލާމަތް ވެގެން ދިޔުމަކީ ވެސް، ސިޔާސީ މަޤާމުތައް މަދު ކުރުމުން ލިބޭނެ ބޮޑު ފައިދާއެކެވެ.\nއެހެންކަމުން، މިކަމުގައި ރައްޔިތުން ބަސް ބުނާން ޖެހެއެވެ. ދިވެހި ދައުލަތުގައި "ސިޔާސީ މަޤާމުތަކާ" ގުޅޭގޮތުން ފެތުރިފައި އޮތް ފަސާދައިން ދައުލަތް ޠާހިރު ކުރާން ޖެހެއެވެ. ރައީސުލްޖުމްހޫރިއްޔާއަށް އިވިވަޑައިގަންނަވާ ގޮތަށް، އިވިވަޑައިގަންނަވާހައި ބާރަށް، "115 (ޅ) އިން ލިބިވަޑައިގަންނަވާ ބާރު ނާޖާއިޒު ގޮތުގައި ބޭނުންފުޅު ނުކުރައްވާށޭ" ދަންނަވާން އެބަޖެހެއެވެ. "ސިޔާސީ މުއައްޒަފުންގެ ގޮތުގައި ރައްޔިތުންގެ ޚަޒާނާއިން މުސާރަ ދެއްވާ ސިޔާސީ އެކްޓިވިސްޓުންނާއި، ގުންޑާއިންނާއި، ވަކަރުގޭ ކުދީންނާއި، މުޖުރިމުންނާއި، ނާޤާބިލު މީހުންތަކާއި، އަދި ދައުލަތަށް އެއްވެސް ޟަރޫރަތެއް ނެތީސް މަޤާމުތަކަށް ލައްވަވައިގެން އުޅުއްވާ އެންމެންތައް ވަގުތުން ވަޒީފާތަކުން ބޭރު ކުރައްވާށޭ" ދަންނަވާން އެބަޖެހެއެވެ. ހަމައެހެންމެ، ތިމާމެންގެ ޕާޓީއަށް ވެރިކަން ލިބުމުން، ތިމާމެން ޕާޓީއަށް ކޮށްދޭ މަސައްކަތާއި ޚިދުމަތުގެ ބަދަލު ލިބޭން ޖެހޭނީ ދައުލަތުގެ ވަޒީފާތަކާއި، އެ ވަޒީފާތަކުގެ ފަލަމުސާރަތަކާއި ބޮޑެތި ޢިނާޔަތްތަކުގެ ސިފައިގައި ކަމުގެ ވިސްނުން، ޕާޓީތަކުގެ މެންބަރުންގެ ސިކުނޑިތަކުން ފޮހެލާން ބުރަ މަސައްކަތްތަކެއް ކުރާން ވެސް ޖެހެއެވެ.


MDP Ge Ithuru Candidatunthakeh Nan Anburaa Gengosfi - Vaguthu\nކޮވިޑް-19 ގެ ބަލިމަޑުކަމުގެ ހާލަތުގެ ސަބަބަކުން ފަސް ކުރި ލޯކަލް ކައުންސިލްތަކުގެ އިންތިހާބުގައި ވާދަކުރުމަށް ނަން ހުށަހެޅި އެމްޑީޕީގެ އިތުރު ކެންޑިޑޭޓުންތަކެއް ނަން އަނބުރާ ގެންގޮސްފިއެވެ.\nއިލެކްޝަންސް ކޮމިޝަން (އީސީ) އިން ހާމަކުރި ގޮތުގައި، ނަން އަނބުރާ ގެންގޮސްފައި އަށް ކެންޑިޑޭޓުންނަކީ ކައުންސިލް އިންތިހާބުގައި ވާދަކުރަން ނިންމި ފަރާތްތަކެވެ. އޭގެ ތެރޭގައި ހިމެނެނީ އެމްޑިޕީ ފަސް ކެންޑިޑޭޓުންނާއި، ޕީޕީއެމް ކެންޑިޑޭޓަކާއި، ޖުމްހޫރީ ޕާޓީގެ އިތުރުން، އަމިއްލަ ގޮތުން ވާދަކުރި ކެންޑިޑޭޓެކެވެ.\nއަންހެނުންގެ ތަރައްގީއަށް މަސައްކަތްކުރާ ކޮމިޓީއަށް ކުރިމަތިލާފައިވާ ކެނޑިޑޭޓުންގެ ތެރެއިން ފަސް ކެންޑިޑޭޓަކުވެސް ވަނީ ނަން އަނބުރާ ނަގާފައެވެ. އޭގެ ތެރޭގައި ހިމެނެނީ، އެމްޑީޕީ ތިން ކެންޑިޑޭޓުންނާއި، އަމިއްލަގޮތުން ވާދަ ކުރާ ދެ ކެންޑިޑޭޓުންނެވެ.\nކައުންސިލް އިންތިހާބު ބޭއްވުން ފަސްކޮށްފައިވާއިރު، ނަން އަނބުރާ ނަގަން ބޭނުންވާ ކެންޑިޑޭޓުންނަށް އީސީން ވަނީ އެ ފުރުސަތު ހުޅުވާލައިފައެވެ.\nކައުންސިލަތަކުގެ ލަފާ ނެތި އެސްޖީ އައްޔަން ކުރަން ހުށަހެޅި ދެ ބިލް އަނބުރާ ނަގައިފި\nޖެނުއަރީ 15, 2021 20:42\nޖެނުއަރީ 15, 2021 22:00\nޖަމީލު އަސްލު ބޭނުމެއް ޔާމީން މިނިވަން ވާކަށް.\nޖަމީލު ބޭނުންވަނީ ޕީ ޕީ އެމް ގެ ވެރިކަން.\nޖެނުއަރީ 15, 2021 22:33\nރައްވެރި ފަތިހޭ! ބަލަ ނަސީދޫ ތިޔަ ފަތިސް މާލެއަކަށް ނުވޭ! އެޗްޑީސީއޭ މިކިޔާ ބިންކާ ކޮންޕެނީއަށް މާލެ ސަރަހައްދު ވިއްކާލާފަ ކަލޭ އަދި އެބަބުނެދޯ ނަސީދު މާލޭ މީހުންނަށް ނޯޅޭނެ ކަމަށް މިފަހަރު ރަގަޅަށް އޮޅުވާލާނަން! ކަލޭ ހީކުރީ ކަލެއަށް އަދިވެސް ވަރަށް ގިނަ ދިވެހިން ތާއީދު ކުރާނެކަމައްދޯ؟\nޖެނުއަރީ 15, 2021 22:34\nއިންތިހާބް އަލުން އިއުލާން ކުރަން ފެންނަނީ. ޕާޓީ ތަކުގެ ޕްރައިމަރީ އަލުން ބޭއްވުމަކީ ރަނގަޅުކަމެއް. މިހާރު މި އޮށްގޮތައް ވޯޓްލައިފީޔާ އެތަށް ބައެއްގެ ހައްގު ގެއްލިގެން ދާނެ.\nޖެނުއަރީ 16, 2021 00:30\nބަލަ ރީނދޫ ކުލަ އަކީ ފައްޅި ތަކުގަ ހުންނަ ކުލައެއް. މީހުންނަށް އެކަންއެގުނީމަ ފެޔަށް ދާނެ.\nޖެނުއަރީ 16, 2021 01:19\nޕާޓީ ތަކުގެ ޕްރައިމަރީ އަލުން ބާއްވަން ދެކޮޅު ހަދާނީ އެމްޑީޕީ ކަމަށް ހެދިގެން އުޅޭ ބޯވަތަށް. އިންތިހާބް އަލުން އިޢްލާން ކޮށް އެހެންމީހުންނަށް ފުރުސަތު ހުޅުވުމަކީ ރަނގަޅު ކަމެއް.\nޖެނުއަރީ 16, 2021 08:08\nބޮލާ ފޮށާ އެޅިދާނެތީ އަވަހައް ނަންނެގީ އިނގޭ މިފަހަރު ސަލާމަތެއް ނުވާނެކަން ...\nޖެނުއަރީ 16, 2021 08:53\nއެމްޑީޕީ ބޮޑުތަނުން ފެއިލް ނިކަން ބަލާ ވެރިކަން ވެސް އެމީހުން އަށް މަޖިލިސް ވެސް އެމީހުނަށް އިދިކޮޅު ލީޑަރު ހައްޔަރުގަ ސަރުކާރަށް ކޮށް ދެވުނު ކަމެތް ފެންނާކަށް ނެތް..\nޖެނުއަރީ 16, 2021 13:36\nއަދިވެސް އެތައް ބަޔަކު އެބަތިބި ރެޑީގަ ވާނުވާ ބިލަން


Turkey - Greece bin helumugai maruvi meehunge adhadhu 81 ah araifi | Jazeera\tތުރުކީ - ގްރީސް ބިންހެލުމުގައި މަރުވި މީހުންގެ އަދަދު 81 އަށް އަރައިފި - Jazeera\nތުރުކީ - ގްރީސް ބިންހެލުމުގައި މަރުވި މީހުންގެ އަދަދު 81 އަށް އަރައިފި\nސާއިފް ޝިޔާދު November 2, 2020 44 views0\nތުރުކީ އަދި ގްރީސްއަށް އައި ބާރުގަދަ ބިންހެލުމުގައި މަރުވި މީހުންގެ އަދަދު 81 އަށް އަރައިފިއެވެ.\nތުރުކީގެ ތިންވަނައަށް އެންމެ ބޮޑު ސިޓީ ކަމަށްވާ އިޒްމީރުއަށް މި ބިންހެލުމުގެ އަސަރު އެންމެ ބޮޑަށް ކުރިއިރު އެ ސިޓީގައި 20 އިމާރާތެއް ވަނީ ވެއްޓިފައެވެ. އަދި މި އިމާރާތްތަކުގެ ދަށުގައި އެތައް ބަޔަކު ތާށިވެފައިވާއިރު އެ މީހުން ސަލާމަތްކުރުމަށް މެދުކެނޑުމެއްނެތި އަންނަނީ މަސައްކަތް ކުރަމުންނެވެ.\nމި ބިންހެލުމުގައި އަނިޔާވި މީހުންގެ އަދަދު ވަނީ 1000 އަށްވުރެ މައްޗަށް އަރާފައެވެ. ގްރީސްގެ ރަށެއް ކަމަށްވާ ސަމޯސްއަށް ވެސް މި ބިންހެލުމުގެ އަސަރުކުރިއިރު އެރަށުން ދެ ކުދިން މަރުވެ 19 މީހުންނަށް އެކި ވަރުގެ އަނިޔާތައް ލިބުނެވެ. އިޒްމީރުން މަރުވީ 79 މީހުންނެވެ.\nތުރުކީގެ ޑިޒާސްޓަރ އެންޑް އިމަރޖެންސީ ސެންޓަރުން ހާމަކޮށްފައިވާ ގޮތުގައި ވަގުތީ ހިޔާގެ ގޮތުގައި 3500 ޓެންޓާއި 13000 އެދު ވަނީ ފޯރުކޮށްދީފައެވެ. އަދި އަނިޔާވި މީހުންގެ ތެރެއިން 740 މީހަކަށް ފަރުވާ ދިނުމަށްފަހު ހޮސްޕިޓަލުން ވަނީ ދޫކޮށްލާފައެވެ. މި ބިންހެލުން އައިތާ ތިން ދުވަސް ވެފައިވާއިރު މިއަދު ވެސް ވަނީ ވެއްޓިފައިވާ އިމާރާތްތަކުގެ ދަށުން ދެ އަންހެން ކުދިން ސަލާމަތްކޮށްފައެވެ. ސަލާމަތްކުރި މީހުންގެ އަދަދު މިހާރު ވަނީ 106 އަށް އަރާފައެވެ.\nއެމެރިކާގެ ޖިއޮލޮޖިކަލް ސަރވޭއިން ބުނާ ގޮތުގައި މި ބިންހެލުން އައިސްފައިވަނީ ރިކްޓަރ މިންގަނޑުން 7.0 ގެ ބާރު މިނުގައެވެ. އެހެން ނަމަވެސް ތުރުކީގެ އިދާރާތަކުން ހާމަކޮށްފައިވާ ގޮތުގައި މިއީ ރިކްޓަރ މިންގަނޑުން 6.6 ގެ ބާރުމިނުގައި އައި ބިންހެލުމެކެވެ. މި ބިންހެލުމުގެ ސަބަބުން ކަނޑުގެ ބާނިތައް ބޮޑުވެ ތުރުކީ އަދި ގްރީސްގެ ބައެއް ރަށްތަކަށް އުދަ ވެސް އަރާފައިވެއެވެ.\nމި ބިންހެލުމުގެ އަސަރުކޮށްފައިވާ ސަރަހައްދަށް 4000 ގާތްކުރާއ އަދަދަކަށް ރެސްކިއު ވޯކަރުން ފޮނުވާފައިވާއިރު 475 ވެހިކަލް އާއި މީހުން ހޯދާ 20 ކުއްތާ ވެސް އަންނަނީ ބޭނުންކުރަމުންނެވެ.


Manchester City ge verin 10 vana club eh ganefi | Mihaaru\nސިޓީގެ ވެރިޔާ ޝެއިހް މަންސޫރު (ކ) އާއި ސީއެފްޖީގެ ސީއީއޯ ހަލްދޫން މުބާރަކް.-- ފޮޓޯ: އޭއެފްޕީ\nމެންޗެސްޓާ ސިޓީގެ ވެރިން 10 ވަނަ ކްލަބެއް ގަނެފި\n05 ސެޕްޓެމްބަރ 2020 - 11:305comments\nމެންޗެސްޓާ (ސެޕްޓެމްބަރު 5) - މެންޗެސްޓާ ސިޓީ ހިންގަމުން އަންނަ ޔޫއޭއީގެ ސިޓީ ފުޓްބޯލް ގްރޫޕް (ސީއެފްޖީ) އިން ފްރާންސް ދެ ވަނަ ޑިވިޝަނުގައި ކުޅެމުން އަންނަ ޓްރޮއީސް އޭސީ ގެނެފި އެވެ.\nޓްރޮއީސް އަކީ ސީއެފްޖީގެ ހިއްސާ ހިމެނޭ ގޮތަށް ގަތް 10 ވަނަ ކްލަބް އެވެ. މީގެ ތެރެއިން ހަތަރު ކްލަބަކީ ނިސްބަތްވަނީ ޔޫރަޕަށެވެ. އެއީ އިންގްލެންޑްގައި ސިޓީ އާއި ސްޕެއިނުގައި ޖިރޯނާ އަދި މިދިޔަ މެއި މަހު ބެލްޖިއަމުން ގަތް ލޮމެލް އެސްކޭ އެވެ.\nސީއެފްޖީން ހިންގާ އެހެން ކްލަބްތަކުގެ ތެރޭގައި އިންޑިއާގެ މުމްބާއީ ސިޓީ އާއި އެމެރިކާގެ މޭޖާ ލީގުގެ ނިއު ޔޯކް ސިޓީ އެފްސީ އާއި އޮސްޓްރޭލިއަން އޭ ލީގުގެ މެލްބަން ސިޓީ އާއި ޖަޕާނުގެ ޔޮކަހާމާ އެފް. މެރިނޯސް އާއި އުރުގުއޭގެ ކްލަބް އެތުލެޓިކޯ ޓޯކުއޭ އަދި ޗައިނާގެ ސީޗުއާން ޖިއުނިއު އެފްސީ އެވެ.\nސީއެފްޖީގެ ޗީފް އެގްޒެކްޓިވް ފެރަން ސޮރިއާނޯ ވިދާޅުވީ ފްރާންސް ކްލަބެއް ހޯދުމުގެ ޝައުގުވެރިކަން މީގެ ކުރިން ވެސް އޮތް ކަމަށާއި ސީއެފްޖީން ބޭނުންވާ ޕްރޮޖެކްޓާ ގުޅޭ ކްލަބަކާ ދިމާވީ ޓްރޮއީސްއާ މަޝްވަރާކުރެވުނު ހިސާބުން ކަމަށެވެ.\n"މިއީ އަހަރެމެންނަށް ފްރާންސްގައި ކްލަބް ފުޓްބޯޅަ އިތުރު ހަރުފަތަކަށް ގެންދަން ފެށޭ މަސައްކަތަކަށް ހަދަން ބޭނުން. މިއީ ފުޓްބޯޅަ އަށް ސަޕޯޓްކުރާ ގިނަ ބަޔަކު އުޅޭ ގައުމެއް. މިތަނުގައި ފުޓްބޯޅައިގެ މާކެޓް ބޮޑު އަދި ހުނަރުވެސް އެހާ ގިނަ،" ސޮރިއާނޯ ވިދާޅުވި އެވެ.\nޓްރޮއީސް އިން ވަނީ 2001 ވަނަ އަހަރުގެ އިންޓަޓޯޓޯ ކަޕާއި 2015 ވަނަ އަހަރުގެ ފްރެންޗް ދެ ވަނަ ޑިވިޝަނުގެ ތަށި ހޯދައިފަ އެވެ. މިދިޔަ ސީޒަނުގައި އެ ޓީމު ނިންމާލީ ދެ ވަނަ ޑިވިޝަނުގެ ހަތަރު ވަނައިގަ އެވެ. ކޮވިޑް-19ގެ ސަބަބުން ލީގު ފުރިހަމަނުކޮށް ވަކި ހިސާބަކުން ކެންސަލްކޮށްލަން ނިންމީ އެވެ.\nސިޓީ ފުޓްބޯލް ގްރޫޕުން ގަންނަ ކްލަބްތައް އޮންނަނީ އެއް ޕްލެޓްފޯމެއްގެ ތެރެއިން ގުޅާލެވިފަ އެވެ. އަދި އެކެޑެމީ ލެވެލްގެ ޕްރޮގްރާމުން ފެށިގެން ހުރިހާ ކަންތައްތަކެއް އެއް މޮޑިއުލުގެ ތެރެއިން ކުރިއަށްދާއިރު، އެކި ޓީމުތަކުގެ މެދުގައި ކުޅުންތެރިން ބަދަލުކުރުމުގެ ކަންތައްތައް ވެސް ކުރިއަށްދެ އެވެ. އެގޮތުން ފްރޭންކް ލަމްޕާޑާއި ޑޭވިޑް ވިޔާ އަކީ ސިޓީ ފުޓްބޯލް ގްރޫޕު މެދުވެރިކޮށް އެއް ކްލަބަށް ވުރެން ގިނަ ކްލަބަށް ކުޅުނު މަޝްހޫރު ކުޅުންތެރިންނެވެ.


Anhenakah fuluhaku aniyaakuri kamah bunaa massala thahugeegu kuranee! - vNews.mv\nއަންހެނަކަށް ފުލުހަކު އަނިޔާކުރި ކަމަށް ބުނާ މައްސަލަ ތަހުގީގުކުރަނީ!\nޙައްވާ މިންހާ 19 January 2020, 12:01\nމިދިޔަ ހުކުރު ދުވަހު ހުޅުމާލޭގައި ހިނގާދިޔަ ހަމަނުޖެހުންތަކުގެ ތެރޭގައި ފުލުހުން އަންހެނަކަށް އަނިޔާކުރި ކަމަށްބުނާ މައްސަލަ ތަހުގީގުކުރަން ފަށައިފިއެވެ.\nޕޮލިސް ކޮމިޝަނަރ މުހައްމަދު ހަމީދު ކުރައްވާފައިވާ ޓުވީޓުގައި ވިދާޅުވެފައިވަނީ، މެދުއުމުރުފުރައިގެ އަންހެނަކަށް ފުލުހުން އަނިޔާކުރިކަމުގެ ތުހުމަތުތައް ކުރަމުންދާކަން އެނގިވަޑައިގަންނަވާ ކަމަށެވެ. އަދި އެމައްސަަލަ މިހާރު ތަހުގީގުކުރަން ފަށާފައިވާކަމަށް ސީޕީ ހަމީދު ވިދާޅުވިއެވެ.\nސީޕީ ހަމީދު ވިދާޅުވީ، އެމައްސަލައާ ގުޅިގެން، ސީޕީއާއި އެ އަންހެންމީހާގެ އާއިލާއަށް ނިސްބަތްވާ މީހަކާ ވާހަކަ ދައްކާފައިވާ ކަމަށެވެ. އަދި އެމައްސަލަ ތަހުގީގުކުރުމަށް ޚާއްސަ ޓީމެއް އެކުލަވާލާފައި ވާނެކަމަށްވެސް ވިދާޅުވިއެވެ.\nއަނިޔާ ލިބުނުކަމަށް ބުނާ އަންހެން މީހާގެ ދަރިފުޅު ކޮށްފައިވާ ފޭސްބުކް ޕޯސްޓެއްގައި ބުނެފައިވަނީ، އެއަންހެން މީހާއަކީ އެދުވަހު އެއްވުމަށްދިޔަ ބައިވެރިއެއް ނޫންކަމަށެވެ. އަދި އޭނާ ގޭ ދޮރުމަތީގައި މަޑުކޮށްލައިގެން ހުރީ ބޭރުގައި އެވަގުތު ވަމުން ދިޔައީ ކީއްތޯ ބެލުމަށް ކަމަށެވެ. އެވަގުތު، އެތަނުން މީހުން ދުރުކުރުމަށް އައި ފުލުހަކު، އޭނާގެ މަންމަވެސް ބައިސްކަލުތަކުގެ ތެރެއަށް ކޮއްޕާލީ ކަަމަށް ޕޯސްޓުގައި ވަނީ ބުނެފައެވެ.\nއަންހެންމީހާގެ ދަރިފުޅު ހިއްސާކޮށްފައިވާ ފޮޓޯތަކުންނާއި ވީޑިއޯއިން، އެމީހާގެ ނޭފަަތާއި އަނގަ ކައިރިން ވަަރަށްބޮޑަށް ލޭ އައިސްފައިވާތައް ފެންނަން ހުއްޓެވެ.\nފޮޓޯތައް ހިއްސާކޮށް ދަރިފުޅު ކޮށްފައިވާ ޕޯސްޓުގައި ބުނެފައިވަނީ، އޭނާގެ މަންމައަކީ ރޭޕިސްޓެއްވެސް ނޫންކަމަށާއި އަދި އެއްވުމުގެ ބައިވެރިއެއްވެސް ނޫންކަމަށެވެ. އެހެންނަމަވެސް، އަސްލު ކުށްވެރިޔާއަށް ހިމާޔަތްދީގެން ގެންދިޔަކަންވެސް އޭނާ ވަނީ ފާހަގަކޮށްފައެވެ.


Aamu Thanthanugai Mask Alhan Malaysia Gai Majubooru Kuranee – adduLIVE\nLast Updated: October 24, 20:02\nއާންމު ތަންތަނުގައި މާސްކު އަޅަން މެލޭޝިއާގައި މަޖުބޫރު ކުރަނީ\nJul 24, 2020, 11:10 އަމީރާ\nމެލޭޝިއާގެ މީހުން އެއްވެ އުޅޭ ހުރިހާ ތަނެއްގައި މާސްކު ބޭނުން ކުރުން މަޖުބޫރު ކުރުމަށް އެޤައުމުން ނިންމައިފިއެވެ.\nއޮގަސްޓު 1 އިން ފެށިގެން އަމަލު ކުރަން ހަމަ ޖެހިފައިވާ މި ނިންމުން އިއުލާން ކުރެއްވީ މެލޭޝިއާގެ ސެކިއުރިޓީ އާއި ބެހޭ އިސް ވަޒީރު، ޑަޓުކް ސެރީ އިސްމާއިލް ސަބްރީ ޔާކޮބް އެވެ.\nއޭނާ ވިދާޅުވި ގޮތުގައި މީގެ ކުރިން އެޤައުމުން މާސްކު އެޅުން މަޖުބޫރު ކޮށްފައި ނުވަނީ މަދު އާމްދަނީ ލިބޭ ފަރާތްތަކަށް މާސްކުު ގަނެގެން އެޅުމަށް ދަތި ތަކާއި ދިމާ ވެދާނެ ކަމަށް ވިސްނާފައެވެ. ނަމަވެސް، މި ނިންމުން އެޤައުމުން ނިންމަން ޖެހުނީ ފާއިތުވި ތިން ދުވަހު އެޤައުމުގައި ކޯވިޑް-19 ގެ ކޭސްތައް އިތުރުވެ، އާންމުންގެ ތެރޭގައި ކޯވިޑް-19 އާއި މެދު އަމަލު ކުރަން އޮންނަ އުސޫލާއި އެއްގޮތަށް އަމަލު ކުރުން މަދު ވެފައި ވުމުންނެވެ.\nއަދި މި އެންގުމަށް އަމަލު ނުކުރާ ފަރާތްތަށް ޖުރުމަނާ ކުރެވިގެން ދާނެއެވެ. ނުވަތަ ޝަރީއަތެއް ހިންގައި އަދަބު ދެވޭނެ ކަމަށް ވެސް އޭނާ ވިދާޅުވިއެވެ.\n"ގޭގައި ކަރަންޓީނު ކުރެވޭ 50 އިންސައްތަ މީހުން އެސްއޯޕީ އަކަށް އަމަލު ނުކުރޭ. ކޯވިޑް-19 ގެ ކޭސްތައް ޤައުމުގައި 'ޑަބަލް ޑިޖިޓްސް' އަށް އިތުރު ވުމުން ސަރުކާރުން މިވަނީ މިކަން މަޖުބޫރު ކުރަން ނިންމާފައި." އޭނާ ބުރާސްފަތި ދުވަހު ނޫސްވެރިންނަށް މަޢުލޫމާތު ދެއްވިއެވެ.\nމިހާރު އެޤައުމުން އަންގާފައި އޮތް ގޮތުން، އެންމެ ރަނގަޅު ގޮތަކީ ކޮންމެ3ގަޑި އިރަކުން މާސްކު ބަދަލު ކުރުމެވެ. ނަމަވެސް ކޮންމެ ދުވަހަކަށް މާސްކެއް އެޅުން ވެސް އެންމެ ރަނގަޅު ވާނެއެވެ.\nއެޤައުމުން މިހެން އަންގާފައި ވީ ނަމަވެސް، ދުނިޔޭގެ ސިއްޙަތު ޖަމްޢިއްޔާ އިން ވަނީ ގޭގައި ވަކި ގޮތަކަށް ތައްޔާރު ކޮށްގެން ހަދާ މާސްކު އެޅުމުގައި މައްސަލަ އެއް ނެތް ކަން ހާމަ ކޮށްފައެވެ. އަދި މެލޭޝިއާ އިން ވަނީ އެޤައުމުގައި ބޭނުން ކުރެވޭނެ ފޮތި މާސްކު ތަކުގައި ހުންނަން ޖެހޭނެ ސިފަ ތައް ފަހުން އިއުލާން ކުރާނެ ކަން ހާމަ ކޮށްފައެވެ.\nމި ނިންމުމަށް އަމަލު ކުރަން ފެށޭނީ އޮގަސްޓް މަހުގެ 1 ވަނަ ދުވަހު ނަމަވެސް، އެޤައުމުގެ ސަރުކާރުން ވަނީ ވީހާވެސް އަވަހަކަށް މީހުން މާސްކު އަޅައި، އިޖުތިމާއީ ގައި ދުރު ކަމާއި، އެސްއޯޕީއަށް އަމަލު ކުރުމަށް ގޮވާލާފައެވެ.


SunOnline: Goi neyngey ehchakee alienge ulhandhakah vedhaane kamah bunefi\nގޮތްނޭނގޭ އެއްޗަކީ އޭލިއަން އުޅަނދަކަށް ވެދާނެ ކަމަށް ބުނެފި\nމުހައްމަދު އައުޒަމް 07 Nov 2018, 10:06\n"އޮއުމުއަމުއަ"ގެ ނަމުން ނަން ދީފައިވާ ގޮތްނޭނގޭ އެތި\nޖައްވުން ފެނުނު ގޮތްނޭނގޭ އެއްޗަކީ އޭލިއަންގެ އުޅަނދަކަށް ވެދާނެ ކަމަށް ހާވާޑްގެ ދެ ނުޖޫމީ އިލްމުވެރިއަކު ބުނެފި އެވެ.\nގޮތް ނޭނގޭ އެ ގާގަނޑު އެންމެ ފުރަތަމަ ސަމާލުކަމަށް އައީ މިދިޔަ ސެޕްޓެމްބަރު މަހު އެވެ. ސޯލާ ސިސްޓަމްއިން ފަހަނައަޅާ އެއެތި ދިޔަ އިރު އޭގެ ސްޕީޑް ވަނީ މަތިވެފަ އެވެ. ނަމަވެސް ސައިންސްވެރިން އުއްމީދު ކުރީ އޭގެ ސްޕީޑް ދަށްވާނެ ކަމަށެވެ.\n"އޮއުމުއަމުއަ"ގެ ނަމުން ނަން ދީފައިވާ އެ އެތީގެ ސްޕީޑް މަތިވީ އޭގެން ނިކުތް ގޭސްގަނޑަކުން ކަމަށް ކުރިން އޮތީ ބެލެވިފަ އެވެ.\nނަމަވެސް ދެ ނުޖޫމީ އިލްމުވެރިން ކަމަށްވާ ޝުމެލް ބިއެލީ އަދި އަބްރަހަމް ލިއޮބް މިހާރު އެ އާ މެދު އާ ވިސްނުމެއް ދަނީ ގެންގުޅެމުންނެވެ. އެ ދެ ސައިންސްވެރިން ބުނީ އޭތީގެ ސްޕީޑް މަތިވީ ގޭހުގެ ސަބަބުން ނަމަ އެ އެއެތި ދާނީ އެނބުރެމުން ކަމަށެވެ. އެހެންނަމަވެސް އެ އެތި ދަތުރުުކޮށްފައި ވަނީ ސީދަލަށެވެ. އެެހެންކަމުން މިއީ ވަކި ބައްޓަމަކަށް ހަދާފައި ހުރި އުޅަނދެއް ކަމަށް ވަނީ ބެލެވިފަ އެވެ.\nއެ ދެ ސައިންސްވެރިން އިތުރަށް ބުނީ އެ އުޅަނދުން އިރުގެ އަލިން ހަކަތަ ބޭނުންކުރަމުންގެންދާ ކަމަށް ވެދާނެ ކަމަށެވެ. އޭރުން އެއަށް މުޅި ކާއިނާތުގެ ވަރަށް ދުރަށް ހަމައެކަނި އިރުގެ އަލި ބޭނުންކޮށްގެން ދަތުރުކުރެވޭނެ ކަަމަށެވެ.\nޝުމެލް އަލި ލިއޮބް ވިދާޅުވީ އެ އުޅަނދަކީ އޭލިއަނުން ބަނދެފައިވާ އުޅަނދެކަމަށް ވެދާނެ ކަމަށާއި އަދި އޭގެ އެތައް ސަތޭކެ މިލިއަން އުޅަނދު ސޯލާ ސިސްޓަމްގެ ތެރޭގައި އުޅުމަކީ ވެދާނެ ކަމެެއް ކަމަށެވެ.\nޖައްވީ އުޅަނދުތަކާއި އަދި އެންމެ ޒަމާނީ ރޮކެޓްތައް ޑިޒައިންކުރައްވާ އަދި ސްޕޭސް އެކްސްގެ ވެރިޔާ އެލަން މަސްކު ވަނީ އެ ދެ ސައިންސްވެރިންގެ ވާހަކަތަކަށް ވަރަށް ބޮޑަށް ޖޯކު ޖައްސަވައިފަ އެވެ.


JP ge Raees Kamun Ali Waheed Vakikuran Husa'alhaifi\nޖުމްހޫރީ ޕާޓީގެ ރައީސް އަލީ ވަހީދު --\nޖުމްހޫރީ ޕާޓީގެ ރައީސް ކަމުން ޓޫރިޒަަމް މިނިސްޓަރު އަލީ ވަހީދު ވަކިކުރުމަށް ހުށައަޅައިފި އެވެ.\nއެ ގޮތަށް ހުށައަޅާފައިވަނީ މިރޭ އެޕާޓީން ބޭއްވި ކުއްލި ކައުންސިލް ބައްދަލްވުމުގައެވެ. ޖޭޕީގެ ރައީސްގެ މަގާމުން އަލީ ވަހީދު ވަކިކުރަން ހުށައެޅީ މި ސަރުކާރުގެ ސްޓޭޓް މިނިސްޓަރެއްގެ މަގާމުގައި ހުންނެވި އެޕާޓީގެ ކައުންސިލް މެންބަރެކެވެ.\nއޭނާ ވަނީ ބަޔަކު ލީކްކޮށްލާފައިވާ އޯޑިއޯތަކުގެ ސަަބަބުން ޖުމްހޫރީ ޕާޓީގެ ތަަސައްވުރަށް ވަރަށް ބޮޑު ކިލަނބުކަމެއް އައިސްފައިވާތީ ޖޭޕީގެ ރައީސްގެ މަގާމުން އަލީ ވަހީދު ވަކިކުރުމަށް އެދިފައެވެ. އަދި އެއީ މިހާރު އުފެދިފައިވާ މައްސަލަތަކާއި ގުޅިގެން އެޕާޓީން އަޅަންޖެހޭނެ ފިޔަވަޅެއް ކަމަށްވެސް ވިދާޅުވިއެވެ.\nނަމަވެސް ބައްދަލްވުމުގެ ރިޔާސަތުން އެކަމާ ގުޅޭގޮތުން މިރޭ ގޮތްތަކެއް ނުނިންމައެވެ. ރިޔާސަތުގައި އިންނެވި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވީ އޯޑިއޯގައި އިވެނީ މިނިސްޓަރުންތަކަކާ ގުޅޭ ގޮތުން ދެކެވޭ ވާހަކަތަކެއް ކަމަށްވާތީ އެކަންކަމާމެދު ގޮތް ނިންމަވާނީ ރައީސް ކަމަށެވެ. އަދި ރައީސްގެ ނިންމެވުމަށްފަހު ޖުމްހޫރީ ޕާޓީން ނިންމަންޖެހޭ ކަމެއް އޮތް ނަމަ ނިންމަވާނެ ކަމަށް ވިދާޅުވިއެވެ.\nކުރިން ޑީއާރުޕީއާއި އެމްޑީޕީގެ ވަރަށް އިސް މަގާމުތަކެއް ފުުރުއްވާ އެ ދެ ޕާޓީ ހިންގުމުގައިވެސް މުހިންމު ދައުރެއް އަދާކުރެއްވި އަލީ ވަހީދު ޖުމްހޫރީ ޕާޓީއާ ގުޅިވަޑައިގެންނެވީ އަމިއްލަފުޅަށް އަރުވާލެވިގެން ޖަރުމަނުގައި ހުންނެވި ދުވަސްވަރުއެވެ. އަދި ޕާޓީގެ ރައީސް ކަމުގެ މަގާމަށް އަލީ އިންތިހާބުކޮށްފައިވަނީ 2018 ވަނަ އަހަރު ބޭއްވުނު އެޕާޓީގެ ކޮންގްރެސްގައެވެ.


BREAKING: ISIS Ge Hanguraamaverin Europe Ah Dhookohlaane Kamuge Inzaaru Trump Dheefi - Vaguthu\nއައިސިސް ހަނގުރާމަވެރިން ޔޫރަޕަށް ދޫކޮށްލާނެ ކަމުގެ އިންޒާރު ޓްރަމްޕް ދީފި\nހައްޔަރުކޮށްފައި ތިބި އިސްލާމިކް ސްޓޭޓްސް (އައިސިސް)ގެ ހަނގުރާމަވެރިން ޔޫރަޕަށް ދޫކޮށްލާނެ ކަމުގެ އިންޒާރު، އެމެރިކާގެ ރައީސް ޑޮނަލްޑް ޓްރަމްޕް ދީފިއެވެ.\nވައިޓް ހައުސްގައި ނޫސްވެރިންނާއި ބައްދަލުކޮށް ދެއްކި ވާހަކައިގައި ޓްރަމްޕް ބުނީ، ހައްޔަރުކޮށްފައިވާ 800 އަށްވުރެ ގިނަ ޔޫރަޕަށް ނިސްބަތްވާ ހަނގުރާމަވެރިން އެމެރިކާ އަސްކަރިއްޔާގެ ބެލުމުގެ ދަށުގައި، ސީރިޔާގައި އެބަތިބި ކަމަށެވެ. އަދި އެމީހުން އަނބުރާ އެމީހުންގެ ޤައުމަށް ފޮނުވާލަން ޖެހިދާނެ ކަމަށްވެސް އޭނާ ބުންޏެވެ.\n"ސީރިޔާގެ އަސްކަރިއްޔާ އާއި އެމެރިކާ ސިފައިންނާއި ގުޅިގެން އެޤައުމުން ޔޫރަޕަށް ނިސްބަތްވާ 800 އަށްވުރެ ގިނަ ހަނގުރާމަވެރިން ހައްޔަރުކޮށް އަހަރެމެންގެ ބެލުމުގެ ދަށުގައި އެބަތިބި. އޭގެ އިތުރުން އެތައް ހާސް އަންހެނުންނާއި ކުޑަކުދިންވެސް އެބަތިބި. ޔޫރަޕުން އެ މީހުންނާއި ހަވާލު ނުވެއްޖެ ނަމަ، ޔޫރަޕަށް އެމީހުން ދޫކޮށްލަން ޖެހިދާނެ،" ޓްރަމްޕް ބުންޏެވެ.\nޓްރަމްޕް މިގޮތަށް ބުނެފައި މިވަނީ، ހައްޔަރުކޮށްފައި ތިބި ޔޫރަޕްގެ ހަނގުރާމަވެރިން އަނބުރާ ޤައުމުތަކަށް ގެންދިއުމަށް އެޤައުމުތަކަށް އެނގުމުންވެސް އެގޮތަށް ކަންތައް ކޮށްފައި ނުވާތީއެވެ. ހަނގުރާމަވެރިން އަނބުރާ ޤައުމުތަކަށް ގެންދިއުމުގެ މައްސަލައިގައި ޤައުމުތަކުގެ އެއްބާރުލުން ނުލިބޭކަމަށް ބުނެ ޓްރަމްޕް އެޑްމިނިސްޓްރޭޝަނުން މީގެ ކުރިންވެސް ވަނީ އެކަމަށް ގޮވާލާ ކަންބޮޑުވުން ފާޅުކޮށްފައެވެ.\nޓްރަމްޕް ބުނެފައިވާގޮތުގައި، ޔޫރަޕްގެ ޤައުމުތަކުން ހަވާލުވާން ޖެހިފައިވާ ގިނަ އަދަދެއްގެ ހަނގުރާމަވެރިން ހައްޔަރުކޮށްފައި ވާއިރު، އޭގެތެރޭގައި ފްރާންސް އާއި ޖާމަނީ އާއި އިނގިރޭސިވިލާތާއި އެނޫންވެސް ގިނަ ގައުމުތަކަށް ނިސްބަތްވާ ހަނގުރާމަވެރިން އެބަތިއްބެވެ.\nޓްރަމްޕް ވަނީ މީގެ ކުރިންވެސް ޔޫރަޕަށް އައިސިސްގެ ހަނގުރާމަވެރިން ފޮނުވާލަން ޖެހިދާނެ ކަމަށް ބުނެފައެވެ. އެހެންކަމުން އޭގެ ކުރިން އެފަރާތްތައް އަނބުރާ ޤައުމުތަކަށް ގެންގޮސް ދައުވާ އުފުލަން ޖެހޭ ކަމަށް އޭނާ ބުނެފައި ވެއެވެ.\nއެމެރިކާގެ އަސްކަރިއްޔާއިން ވެސް މީގެ ކުރިން ބުނެފައިވަނީ، ޤައުމުތަކުން އެޤައުމުތަކަށް ނިސްބަތްވާ ހަނގުރާމަވެރިން އަނބުރާ ނުގެންގޮސް ތިއްބައި ޖިހާދިސްޓުންގެ އައު ދަރިފަސްކޮޅެއް އުފެދެން ފަށާފައިވާ ކަމަށެވެ.\nއައިއެސްއައިއެސް އަކީ ޔޫރަޕްގެ ގައުމުތަކުން ފަންޑްކޮށްގެން އުފައްދައިފައިވާ ޖަމާއަތެއް. މުސްލިމް ޤައުމުތަކުގައި ދާއިމީ ފިތުނަވެރިކަމެއް އުފައްދަން ވެގެން\nއޮގަސްޓް 2, 2019 19:53\nމުސްލިމުންގެ އިމޭޖް ހަޑި ކޮއްލަން އިޒްރޭލުގެ މޮސާދު އާއި އެމެރިކާގެ ސީއައިއޭ އާއި ސައޫދީ ޝާހީ އާއިލާ އަދި އިންޑިއާގެ ރޯ ގުޅިގެން ހިންގާ މެގަ ޕްރޮޖެކްޓެއް.\nއދ އާއި އެމެރިކާގެ ނުފޫޒުގދަ ބާރު ކެނޑޭނެ، އެއުޅެނީ މިހާރުވެސް އެހެން ގައުމުތައް ބަސްނާހައިގެން މާރަގަނޅު ވާނެ އަމިއްލަ އެމެެެރިކާ ހަމައަކަށް އެޅުވިއްޔާ، ޓުރަމްޕުގެ ބަސް އަހާނީ ރަސްގެފާނުން އެކަނި. މިހާރު ދުނިޔޭގެ ހުރިހާ އިންސާނުން ދަށުލައި އަޅުވެތި ނުކުރެވޭނެ. ހަގީގަތް އޮތީ ހާމައަށް ފެންނަން... އަދި މުސްލިމުން ގަދަވާނެ އިންޝާﷲ


''Haa ufaa'' Eid show'ge Technology partner'akah Maxcom\nލުއި ޚަބަރު - ހާއުފާ އީދު\n''ހާ އުފާ'' އީދު ޝޯގެ ޓެކްނޮލޮޖީ ޕާޓްނަރަކަށް މެކްސްކޮމް\nމަޝްހޫރު ގިނަ ފަންނާނުން ތަކެއް ފެނިގެންދާނެ\nއިންތިޒާމު ކުރަނީ ހައިޑްސް އިން\nސީއެސްއާރް ޕްރޮގްރާމްގެ ދަށުން ހިންގާ ހަރަކާތެއް\nކ. މާލެ6އޯގަސްޓު 2019 | އަންގާރަ 17:44 3,294\nހައިޑްސް އިން މެކްސްކޮމްއާ އެކު ބޭއްވި ސޮއިކުރުމުގެ ރަސްމިއްޔާތުގެ ތެރެއިން - ރާއްޖެއެމްވީ\nމި އަހަރުގެ އަޝްހާ އީދުގައި ހއ. ހޯރަފުށީ ގައި ބޭއްވުމަށް ހަމަޖެހިފައިވާ ''ހާ އުފާ'' އީދު ޝޯގެ ޓެކްނޮލޮޖީ ޕާޓްނަރު މެކްސްކޮމްއާ އެކު ސޮއިކޮށްފި އެވެ.\nއަންގާރަ ދުވަހު މެކްސްކޮމް ފިހާރާގައި ބޭއްވި ރަސްމިއްޔާތެއްގައި އެޝޯ އިންތިޒާމް ކުރާ ހޯރަފުށި ޔޫތް ޑިވޮލޮޕްމެންޓް (ހައިޑްސް) ގެ ފަރާތުން ސޮއިކުރީ އަލީ ވަހީދު އެވެ. މެކްސްކޮމްގެ ފަރާތުން ސޮއި ކުރީ މެކްސްކޮމްގެ ކޯޕަރޭޓް ސޭލްސް އެންޑް ސަޕޯޓިން މެނޭޖަރު މުހުތާރު މުހައްމަދެވެ.\nމުހައްމަދު ބުނީ، އެ އެއްބަސްވުމުގެ ދަށުން އެ ޝޯޯ އަށް ބޭނުންވާ ފުރިހަމަ އެހީތެރިކަމާއި އެއްބާރުލުން ލިބިގެންދާނެ ކަަމަށެވެ. އެ ސްޕޮންސާ އަކީ އެ ކުންފުނީގެ ސޯޝަލް ސަރވިސް ރެސްޕޮންސިބިލިޓީ (ސީއެސްއާރް) ޕްރޮގްރާމްގެ ދަށުން ހިންގާ ހަރަކާތެއް ކަމަށެވެ.\nއިޖްތިމާއި ގޮތުން ހިންގާ އެފަދަ ގިނަ ހަރަކާތްތަކަށް މެކްސްކޮމް އިން ދަނީ އެހީތެރިކަން ފޯރުކޮށްދެމުންނެވެ. ހައިޑްސް ފަދަ ރަށް ކުރިއަރުވަން މަސައްކަތް ކުރާ ޖަމިއްޔާއަކުން ކުރާ އެފަދަ ހަރަކާތްތަކަށް މެކްސްކޮމްގެ ފުރިހަމަ އެއްބާރުލުން ދޭނެކަމުގެ ޔަގީންކަން މުހުތާރު މުހައްމަދު ވަނީ ދީފަ އެވެ.\nއީދުގެ ހަރަކާތްތައް ފުރިހަމަކަމާއި އެކު ގެނެސްދިނުމުގެ ގޮތުން ކައުންސިލުންގެ އިތުރުން ރަށުގެ ޒުވާނުންގެ ބުރަ މަސައްކަތް ހިމެނެއެވެ. ވީހާވެސް ގިނަ ބަޔަކު އެ ހަރަކާތުގައި ބައިވެރިވުމަށް އެ ރަށަށް އައުމަށް ހައިޑްސް އިން ވަނީ ދައުވަތު ދީފައެވެ.\n'' ހާއުފާ'' އީދުގެ ހަރަކާތްތަކަކީ ހޯރަފުށި ދާއިރާގައި ހިމެނޭ ހޯރަފުށި، ތުރާކުނު، އުލިގަމަށް ހާއްސަ ކޮށްގެން ބާއްވާ ހަރަކާތެކެވެ.\nއެ ޝޯގައި ރާއްޖޭގެ މަޝްހޫރު ފަންނާނުންތައް ބައިވެރިވެ ގިނަ ހުށައެޅުންތަކެއް ހުށައަޅާނެ އެވެ. ޝޯ ހުށައަޅައިދެނީ ރާއްޖެ ޓީވީގެ އެޗްއާރް މެނޭޖަރު އަދި ޕްރެޒެންޓަރު ރިފްގާ އަބްދުލްވައްހާބު އާއި މަޝްހޫރު އެކްޓަރު ސީޒަން އަލީ އެވެ.\nހައިޑްސް ޖަމްއިއްޔާ އިން ވަނީ ރަށު ކައުންސިލް މެމްބަރުންނާއި ސަރުކާރުގެ މުއައްސަސާތަކުގެ މުވައްޒަފުން ހިމެނޭ ގޮތަށް 33 މީހުންގެ މައްޗަށް ''އީދު ސްޓިއަރިންގ ކޮމިޓީ'' އެއް އެކުލަވައިލާފައެވެ.


MDP Noon Party Akah Vote Dheyn Jehey Sababeh Neh - Shaahidh - Vaguthu\nއެމްޑީޕީ ނޫން އެހެން ޕާޓީއަކަށް ވޯޓު ދޭން ޖެހޭ ސަބަބެއް ނެތް: ޝާހިދު\n3 މަސް ކުރިން ( ފެބުރުއަރީ 21, 2020 )\n- ވަގުތު އިމޭޖްސް: އިބްރާހިމް ޝާބިލް\nކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީ ނޫން އެހެން ޕާޓީއަކަށް ވޯޓު ދޭން ޖެހޭ ސަބަބެއް ނެތްކަމަށް ޚާރިޖީ ވަޒީރު އަބްދުﷲ ޝާހިދު ވިދާޅުވެއްޖެއެވެ.\nލޯކަލް ކައުންސިލް އިންތިޚާބަށް ވެރިކަންކުރާ މައި ޕާޓީ އެމްޑީޕީގެ ކެމްޕޭން ފެށުމާއި ގުޅިގެން ޝާހިދު ވިދާޅުވީ ލާމަރުކަޒީ ނިޒާމް ރާއްޖެއަށް ގެނެސްދިނީވެސް އަދި ނިޒާމް ހިންގަން ބޭނުންވަނީ އެމްޑީޕީއިންކަމަށެވެ. އަދި އެނިޒާމް ހިންގަން އެނގޭނީ އެމްޑީޕީއަށްކަމަށާއި، އެހެންކަމުން ކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީ ނޫން އެހެން ޕާޓީއަކަށް ވޯޓު ދޭން ޖެހޭ ސަބަބެއް ނެތްކަމަށް ޝާހިދު ވިދާޅުވިއެވެ.\nލާމަރުކަޒީ ނިޒާމަކީ އެމްޑީޕީ ބަނޑުއަޅައި ވިހޭ ދަރިއެއްކަމަށާއި، އެދަރިއަށް އެމްޑީޕީއަކުން ދެރައެއް ނުދޭނެކަމަށް އަދި އެދަރި ދޫކޮށެއް ނުލާނެކަމަށް ޝާހިދު ވިދާޅުވާ ވިދާޅުވުން މިރޭވެސް ވަނީ ތަކުރާރުކުރައްވާފައެވެ.\nމީގެ އިތުރުން، ހިންގުމުގެ ދާއިރާގައި އަންހެނުން ތިބެން ޖެހޭނެކަމަށް ވަކާލާތުކުރާ ޕާޓީއަކީ އެމްޑީޕީކަމަށާއި ވެރިކަން ހިންގުމުގައި އަންހެނުންގެ ބައިވެރިވުން އިތުރުކުރުމަށްޓަކައި ލާމަރުކާޒީ ޤާނޫނަށް ގެނައި ބަދަލަށް އެމްޑީޕީ ނޫން އެހެން ޕާޓީއަކުން ތާޢީދުނުކުރާކަމަށް މިނިސްޓަރ ޝާހިދު ވިދާޅުވިއެވެ.\n"އެހެން ޕާޓީތަކުން އެކަމަށް ދެކޮޅު ހެދި. އެހެންކަމުން އަންހެނުންނަށް ޚާއްސަކޮށްފައިވާ ގޮނޑިތަކަށް އެމްޑީޕީ ނޫން އެހެން ކެންޑިޑޭޓުން ހޮވޭތަނެއް ނުފެނޭ، އަދި ހޮވަން ޖެހޭ ސަބަބެއްވެސް ނެތް"، ޝާހިދު ވިދާޅުވިއެވެ.\nލޯކަލް ކައުންސިލް އިންތިޚާބުގެ ކެމްޕޭން ފޯރިގަދަކޮށް މިރޭ ފަށާފައިވާއިރު، އެމްޑީޕީއިން ވަނީ މިއިންތިޚާބުގައިވެސް ބޮޑު ކާމިޔާބީއެއް ހޯދާނެކަމަށް ބުނެފައެވެ.\nރަށްވެހި ފަތިސް ކެމްޕޭނުގެ ތަސައްވަރާއި ސިޔާސަތަކީ އެމްޑީޕީ އުފެދުނިއްސުރެ ދައްކަމުން އައި ވާހަކަ ކަމަށާއި، މި ކެމްޕެއިންގެ ދަށުން ބާރު އަޅާނީ ރައްޔިތުންގެ ކަންކަން ރައްޔިތުން އަމިއްލަ އަށް ނިންމާ ބަޔަކަށް ކަމަށް އެމްޑީޕީއިން ބުނެއެވެ.\nއެމްޑީޕީއިން ކައުންސިލްތަކުގެ ކަންކަން ނިންމާނީ ހަމައެކަނި ގޮތް ނިންމާނީ ސަރުކާރުގެ އިސް މަގާމުތަކުގައި ތިއްބަވާ ބޭފުޅުން ނޫންކަމަށާއި، ރާއްޖޭގެ ކަންކަމަށް ގޮތް ނިންމުމުގެ އެންމެ ފުރިހަމަ ބާރު އޮންނާނީ ރައްޔިތުންނަށް ކަމަށްވެސް އެ ޕާޓީއިން ބުނެއެވެ.\nބިލް ތަސްދީގުކޮށް ކައުންސިލްތަކުގެ ދައުރު ދަންމާލައިފި\nސަރުކާރުން ޤާނޫނު އަސާސީއަށް ހުށަހެޅި އިސްލާހަށް ތާޢީދުކުރަން އެމްޑީޕީ ޕީޖީ ގްރޫޕުން ނިންމައިފި\nއާއްމު ގާނޫނަކުން ކައުންސިލަރުންގެ މުއްދަތު އިތުރު ނުކުރެވޭނެ: ކައުންސެލާ ޖެނެރަލް\nފެބުރުއަރީ 21, 2020 21:44\nލަދު ހަޔާތްކުޑަކަން.. ކަލޭތީ ތިވާހަކަދައްކަން އެންމެ ރަނގަޅުމީހާ.. ވޯޓު ދޭން ނުޖެހޭ އެއްސަބަބު ކަލޭ ތީ. މުޅި ދައުލަތުގެ ލާރި ކަލޭގެ ތި ތަޅާ ބުރުވަނީ. އަދިވެސް އެހެންމީހުން ގަޅިހެއްދުމުގަ.\nފެބުރުއަރީ 21, 2020 21:45\nއެމް.ޑީ.ޕީ އަށް ވޯޓް ދެވޭކަށެއްނެތް ނަސީދު އެމް.ޑީ.ޕީ ގެ އިސްމީހާގެ ގޮތުގަ ހުއްޓައެއް. ނަސީދު ނޫންގޮތެއް ބޭނުންވޭ. ނަސީދުއަށް ބާރުލިބޭފަދަކަމެއް ކޮށްފިނަމަ އަޅުގަނޑުމެންގެ ދަރީން ކަރުނައަޅާ ރޯން ޖެހޭހާލަތަށް ޤައުމު ގެގޮސްދާނެކަމުގެ ބިރު ހީވޭ.\nފެބުރުއަރީ 21, 2020 22:40\nއެއީ ކަދުރު ރުކަކަށް އަރާ ހިބަރު ވަދު ނޫކާތީތޯ؟\nފެބުރުއަރީ 21, 2020 22:58\nސިވިލް ސަރވަންޓުންގެ އޯޓީ ކަނޑާލާފަ އެމީހުންނަ ށް ހައްގު އުޖޫރަ ނުދީ ބަންދު ދުވަސްތަކުގައިވެސް މަސައް ކަތް ކުރުވުން.\nސިވިލް ސަރވިސްގެ އޯވަޓައިމް އާ އިތުރު އެލަވަން ސް ކަނޑާލިޔަސް މަޖްލީހުގެ މެންބަރުންގެ އެއްވެ ސް އިނާޔަތެއް އުނިކޮ ށްފައި ނުވުން.\nފެބުރުއަރީ 21, 2020 23:36\nރައްޔިތުންނޭ މިފަހަރު އެމްޑީޕީއައް އެއްވެސްބޭފުޅަކު ވޯޓުނުދެއްވާތި މުޅިޤައުމުކައިހުސްކުރާނީ ވޯޓް ދީފިއްޔާ\nފެބުރުއަރީ 21, 2020 23:48\nއެމްޑީޕީ އަށް ވޯޓް ދޭންޖެހޭ ސަބަބެއް ބުނެބަލަ ބުރާންތިޔާ\nފެބުރުއަރީ 22, 2020 00:28\nވޯޓަށް ނުފޫޒު ފޯރުވަނީނު ޖީވަންޓޭ. އަހަރުމެން ވޯޓު ދޭންޖެހޭ މީހަކު ކަނޑައެޅުންވެސް ކަލޭމެން ކަމަކަށް ވީތަ؟ މިހިރަ ނުލަފާ މުސްކުޅިޔާ ދެކިބަލަ ނިކަން.\nފެބުރުއަރީ 22, 2020 01:15\nޕީޕީއެމްއުން މީދަލެއް ނެރުނަސް ވޯޓުދޭނީ ޕީޕީއެމްއަށް\nފެބުރުއަރީ 22, 2020 01:29\nނެތްތަ ދިރުވާލާނެ ކާޕެޓެއް\nފެބުރުއަރީ 22, 2020 04:26\n- މަހަށް ހަމައަގު ލިބުނީތޯ؟\n- ބޯހިޔާވަހިކަމަށް ހައްލު ލިބުނީތޯ؟\n- ގޭދޮށު މަސްފަކްޓރީ އަޅައި ނިމުނީތޯ؟\n- ރިސޯޓް މުވައްޒަފުންނަށް އިނާޔަތްތަށް ހަމަޖެހުީތޯ؟\n- ޓީޗަރުންގެ މުސާރަ ބޮޑުކުރިކުރީނުން އެކަކަށް ނުއުފުލޭވަރު ކުރީތޯ؟\nފެބުރުއަރީ 22, 2020 06:23\nޝާހިޛު ޕަޕެޓް ދުއްލިސާނު\nފެބުރުއަރީ 23, 2020 15:43


JSC ah Faris aa Ahmed Rasheed ge nan majileehah husha alhaifi | Mihaaru\nޖޭއެސްސީ އަށް ފާރިސް އާއި އަހުމަދު ރަޝީދުގެ ނަން ހުށަހަޅައިފި\nފާރިސް މައުމޫނާއި (ކ) އަދި ގައްދޫ ރަޝީދު. -- ފޮޓޯ: މަޖިލިސް\n13 ނޮވެމްބަރ 2018 - 10:04\nރައްޔިތުންގެ މަޖިލީހުގެ މެމްބަރުންގެ ތެރެއިން ޖުޑީޝަލް ސާވިސް ކޮމިޝަން (ޖޭއެސްސީ) އަށް ކަނޑައަޅާފައިވާ މެމްބަރު އިބްރާހީމް ރިޒާގެ އިތުބާރު ނެތް ކަމަށް ރައްޔިތުންގެ މަޖިލީހުން އިއްޔެ ފާސްކޮށް އެ ކޮމިޝަނުން އޭނާ ވަކިކުރުމާ ގުޅިގެން، އެ މަގާމަށް އިދިކޮޅު ޖޮއިންޓް ޕާލަމެންޓްރީ ގުރޫޕާއި ޕީޕީއެމުން ދެ މެމްބަރެއްގެ ނަން މިއަދު ހުށަހަޅައިފި އެވެ.\nމަޖިލީހުގެ މިއަދުގެ ޖަލްސާގައި ޖުމްހޫރީ ޕާޓީގެ ޕާލަމެންޓްރީ ގްރޫޕްގެ ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް ހުށަހެޅުއްވީ ކުރީގެ ރައީސް މައުމޫން އަބްދުލްގައްޔޫމްގެ ދަރިކަލުން ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ ނަމެވެ. އަދި އެ ނަމަށް ތާއީދު ކުރެއްވީ އައްޑޫ މީދޫ ދާއިރާގެ މެމްބަރު އަދި އެމްޑީޕީ ޕާލަމެންޓްރީ ގްރޫޕްގެ ޑެޕިއުޓީ ލީޑަރު ރޮޒައިނާ އާދަމެވެ.\nޕީޕީއެމްގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު، އިނގުރައިދޫ ދާއިރާގެ މެމްބަރު އިބްރާހިމް ފަލާހް ހުށަހެޅުއްވީ، ގައްދޫ ދާއިރާގެ މެމްބަރު އަހުމަދު ރަޝީދުގެ ނަމެވެ. އަދި އެ ނަމަށް ތާއީދު ކުރެއްވީ ކެލާ ދާއިރާގެ މެމްބަރު އަދި ޕީޕީއެމްގެ ސްޕޯކްސްޕާސަން އަލީ އާރިފެވެ.\nދެ ނަމަށް ވޯޓަށް އެހުމަށް ހަމަޖެހި ވަނީ މިއަދު މެންދުރު ފަހު 1:30 ގަ އެވެ.\nމިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބު އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ކާމިޔާބު ކުރެއްވުމުން، ރާއްޖޭގެ ސިޔާސީ މަސްރަހަށް އައިސްފައިވާ ބޮޑު ބަދަލާ އެކު، ރައްޔިތުންގެ މަޖިލީހުގައި މިހާރު އޮތީ އިދިކޮޅު ފަރާތްތަކުގެ އަޣުލަބިއްޔަތެވެ. އެހެންވެ، މަޖިލީހުން މިހާރު ކަންކަން ފާސްވަނީ އެ ކޯލިޝަނުން ބޭނުންވާ ގޮތަކަށެވެ.\nރައްޔިތުންގެ މަޖިލީހުގެ އިއްޔެގެ ޖަލްސާގައި، ޖޭއެސްސީގެ މެމްބަރުކަމުން ގުރައިދޫ ދާއިރާގެ ޕީޕީއެމްގެ މެމްބަރު ރިޒާ ވަކިކުރީ އޭނާގެ އިތުބާރު ނެތްކަމަށް، އިދިކޮޅު ކޯލިޝަންގައި ހިމެނޭ ވައިކަރަދޫ ދާއިރާގެ މެމްބަރު މުހައްމަދު ނާޒިމް ހުށަހެޅުއްވި މައްސަލަ އެ ގޮތަށް ފާސްވުމާ ގުޅިގެންނެވެ. ރިޒާ ވަކި ކުރި އިރު، އޭނާ ވިދާޅުވަމުން ގެންދެވީ އޭނާ ޖޭއެސްސީގައި މަސައްކަތް ކުރެއްވީ އަމާނާތްތެރިކަމާ އެކު ކަމަށެވެ.\nރައްޔިތުންގެ މަޖިލިސް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން ފާރިސް މައުމޫން މެމްބަރު އިބްރާހިމް ރިޒާ (ކ. ގުރައިދޫ) މެމްބަރު އަހުމަދު ރަޝީދު\n9 ކޮމެންޓް, 20 ރިއެކްޝަންސް\nފަނޑިޔާރުގެ ގާސިމާ މައުމޫނުގެ އަތްމައްޗަށް ދޫކޮށްލުމަކީވެސް އެންމެ ރަނގަޅު ގޮތް ކަމަކަށް ނުދެކެން.. ފަނޑިޔާރުގެ މިހާރު އެއޮތް ހާލަތަށް ދިޔަ ސަބަބާ މެދުވެސް ވިސްނަން އެބަ ޖެހޭ...\nޕީޕީއެމުން ތިފުރަނީ ފޫނެތްފަޔަށް ފެން.\nޖޭއެސްސީއަށް އެންމެ ކަމުދާނީ ފާރިސް މައުމޫނު،\nރަޝީދަކީ އެއްގޮތަކަށްވެސް ތިޔަކަހަލަ މަގާމަކަށް ރަގަޅު މީހެއް ނޫން. އޮޅިގެން ވޯޓުވެސް ލެވޭ މީހެއް. ކުރާ ސޮއި ފަހުން އަބުރާ ގެންދާވެސް މީހެއް. އެއްގޮތަކަށްވެސް އިތުބާރު ކުރަން ހެޔޮވާ ވަރުގެ މީހެއް ނޫން.\nފާރިޝްގެ އަމިއްލަ މަސްލަހަތު އެބައޮތް މިއަދު ޖުޑީޝަރީ ތެރޭގަ. ޑެން ހުރީ ގަނޫނީ ދާއިރާގެ މީހެއްނޫން. އަލޫހުސެއިން ފަދަ ބޭފުޅެއްގެ ނަން ގޮވާލާކަށް އަބުދުﷲ ރިޔާޒް އަކަށް ހަމަ ނުކެރުއޮތަ؟ މިއީ ގައުމީ ހިދުމަތުގަ ތިބި "ގައުމީ ބަތަލުންގެ"ގެ ހާލަތު!\nމިތަނުން މަޑުމައިތިރި ރީތި އަޙްލާގެއްގެ ވެރިޔަކީ ރަށީދު. ދެންހުރީ ވަކި އެޖެންޑާ އެއް ގެންގުޅޭ ޒާތީ މީހެއް\nކޮންމެ ގޮތެއް ހަދާފަވެސް ހޮވާނީ ފާރިސް\nގައުމުގެ %58 މީހުން ބޭނުންވަނީ ތިޔަ ބުނާ އެޖެންޑާއޭ!\nއަލަށް ތިޔަ ރަޝީދެއްގެ ނަންވެސް މި އިވުނީ. ފޮޓޯވެސް ފެނުނީ. އެހެންވީމަ މުޅި ދައުރު އެ ނިންމާލަނީ ވަރަށް މަޑުމައިތިރިކޮށްތާ ދޯ!!


STELCO MD Kamun Mughnee Vakikoh, Emagaamah Shareef Ayyan Kohffi ސްޓެލްކޯ އެމްޑީކަމުން މުޣުނީ ވަކިކޮށް، އެމަގާމަށް ޝަރީފް އައްޔަން ކޮށްފި – Huvadhoo News STELCO MD Kamun Mughnee Vakikoh, Emagaamah Shareef Ayyan Kohffi Huvadhoo News\nސްޓެލްކޯ އެމްޑީކަމުން މުޣުނީ ވަކިކޮށް، އެމަގާމަށް ޝަރީފް އައްޔަން ކޮށްފި\nސްޓްލެކޯގެ މެނޭޖިންގ ޑިރެކްޓަރ ކަމަށް އައްޔަންކޮށްފައިވާ އަހުމަދު ޝަރީފް\nސްޓޭޓް އިލެކްޓްރިކް ކޮމްޕެނީ ލިމިޓެޑް، ސްޓެލްކޯގެ މެނޭޖިންގ ޑިރެކްޓަރުކަމުން އެމަގާމުގައި ހުންނެވި ޙަސަން މުޣުނީ ވަކިކޮށް، އިލެކްޝަންސް ކޮމިޝަންގެ ކުރީގެ ރައީސް އަޙްމަދު ޝަރީފް އެމަގާމަށް އައްޔަނުކޮށްފިއެވެ.\nމިކަމާގުޅިގެން ޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑުން ސްޓެލްކޯގެ ޑިރެކްޓަރުންގެ ބޯޑަށް ފޮނުވި ސިޓީގައި ވިދާޅުވީ، މި ބަދަލު ގެނެސްފައިވަނީ ސްޓެލްކޯގެ ޑިރެކްޓަރުންގެ ބޯޑަށް ބަދަލުގެންނަވަން ރައީސުލްޖުމްހޫރިއްޔާ ހުށަހަޅުއްވާފައިވާތީކަމަށެވެ. އެހެންކަމުން ދައުލަތުގެ ވިޔަފާރި ތަންތަން ޕްރައިވަޓައިޒްކުރުމާއި ކޯޕަރަޓައިޒް ކުރުމާއި އަދި މޮނިޓަރކޮށް އިވެލުއޭޓްކުރުމުގެ ޤާނޫނުގެ ދަށުން ސްޓެލްކޯގެ މެނޭޖިންގ ޑިރެކްޓަރުކަމުގެ މަޤާމުގައި ހުންނެވި ޙަސަން މުޣުނީ ވަކިކޮށް، ސްޓެލްކޯގެ ޑިރެކްޓަރުންގެ ބޯޑު މެންބަރުކަމަށާއި، މެނޭޖިންގ ޑިރެކްޓަރުކަމުގެ މަޤާމަށް އަޙްމަދު ޝަރީފް މިއަދު އައްޔަނުކޮށްފައިވާކަމަށެވެ.\nސްޓެލްކޯގެ މެނޭޖިންގ ޑިރެކްޓަރކަމަށް އަލަށް އައްޔަނުކުރެއްވި އަޙްމަދު ޝަރީފަކީ މީގެކުރިން އިލެކްޝަންސް ކޮމިޝަންގެ ރައީސްކަން ކުރެއްވި ބޭފުޅެކެވެ. އިލެކްޝަންސް ކޮމިޝަނުގެ މެންބަރުކަމުގެ މަޤާމަށް ޝަރީފު އައްޔަންކުރެއްވުމާއި ގުޅިގެން އެ ކޮމިޝަނުގެ ރައީސްގެ މަޤާމަށް އަޙްމަދު ޝަރީފް އިންތިޚާބު ކޮށްފައިވަނީ 2018 ވަނަ އަހަރުގެ މާޗްމަހުގެ6ވަނަ ދުވަހުގައެވެ. ނަމަވެސް މިދިޔައަހަރުގެ ޖޫންމަހުގެ 15 ވަނަ ދުވަހު ޝަރީފް ވަނީ އިލެކްޝަންސް ކޮމިޝަންގެ ރައީސްކަމުގެ މަޤާމުން އަމިއްލަފުޅަށް އިސްތިއުފާދެއްވާފައެވެ. ޝަރީފް ވަނީ މީގެކުރިން ފެނަކަ ކޯރޕަރޭޝަންގެ މެނޭޖިންގ ޑިރެކްޓަރކަމުގެ މަޤާމުންވެސް ފުރުއްވާފައެވެ.\nސްޓެލްކޯގެ ޑިރެކްޓަރުންގެ ބޯޑު އެކުލެވިގެންވަނީ5މެންބަރުންގެ މައްޗަށެވެ. އެއީ ޗެއަރމަނާއި، މެނޭޖިންގ ޑިރެކްޓަރުގެ އިތުރުން ޑެޕިއުޓީ މެނޭޖިންގ ޑިރެކްޓަރާއި2ޑިރެކްޓަރުންނެވެ.\nއަހުމަދު ޝަރީފް ސްޓެލްކޯ


Dhiraagu TV ah Azza ge show thakeh\nދިރާގު ޓީވީއަށް އައްޒަގެ ޝޯތަކެއް\nމިއަދު ސޮއި ކުރި އެއްބަސްވުމުގެ ތެރެއިން -- ފޮޓޯ: ދިރާގު\nދިރާގު ޓީވީއިން ފިލްމީ ތަރި އައްޒައާ އެކު މުޅިން އާ ދިވެހި ކޮންޓެންޓު އުފެއްދުމަށް ސޮއިކޮށްފި އެވެ.\nމިއަދު ސޮއި ކުރި މި ކޮންޓެންޓްތައް ދިރާގުޓީވީގެ ވީއޯޑީ އޮން ޑިމާންޑް ލައިބްރަރީއިން މި އަހަރު ތެރޭގައި އާންމުންނަށް ދައްކާނެ އެވެ.\nސޮއި ކުރުމަށްފަހު އައްޒަ ބުނީ، މި ޕްރޮޖެކްޓުގައި މަސައްކަތް ކުރަން ލިބުމަކީ ބޮޑު ޝަރަފެއް ކަމަށެވެ. އަދި މިއީ އޭނާގެ ފިލްމީ ކެރިއާއަށް ލިބުނު ކުރިއެރުމެއް ކަމަށެވެ. އަދި ފަންނުވެރިންގެ މަސައްކަތްތައް އަގު ވަޒަންކޮށް ފިލްމީ ދާއިރާ އެހެން ހަރުފަތަކަށް ގެންގޮސް ދިނުމަށް ދިރާގުން މަސައްކަތް ކުރާ ކަމަށް އައްޒަ ބުންޏެވެ.\nދިރާގުގެ އަމާޒަކީ ދިރާގުން ފޯރުކޮށްދޭ ޑިޖިޓަލް ހިދުމަތްތަކުގެ ޒަރިއްޔާއިން ދިވެހި ފިލްމީ ދާއިރާ އަދި ދިވެހި ކޮންޓެންޓް ކުރިއެރުވުމަށް މަގުފަހިކޮށް އިތުރު ހަރުފަތަކަށް އެ ދާއިރާ ގެންގޮސްދިނުން ކަމަަށް އެ ކުންފުނިން ބުންޏެވެ.\nދިރާގު ޓީވީއަކީ ރާއްޖޭގައި އެންމެ ފުރަތަމަ ފޯރުކޮށްދޭން ފެށި އައިޕީޓީވީގެ ހިދުމަތެވެ. މިހާރު ރާއްޖޭގެ އާބާދީގެ 74 ޕަސެންޓަށް މި ޓީވީގެ ހިދުމަތް ވަނީ ފޯރުކޮށްދީފަ އެވެ. މީގެ އިތުރުން، ދިރާގުޓީވީ އަކީ ވީޑިއޯ އޮން ޑިމާންޑްގެ ފީޗާ ހިމެނޭ ހަމައެކަނި ހިދުމަތްވެސެ މެއެވެ.\nދިރާގު ޕޭ ބޭނުންކުރާ ފަރާތްތަކަށް އޮފާ ތަކެއް\nއިންޓަނެޓްގެ އަގު ހެޔޮކުރުމަށް ސަރުކާރުން ކުންފުނިތަކުގައި އެދިއްޖެ\nއިންޓަނެޓް އަގު ބުދަ ދުވަހު ހެޔޮ ކުރަނީ


Misraai, Thailand ge safeerun raeesah faiykolhu aruvaifi\nމިސްރާއި ތައިލެންޑުގެ ސަފީރުން ރައީސަށް ފަތްކޮޅު އަރުވައިފި\nމިޞްރު ސަރުކާރުންނައި ތައިލެންޑު ސަރުކާރުން ރާއްޖެއަށް ކަނޑައެޅުއްވި އާ ނޮން- ރެޒިޑެންޓް ސަފީރުން އެބޭފުޅުންގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމަށް އަރުވައިފިއެވެ.\nރައީސް އޮފީހުގައި މިއަދު ވަކިވަކިން ބޭއްވި މި ދެ ރަސްމިއްޔާތުގައި މިސްރުގެ ސަފީރު ޙުސައިން އެލް ސަހަރޓީ އެމަނިކުފާނުގެ ސަފީރުކަމުގެ ފަތްކޮޅު ރައީސް ޔާމީނަށް އެރުވުމަށްފަހު ރައީސްވަނީ ސަފީރަށް ތަހުނިޔާ ވިދާޅުވެ ރާއްޖެއަށް ވަޑައިގެންނެވިކަމަށްޓަކައި މަރްޙަބާ ދަންނަވައިފައެވެ.\nމި ރަސްމިއްޔާތުގައި ރައީސް ވިދާޅުވީ މިއަހަރަކީ ރާއްޖެއާއި މިޞްރާ ދެމެދު ޚާރިޖީ ގުޅުން ގާއިމުކުރިތާ 29 އަހަރު ފުރޭ އަހަރުކަމަށެވެ. އަދިވެސް ދެ ގައުމުގެ ގާތް އެކުވެރި ގުޅުމަށް ރާއްޖޭގެ ސަރުކާރާއި ރައްޔިތުން ވަރަށް އަހައްމިއްޔަތުކަން ދޭކަމަށް ރައީސުލްޖުމްހޫރިއްޔާ ވިދާޅުވިއެވެ.\nއެމަނިކުފާނު ވިދާޅުވީ ރާއްޖޭގެ ތަޢުލީމީ ދާއިރާއަށް މިޞްރުން ދެއްވަމުންގެންދަވާ އެއްބާރުލެއްވުން ދެއްވާ ކަމަށެވެ. އަދި އަލް-އަޒްހަރު ޔުނިވަރސިޓީއިން ގިނަ އަދަދެއްގެ ދިވެހިން ތަޢުލީމު ހާސިލުކުރަމުންދާކަމަށް ވިދާޅުވިއެވެ. އަލް-އަޒްހަރު ޔުނިވަރސިޓީއިން ކިޔަވަން ޝައުގުވެރިވާ ދިވެހި ޒުވާނުން އިތުރުވަމުންދާތީ ރާއްޖެއަށް ފޯރުކޮށްދޭ ސްކޮލަރޝިޕް ފުރުޞަތު އިތުރުކޮށްދެއްވުމާ ބެހޭގޮތުން ދެ ބޭފުޅުންވަނީ މަޝްވަރާ ކުރައްވައިފައެވެ.\nރައީސްގެ ވާހަކަފުޅުގައި، 2019 އިން 2020 ވަނަ އަހަރަށް، އ.ދ. ގެ ސެކިއުރިޓީ ކައުންސިލުގެ ނޮން ޕަރމަނަންޓް މެމްބަރަކަށް ވުމަށް ރާއްޖެއިން ކުރަމުން ގެންދާ މަސައްކަތުގައި އެއްބާރުލެއްވުން ދެއްވުމަށް މިޞްރުގެ އާ ސަފީރުގެ އަރިހުން އެދިވަޑައިގެންނެވިވެ. އެމަނިކުފާނު ވިދާޅުވީ އ.ދ.ގެ ހުރިހާ ގުނަވަނެއްގައިވެސް މަސައްކަތްކުރުމުގެ ހަމަހަމަ ފުރުޞަތު ކޮންމެ ޤައުމަކަށްވެސް އޮންނަންޖެހޭ ކަމަށެވެ.\nކަނޑުގެ ލޮނުގަނޑު އުފުލުމާއި ދުނިޔެ ހޫނުވަމުންދާ މައްސަލަ ފަދަ ތިމާވެށީގެ ބޮޑެތި މައްސަލަތައް ބައިނަލްއަޤްވާމީ ދުނިޔޭގެ ސަމާލުކަމަށް ގެނައުމަށް ރާއްޖެއިން މިހާރުވެސް ގިނަގުނަ މަސައްކަތްތަކެއް ކުރައްވަމުން ގެންދަވާކަމަށްވެސް ރައީސް ވިދާޅުވިއެވެ.\nމި ބައްދަލުކުރެއްވުމުގައި މިޞްރުގެ އާ ސަފީރު ވަނީ އެގައުމުގެ ރައީސާއި، ބޮޑުވަޒީރުގެ ހެޔޮއެދުމާއި ތަހުނިޔާ ރައީސުލްޖުމްހޫރިއްޔާއަށް ރައްދުކޮށްދެއްވާފައެވެ. އަދި، މިޞްރުގެ އާ ސަފީރުގެ ސަފީރުކަމުގެ ދައުރުގައި ދެގައުމުގެ ގުޅުން އިތުރަށް ބަދަހިކުރެއްވުމަށް މަސައްކަތް ކުރައްވާނެކަމުގައި ވިދާޅުވި ކަމަށް ރައީސް އޮފީހުންވަނީ ވިދާޅުވެފައެވެ.\nތައިލެންޑް ސަރުކާރުން ރާއްޖެއަށް ކަނޑައެޅުއްވި އާ ނޮން – ރެޒިޑެންޓް ސަފީރު، ޗުލާމަނީ ޝާރޓްސުވޭން ވެސް މިއަދުވަނީ އެކަމަނާގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމަށް އަރުއްވައިފިއެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ރަސްމިއްޔާތުގައި، ތައިލެންޑުން ރާއްޖެއަށް ކަނޑައެޅުއްވި އާ ސަފީރާ ރައީސުލްޖުމްހޫރިއްޔާ ބައްދަލުކުރައްވައި، އެކަމަނާއަށްވެސް ތަހުނިޔާ ވިދާޅުވެ މަރުހަބާ ދެންނެވިއެވެ.\nމި ބައްދަލު ކުރެއްވުމުގައި ރައީސް ވަނީ ތައިލެންޑްގެ ރަސްގެފާނު މަހާ ވަޖިރަލޮންގްކޯރނަށާއި، ބޮޑުވަޒީރު ޕްރަޔުތު ޗާން އޮޗާއަށް ހެޔޮ އެދުންތައް އަރިސްކުރައްވައިފައެވެ. މީގެއިތުރުން ދިވެހިރާއްޖެއާއި، ތައިލޭންޑާއި ދެމެދު އޮތް ދުވަސްވީ ގާތް ގުޅުން ދެމެހެއްޓުމަށް ދިވެހި ސަރުކާރުން އިސްކަންދެއްވާކަން ރައީސުޖްޖުމްހޫރިއްޔާ ވިދާޅުވިއެވެ. އަދި ތައިލެންޑްގެ އިންވެސްޓްމެންޓްތައް ރާއްޖޭގައި އިތުރު ކުރެއްވޭނެ ގޮތްތަކާއި ބެހޭގޮތުންވެސް މަޝްވަރާ ކުރެއްވި އެވެ\nމި ބައްދަލުކުރެއްވުމުގައި ތައިލެންޑްގެ އާ ސަފީރު ދެއްކެވި ވާހަކަފުޅުގައި، ތައިލެންޑްގެ އިންވެސްޓްމެންޓްތައް ރާއްޖޭގައި އިތުރުކުރެއްވުމަށް ރައީސުލްޖުމްހޫރިއްޔާ ޝައުޤުވެރިކަން ފާޅުކުރެއްވި ކަމަށްޓަކައި ޝުކުރު އަދާކުރައްވައި، އެކަމުގައި ފުރިހަމަ އެއްބާރުލުން ދެއްވާނެ ކަމުގެ ޔަގީންކަން އެރުވިއެވެ.\nމި ދެ ބައްދަލުކުރެއްވުމުގައިވެސް ރައީސުލްޖުމްހޫރިއްޔާގެ އަރިހުގައި، މިނިސްޓަރ އޮފް ފޮރިންއެފެއާޒް ޑޮކްޓަރ މުޙައްމަދު އާސިމާއި، ރައީސުލްޖުމްހޫރިއްޔާގެ އޮފީހުގެ މިނިސްޓަރ އޮފް ސްޓޭޓް ފޮރ ފޮރިން ރިލޭޝަންސް މުޙައްމަދު ނަޞީރު ބައިވެރިވެވަޑައިގެންނެވިއެވެ.\nމިސަރު، ތައިލެންޑު، ރާއްޖެ، ރައީސް އޮފީސް


"Fitoor": undhagoo loaibeh hoadhumah Katrina aai Aditya kuraa dhathuru\n"ފިތޫރް": އުނދަގޫ ލޯތްބެއް ހޯދުމަށް ކެޓްރީނާ އާއި އަދިތްޔަ ކުރާ ދަތުރު!\n"ފިތޫރް"ގެ މަންޒަރެއްގައި އަދިތްޔަ އާއި ކެޓްރީނާ\nޗާލްސް ޑިކެންސްގެ ވާހަކަ ''ދަ ގްރޭޓް އެކްސްޕެކްޓޭޝަން'' ގެ މައްޗަށް އުފައްދާފައިވާ ހިންދީ ފިލްމު "ފިތޫރް"ގެ ފުރަތަމަ ޓްރެއިލާ އިއްޔެ ވަނީ އާންމުކޮށްފަ އެވެ.\nޒުވާން ދެތަރިން ކަމަށްވާ އަދިތްޔަ ރޯއި ކަޕޫރާއި ކެޓްރީނާ ކައިފް ލީޑްރޯލުން ފެނިގެންދަ މިފިލްމަކީ ކުޑައިރުއްސުރެން ފެށިގެން އެކަކު އަނެކަކު ދެކެ އިންތިހާއަށް ލޯބިވާ ދެމީހެއްގެ އަސަރުގަދަ ލޯބީގެ ވާހަކަ އެވެ.\nކަޝްމީރަށް ނިސްބަތްވާ މިދެމީހުންގެ ތެރެއިން ކެޓްރީނާއަކީ ވަރަށް މުއްސަނދި އާއިލާއަކަށް ނިސްބަތްވަ ކުއްޖަކަށްވީއިރު، އޭނާގެ ލޯބީގައި ދީވާނާވެފައިވާ އަދިތްޔަ އަކީ އާދައިގެ އާއިލައަކަށް ނިސްބަތްވާ ކުރެހުންތެރި އެކެވެ.\nކެޓްރީނާ އާއި އަދިތްޔަ އެކަކު އަނެކަކު ދެކެ އިންތިހާއަށް ލޯބިވާއިރުވެސް މިދެމީހުނަށް އެކުގައި ނުއުޅެވެނީ ކެޓްރީނާގެ މަންމަ، ތާބޫހެ ނުފޫޒުން މިދެލޯބިވެރިން ވަކިކުރުވަ އެވެ. އޭނާ ދެކޭ ގޮތުގައި އަދިތްޔަ އަކީ އެމީހުންނާއި އެކަށީގެންވާ ފެންވަރެއްގެ މީހެއްނޫނެވެ.\nއާއިލާގެ ތެރެއިން ކެޓްރީނާއަށް އަދިތްޔަ ދޫކޮށްލަން ކިތަންމެ ބާރު އަޅައި މިދެލޯބިވެރިންގެ ދުރުކުރުމަށް ކުރެވެން އޮތްހާ ކަމެއް ތާބޫ ކުރަމުން ދިޔ ނަމަވެސް ތަގުދީރު މިދެލޯބިވެރިން އެކުގައި ވުމަށް ލިޔެވިފައިވާތީ، ޓްރެއިލާ ނިމޭއިރު ބޯކޮށް ވެހެމުންދާ ސްނޯގެ ތެރެއިން ކެޓްރީނާ އަދިތްޔަ ކައިރިއަށްދާތަން ފެނެ އެވެ.\nއަންނަ މަހުގެ 12 ވަނަ ދުވަހު ރިލީޒްކުރާ މިފިލްމަކީ ކެޓްރީނާ އާއި އަދިތްޔަ އެކުގައި ފެނިގެންދާ ފުރަތަމަ ފިލްމެވެ. މިފިލްމުގެ ފުރަތަމަ ޓްރެއިލާއާއެކު މިދެތަރިންގެ ކެމިސްޓްރީ ވަރަށް ފުރިހަމަ ކަމަށް ބުނަމުން އަންނައިރު، މިފިލްމަށް ބެލުންތެރިންކުރާ އިންތިޒާރު މިހަރު ވަނީ އެތައް ގުނައަކަށް އިތުރުވެފަ އެވެ.\nތަބޫގެ ފަރާތުން ފެނިގެންދާ ތަފާތު ޕާފޯމެންސްއާއި، ކަޝްމީރުގެ ރީތި ހިތްގައިމުކަމާއި ކެޓްރީނާ އާއި އަދިތްޔަގެ ކެމިސްޓްރީ އާއި ކެޓްރީނާ ނުލިބުމުން އަދިތްޔަ ކުރާ ހިތާމައަކީ މިފިލްމުގެ ޓްރެއިލާއިން ފާހަގަކޮށްލެވޭ މަންޒަރުތަކެވެ.\nއަބީޝެކް ކަޕޫރު ޑައިރެކްޓްކޮށްފައިވާ މިފިލްމުގެ މުހިންމު ރޯލުން ލާރާ ދައްތާ އާއި އަދިތީ ރާއޯ ހައިދްރީ ވެސް ފެނިގެންދާނެ އެވެ. އަދި ހާއްސަ ފެނިލުމަކުން އަޖޭ ދޭވްގަން ވެސް ފެނިގެންދެ އެވެ.


Raees Vidhaalhuvi Varah Vureh Ginain Male' inn Vote Laan Nukui\nރައީސް ވިދާޅުވި ވަރަށްވުރެ ގިނައިން މާލެއިން ވޯޓުލާން ނުކުތް\nމާލޭން ވޯޓުލާން ނުކުތްމީހުންގެ އިންސައްތަ\nރިޕޯޓް | ސިޔާސީ | 19 މެއި 2017 |7ކޮމެންޓް\nރައީސް ވިދާޅުވި ވަރަށްވުރެ ގިނައިން އަދި 2014 ވަނަ އަހަރު ލޯކަލް ކައުންސިލް އިންތިހާބުގައި ވޯޓުލާން ނުކުން މީހުންނަށްވުރެވެސް ގިނައިން މިއަހަރު މާލޭން ވޯޓުލާން ނިކުތް މީހުންގެ އަދަދު ގިނަ ކަމަށް އިލެކްޝަން ކޮމިޝަންގެ ރަސްމީ ނަތީޖާ ތަކުން ދައްކައިފިއެވެ.\nމި ދިޔަ ހޯމަ ދުވަހުގެރޭ އެމްޑީއޭ ޖަގަހާގައި ވާހަކަފުޅު ދައްކަވަމުން ރައީސް ވިދާޅުވިވެފައިވަނީ "މާލޭގެ މިއޮށް ބޮޑު އާބާދީ އޮތް ތަނުގައި، މާލެއަށް ހިދުމަތް ކުރުމަށް 13 ފުރުސަތުގެ ޖާގައޮތްއިރު މާލޭން ވޯޓުލާން ނުކުތީ ވޯޓުލެވޭ ކޮންމެ 10 މީހުންގެ ތެރެއިން3މީހުން" ކަމަށެވެ.\nނަމަވެސް ރަސްމީ ނަތީޖާގެ ހިސާބުތަކުން ދައްކާގޮތުން މާލޭން ވޯޓުލުމުގެ ހައްޤު ލިބިފައިވާ މީހުންގެ ތެރެއިން 43 އިންސައްތަ މީހުންވަނީ ވޯޓުލާފައެވެ. އެއީ ކޮންމެ 10 މީހަކުންކުރެ4މީހުންނަށްވުރެ އިތުރު އަދަދެކެވެ. މީގެ ކުރީން ބޭއްވުނު ލޯކަލް ކައުންސިލް އިންތިހާބުގައި ވޯޓުލާ ނުކުންމީހުންގެ އަދަދު އަދި މިއަށްވުރެ މަދެވެ.\nއެހެން އިންތިހާބު ތަކަށްވުރެ ލޯކަލް ކައުންސިލުގެ އިންތިހާބަށް ވޯޓުލާން ނުކުންނަ އަދަދު މަދުކަން ފާހަގަ ކުރެވެއެވެ. މާލެއިން ވޯޓުލުމުގެ ހައްގު ލިބިފައިވާ މީހުންގެ ތެރެއިން 2014 ވަނަ އަހަރު ވޯޓުލާފައިވަނީ 31 އިންސައްތަ މީހުންނެވެ. ނަމަވެސް ހަމަ އެއަހަރު ބޭއްވުނު މަޖިލީސް އިންތިހާބުގައި މާލެއިން 60 އިންސައްތަ މީހުން ވޯޓުލާފައިވާކަމަށް ތަފާސްހިސާބުތަކުން ދައްކައެވެ.\nލޯކަލް ކައުންސިލު އިންތިހާބެއްގައި އެންމެ ގިނައިން ވޯޓުލީ ފަހަރުވެސް މާލޭން ވޯޓުލާފައިވަނީ 50 އިންސައްތަ މީހުންނެވެ. އެއީ 2011 ވަނަ އަހަރު ބޭއްވުނު ފުރަތަމަ ލޯކަލް ކައުންސިލް އިންތިހާބުގައެވެ.\nވޯޓުލީ މީހުންގެ އަދަދު ދައްކަމަށް ވާހަކަ ދެކެވޭއިރު އެހެން ކަމެއްވެސް ފާހަގަ ކޮށްލާން ޖެހެއެވެ. އެއީ ރާއްޖޭން ބޭރުގައި ދިރިިއުޅޭ ދިވެހީން ވޯޓުލުމަށް 2014 ވަނަ އަހަރު ރާއްޖޭން ބޭރުގައި6ވޯޓު ފޮށްޓެއް ބެހެއްޓިފައި ވާއިރު މި ފަހަރުގެ އިންތިހާބުގައި ވޯޓު ފޮށި ބަހައްޓާފައިވަނީ ހަމައެކަނި ސްރީލަންކާގައި ކަމެވެ.\nކައުންސިލް އިންތިހާބު 2017\nކުރާގެ ވާހަކައައް ވަރައް ތާއީދު\nގާތުގައި ތިބި އިޚްލާސްތެރި މީހުންނަށް އިހާނެތިކޮށް ހިތާ ބޭރުކުރުމަށްފަހު އަމިއްލަ އެދުން ބޮޑުބަޔަކު ކައިރިކުރީމަ އެމީހުން ކަންކުރަނީ އެމީހުންގެ މަސްލަހަތަށް. އެމީހުން މަސައްކަތްކުރަނީ އެމީހުންގެ ޖީބުފުރާފަ ޔާމީނަށްވެސް ލަނޑުދޭން. ދެނީ ނުބައި މައުލޫމާތު ކުރަނީ ކޮސްކަންތައް. އެންމެ ކުޑަމިނުން އަނބިގޮތްޔެވެސް ކަންކުރީ ފިރިމީހާގެ އަގުވެއްޓޭގޮތަށް\nރައީސް ޔާމީނު އިކޮމިސޓެކޭ ކިޔާ ވަރަށްވުރެ އެދާއިރާގެ ތަޖުރިބާ މަދު އަި ޢިލްމުވެސް ނެތްބޭފުޅެކެވެ. ބަޔަކު ހަމަ އެހެން ކިޔަނީއެވެ\nރައީސް ވިދާޅުވި އަދަދު ދިމާނުވުމަކީ ވަރަށް ބޮޑު މައްސަލައެއް. އެމައްސަލަ ހައްލުކުރަންޖެހޭ. ރައީސް އަށް ރަނގަޅު އަދަދު ނޭނގޭ ނަމަ ވިދާޅުނުވާންވީ. ރައީސް ވިދާޅުވާނީ ކޮންމެވެސް މީހަކު އަރުވާ މައުލޫމާތެއް ކަމަށް ފެންނަނީ. އެހެންކަމުން ރައީސް އަށް މައުލޫމާތު އަރުވާ މީހަކު މި ހަދާގޮތެއް ބަލަންޖެހޭ. މިއީގަސްދުގައި ރައީސްގެ އަގު ވައްޓާލަން ކުރާ ކަމެއް ނަމަ ފިޔަވަޅު އަޅަންޖެހޭ. އަދި އެހެން ނޫން ނަމަ ތަކުރާރުނުވާނެ ގޮތަކަށް އެކަން އިސްލާހުކުރަން ޖެހޭނެ\nވީ ބަލި އެބަޖެހޭ ޕޕމ ކޯޓުމެދުވެރިކޮށްގެން ހިތްޕަވާގެން ގުންނެވި ފަރާތުން ޒިންމާނަގަން...... މީގެންދަސްކުރަންޖެހޭ ފިލާވަޅަކީ ގަދަކަމުން ނެމްބަރުން އިތުރުކުރެވިދާނެޔޭ... އެކަމަކު ސިއްރުވޯޓު މިދައްކަނީ ތަފާތު ހިސާބު އަކުރެކޭ.......\nއެއްކޮށް ކަނޑާ ގުނަކުރަން ނޭނގޭ މީހަކު މާ މޮޅު އިކޮނޮމިސްޓަކަށް ހެދިގެން ވެރިކަމަށް އައިސް މިހިރީ ..\nގުނަން ނޭނގޭ މީހަކު އިކޮނޮމިސްޓަކަށްވީ ކިހިނެތް ކަމެއް ނޭނގޭ.


Islam dheenugai4anbin huddha vanee vaki usooluthakehge mathin | Fashui Online\nއިސްލާމްދީނުގައި ހަތަރު އަނބިން ހުއްދަކަމަށް އޮތުމުން، ވަރަށް ގިނަ ބަޔަކަށް ވަނީ އެހުއްދަވާ ސަބަބާއި ހާލަތްތަށް އޮޅިފައެވެ.\nމުސްލިމް ނޫން ބައެއް ފަރާތްތަކަށް ވެސް އާއްމުގޮތެއްގައި ހީވެފަައިވަނީ އިސްލާމް ދީނުގައި ހަތަރު އަނބިން ހުއްދަ ކޮށްފައިވަނީ މުސްލިމް ފިރިހެނުންނަށް އެއް އަންހެނަކުން ނުފުދޭތީ ކަމަށެވެ. މިސާލަކަށް ބޭރު ޤައުމަކަށް ގޮސް، ތިމާއަކީ މުސްލިމެކޭ އެމީހުން ގާތު ބުނެފިނަމަ އޭގެ ތެރެއިން ގިނަ މީހުން ދެން އެންމެ އަވަހަށް އަހާނެ ސުވާލަކީ ކިތައް އަނބިން ތިބޭތޯ އެވެ.\nހަތަރު އަނބިން ހުއްދަވާ ސަަބަބު އެމީހުންނަށް ނޭނގޭއިރު، ގިނަ ފަހަރަށް އެމީހުންނަށް ކިޔާދޭން އަހަރުމެންނަށް ވެސް ނޭނގެނީ އެވެ.\nއިސްލާމްދީނުގައި ހަތަރު އަނބިން ހުއްދަ ކުރައްވާފައިވަނީ ފިރިހެނެއްގެ ހަޔާތަށް ގިނަ އަންހެނުންތަކެއް ގެނައުމަކަށް ނޫނެވެ. މިފަދައިން ދެކުމަކީވެސް ގޯހެކެވެ. އެކަން ހުއްދަ ކުރައްވާފައިވަނީ ހުވަފަތް އަންހެނަކަށް، ނުވަތަ އެކަނިވެރި މަޔަކަށް އެހީތެރިވެ ދިނުމުގެ ގޮތުން ފަދަ މާތް ސަބަބަކަށްޓަކައެވެ.\nމީގެ އިިތުރުން، ހަތަރު އަނބިން ގެންގުޅުމާއި ބެހޭގޮތުން ކީރިތި ޤުރްޢާންގައި ކަނޑައެޅިގެން އަންގަވާފައިވާ އެއް ކަމަކީ، އެކަކަށް ވުރެ ގިނަ އަނބިން ގެންގުޅޭއިރު، އޭގެ ތެރެއިން އެކަކަށްވެސް ހަމަހަމައަށް ކަންތައް ނުކޮށްދެވޭނެ ކަމުގެ ބިރު ހީވާނަމަ، އެއް އަނތްބަށްވުރެ ގިނަ އަނބިން ނުގެންގުޅުމަށެވެ. އެއްވެސް ހާލެއްގައި ކޮންމެ ފިރިހެނެއް ގިނަ އަނބިން ގެންގުޅުމަށް ކީރިތި ޤުރްއާންގައި އަންގަވާފައެއް ނުވެއެވެ. އަދި ތިމާމީހާގެ ގައިގާ އެވަރުގެ ހިތްވަރެއް ނެތި މާއްދީ ހާލަތުވެސް ތަން ނުދޭއިރުވެސް ދެ އަނބިން، ތިން އަނބިން ނުވަތަ ހަތަރު އަނބިން ގެންގުޅެން އިސްލާމްދީނުގައި ހުއްދަ ކުރައްވާފައެއް ނުވެއެވެ.


Jayalalithaa eynage biopic in fenan beynunvy Kangana eh noon!\nޖަޔަލަލަލީތާ އޭނާގެ ބައޯޕިކްއިން ފެންނަން ބޭނުންވީ ކަންގަނާއެއް ނޫން\n13 ސެޕްޓެމްބަރ 2021 - 06:49:45\nއިންޑިއާގެ ޓަމިލް ނާޑޫ ސްޓޭޓްގެ ކުރީގެ ޗީފް މިނިސްޓަރު ޖަޔަލަލީތާގެ ވާހަކަ ކިޔައިދޭ ބައޮގްރަފިކަލް ޑްރާމާ "ތަލައިވީ" މިހާރު ވަނީ ރިލީޒްކޮށްފައެވެ. މިފިލްމުގައި ޖަޔަގެ ރޯލުން ފެނިގެންދިޔައީ މަޝްހޫރް ތަރި ކަންގަނާ އެވެ.\nނަަމަވެސް ކަންގަނާއަކީ ޖަޔަގެ ބައޯޕިކްއިން އޭނާ ފެންނަން ބޭނުންވި ތަރިއެެއް ނޫނެވެ. ޖަޔަ 1999ވަނަ އަހަރު ދީފައިވާ އިންޓަވިއުއެއްގައި ބުނެފައިވަނީ އޭނާގެ ބައޯޕިކްއެއް ހަދަައިފިނަމަ އޭނާގެ ރޯލުން ފެންނަން ބޭނުންވަނީ އައިޝްވާރިއާ ރާއީ ކަމަށެވެ.\nޖަޔަ ސިޔާސީ ދާއިރާއަށް ވަނީ ފިލްމީ ދާއިރާގެ ތެރެއިން ލިބުނު ބޮޑު މަގުބޫލުކަމަށް ފަހުއެވެ.\nލީޑު ރޯލުން ފެނިގެންދިޔަ ކަންގަނާ ޖަޔަލަލީތާގެ ކާސްޓިން ފެނިގެންދިޔައިރު، މި ފިލްމުގައި އޭނާ އާއި ވައްތަރު ވުމަށްޓަކައި ކަންގަނާ ވަނީ ބުރަ މަސައްކަތްތަކެއް ކޮށްފައެވެ.\nއެގޮތުން އޭނާގެ ހަށިގަނޑު ޖަޔަގެ ހަށިގަނޑާއި އެއްވަރު ކުރުމަަށް ކަންގަނާ ވަނީ އޭނާގެ ބަރުދަން ވެސް ވަރަށް ބޮޑަށް އިތުރުކޮށްފައެވެ.\nފިލްމް ރިލީޒް ވެގެންދިޔައިރު ކަންގަނާ ޖަޔަގެ ބައި ގެނެސްދީފައިވާލެއް ފުރިހަމަކަމުން ގިނަ ބަޔަކު ވަނީ ކަންގަނާއަށް ތައުރީފުކޮށްފައެވެ.\nޖަޔަ އާ 1999ވަނަ އަހަރު އިންޓަވިއު ކުރި ސިމި އަގަރްވާލްވެސް ވަނީ ކަންގަނާގެ ހުނަރަށް ތައުރީފުކޮށްފައެވެ. އޭނާ ކޮށްފައިވާ ޓްވީޓެއްގައި ބުނީ ކަންގަނާ ކުރާ ޓްވީޓްތަކާ މެދު އޭނާ ހިތްހަމަނުޖުހުނު ނަމަވެސް އެ ފިލްމުގައި އޭނާ ދައްކުވައިދީފައިވަނީ މޮޅު އެކްޓިންއެއް ކަމަށެވެ. އަދި ޖަޔަގެ ބައޯޕިކްއިން އައިޝްވާރިޔާ ފެންނަން ޖަޔަަ ބޭނުންވި ނަމަވެސް ޖަޔަ މިއަދު ދުނިޔޭގައި ހުރި ނަމަ ކަންގަނާގެ އެކްޓިން ފެނި އެ ރޯލުން ކަންގަނާ ފެނުން ގަބޫލުކުރާނެ ކަމަށް ވެސް އޭނާ ބުނެފައިވެއެވެ.\nކުރެންދޫގެ ބޮޑުބަޔަކަށް އުދައެރި: ކައުންސިލް\nއެމްއާރްއެމްގެ ރައީސް ކަމަށް ފާރިސް އެކަނި\nރޭޕްގެ އަދަބު: ހަމަސްވަންދެން ހެދުން ދޮވެ އިސްތިރި ކުރުން\nބުރުނީ ގޮނޑުދޮށް ހިމާޔަތް ކުރުމުގެ މަޝްރޫއު އެމްޓީސީސީއަށް\nއެސިސްޓެންޓް ޕެންޝަން އޮފިސަރ


Mudhalun baeh charity ah dheythee dharin rulhigadha vejje\nމުދަލުގެ އެއްބައި ޗެރިޓީއަށް ހަދިޔާކުރާތީ ދަރިން ރުޅިގަދަވެއްޖެ\nސައޫދީ މީހަކު އޭނާގެ މުދަލުގެ އެއްބައި ޗެރިޓީއަށް ދޭން ވަނީ ނިންމާފަ\nސައޫދީ އަރަބިޔާގެ ވިޔަފާރިވެރިއަކު އޭނާގެ ތިން ދަރިން ގޮވައިގެން ކޯޓަށް ދާން ނިންމައިފި އެވެ. ނޫހަކަށް އިންޓަވިއު ދެމުން އެމީހާ ބުނީ އޭނާގެ މުދަލުގެ ދެބައިކުޅަ އެއްބައި ޗެރިޓީއަށް ހަދިޔާ ކުރަން ނިންމުމާ ގުޅިގެން އޭނާގެ ތިން ފިރިހެން ދަރިން ވަރަށް ރުޅި އައިސްގެން އުޅޭ ކަމަށެވެ. އަދި މުދާ ޗެރިޓީއަށް ދިނަ ނުދިނުމަށް އޭނާ ގޮވައިގެން ކޯޓަށް ދާނެ ކަމަށް ދަރިން އިންޒާރުދެމުންދާ ކަމަށެވެ.\nއަލް ވަތަން ނޫހަށް ދިން އިންޓަވިއުގައި ވިޔަފާރިވެރިޔާ ބުނީ އޭނާގެ އެ ހިޔާލު ދޫކޮށްލާށޭ ބުނެ ދަރިން ބިރު ދައްކަމުންދާ ކަމަށެވެ. އަދި އޭގެ ދެ އަހަރު ކުރިން އޭނާއަށް ދިމާވި ޓްރެފިކް އެކްސިޑެންޓަކަށް ފަހު އޭނާގެ ހަނދާން ނެތުމުގެ މައްސަލަތައް ހުންނަ ކަމަށާއި ފައިސާއަށް ހަދާނެގޮތް ނިންމޭ ވަރަށް އޭނާ ނަފްސާނީ ގޮތުން ދުޅަހެޔޮ ނޫން ކަމަށް ދަރިން ބުނާ ކަމަށެވެ.\nވިޔަފާރިވެރިޔާ ބުނި ގޮތުގައި އެކްސިޑެންޓަށް ފަހު އޭނާއަށް ސިއްހީ މައްސަލަތަކެއް ދިމާވެފައި ވެއެވެ. އަދި އޭނާގެ އަލްޒައިމާ (ހަނދާން ނެތޭ ބަލި) ހުރިކަމަށް އޭނާގެ ދަރިން ބުނެ އެވެ.\nވިޔަފާރިވެރިޔާގެ ލީގަލް އެޑްވައިޒާ ސާލިހް އަބްދުއްސަލާމް ބުނި ގޮތުގައި މައިންބަފައިންނާ ދެކޮޅަށް ދަރިން ކޯޓުގައި ޖައްސާ މިފަދަ ގިނަ މައްސަލަތަކުގެ އަޑީގައި އޮންނަނީ އެމީހުންގެ މުދަލާއި ފައިސާއަށް ދަރިންގެ ހިތުގައި އޮންނަ ދަހިވެތިކަމެވެ. އެހެންވެ މިފަދަ ކޭސްތަކުގައި މަންމަ ނުވަތަ ބައްޕަގެ ސިއްހީ ހާލަތު ބަޔާން ކޮށް ދޭ މެޑިކަލް ރިޕޯޓެއް ސަރުކާރުގެ ހޮސްޕިޓަލަކުން ހޯދަން ޖެހެ އެވެ. މި ގޮތަށް ޑޮކްޓަރު ދޭ ރިޕޯޓުގައި އެމީހެއްގެ ކިބައިގައި އަމިއްލައަށް ކަންކަން ނިންމުމުގެ ގާބިލްކަން ނުހުންނަ ވަރަށް އޭނާ ބަލިކަމަށް ސާބިތުވެއްޖެނަމަ އޭނާގެ މުދަލާ މެދު ގޮތެއް ނިންމުމުގެ ބާރު ދަރިންނަށް ލިބޭ ކަމަށް ލީގަލް އެޑްވައިޒަރު ބުންޏެވެ.\nއެމީހާއަކީ އަމިއްލައަށް ނިންމުންތައް ނިންމޭ ވަރުގެ ސިއްހަތެއް ހުރި މީހެއް ކަމަށް ޑޮކްޓަރުގެ ރިޕޯޓުގައި ލިޔެފައިވާނަމަ ދަރިންނަށް އޭނާގެ މުދަލާ މެދު ބަސް ކިއުމުގެ ބާރެއް ޝަރީއަތަކުން ނުލިބެއެވެ.\n"މި ވިޔަފާރިވެރިޔާގެ ތިން ދަރިންގެ ދަހިވަތިކަމުން އެމީހުން އުޅެނީ އޭނާގެ މުދަލުގެ ދެބައިކުޅަ އެއްބައި ޗެރިޓީއަށް ދިނަ ނުދޭންވެގެން. ނަމަވެސް އެއީ އެމީހުންނަށް ލިބިގެންވާ ބާރެއް ނޫން. އެމީހުން އެކަން ކުރަން ދީން ހުއްދައެއް ނޫން. އަދި އެއީ އެމީހުން އަމިއްލައަށް ނިންމުން އަމިއްލަ ޒަމީރު ވެސް ގަބޫލުކުރާނެ ކަމެއް ނޫން،" ލީގަލް އެޑްވައިޒަރު ބުންޏެވެ.


Bank ge lui loanun 'lui' vanee loan nagaa meehaa! | ThePress\nބޭންކުގެ ލުއި ލޯނުން 'ލުއި' ވަނީ ލޯނު ނަގާ މީހާ!\n11 February 2019, 08:37\nރާއްޖޭގެ މާލީ އެހީދޭ އިދާރާތައް ނުވަތަ ބޭންކު ތަކަކީ ފައިސާ ރައްކާ ކުރަން ރައްޔިތުންނަށް އެހީވެދޭ މުއައްސަސާތަކަށް ވުރެ ބޮޑަށް މިއަދު ބަދަލު ވަމުން މިދަނީ ރައްޔިތުން 'ފެލައި މެޝިން' ތަކަކަށެވެ. ލުއި ލޯނާ އެނޫންވެސް ޝައުގުވެރި ކުރުވާ ނަން ނަމުގައި ތަފާތު ޕްރޮމޯޝަން ހިންގައިގެން 'މަޅީގައި' ޖެހޭ މީހުން ގިނައެވެ. 'އަހަރެމެންގެ ބޭންކޭ، އެންމެންގެ ބޭންކޭ' ނުވަތަ އެނޫންވެސް ސްލޯގަންތަކުން މީހުންގެ ސަމާލުކަން ހޯދުމުގެ އަނެއް ފަރާތުގައި އޮތީ ބޮޑު ވިޔަފާރިއެވެ.\nދައްކަން މިއުޅެނީ ބޭންކް އޮފް މޯލްޑިވްސް އިން ދޫކުރާ ލުއި ލޯނު އިތުރަށް ފުޅާކޮށް ތިންލައްކަ އާއި ހަމައަށް ލޯނާ ގުޅިފައި ހުރި ވާހަކަތަކެވެ. ލުއި ލޯނާ، ލުއި އެކްސްޕްރެސް އަކާ ލުއި ޕްރޮފެޝަނަލެއްގެ ނަމުގައި ދޫކުރާ ލޯނުތަކުގެ ވާހަކައެވެ.\nކުރިން އެއްލައްކަ އާއި ހިސާބަށް ދޫކުރި ލޯނު ތިން ލައްކައަށް ހަދާލައި 'ދިވެހި ބައެއް މޮޑެލުން' ލައިގެން ކުރާ އިސްތިހާރުތައް މިއަދު ވަނީ 'ވައިރަލް' ވެފައެވެ. 'އެންމެ ފަސޭހަ އަދި އެންމެ އަވަހަށް ލިބޭ ލޯން' ސްކީމަށް އާންމުންގެ ފާޑުކިއުން ވަނީ އިންތިހާއަށް ގިނަވެފައެވެ.\nސޯޝަލް މިޑިއާގައި ބައެއް ފަރާތްތަކުން ވަނީ އެފަރާތްތަކުގެ ޝުއޫރުތައް ފާޅުކޮށްފައެވެ. އޭގެ ތެރެއިން އެއް ކުއްޖަކު ވަނީ އޭނާގެ އެކައުންޓް ބެލެންސް ފެންނަ ސްކްރީންޝޮޓެއް ހިއްސާކޮށް އޭނާގެ އިހުސާސްތައް ބަންޑުން ކޮށްލައިފައެވެ. އޭނާ ހާމަ ކޮށްފައިވާ ގޮތުގައި ލިބޭ އާމްދަނީން ގޭގެ ކުލި ދެއްކީމާ އޭނާ ވަނީ ހުއްޔެވެ. ބޭންކުގެ ލޯނަން އެދެވޭކަށް ނޯވެއެވެ. ޝަރުތު ގިނަ ކަމުން ޝަރުތު ހަމަ ނުވެގެންނެވެ.\nއެބުނާ 'ލުއި' ލޯނަށް ރަހުނެއް ބަހައްޓަން ނުޖެހޭ ކަމަށް ބުނެ ޕްރޮމޯޓު ކުރާ އިރު ލޯނަން އެދޭ މީހާގެ އާމްދަނީ 60 ހާހަށް އަރައިގެން ނޫނީ ތިންލައްކަ ރުފިޔާއަށް އެދެވޭނެ ގޮތެއް ނެތެވެ. އަދި 60 ހާސް ލިބުމަކުން ނުފުދެއެވެ. އެ 60 ހާސް، މެދު ނުކެނޑި އެކައުންޓަށް ޖަމާވަމުން ދާތާ6މަހާއި 1 އަހަރު ދުވަސްވެސް ވާން ޖެހެއެވެ. އެ ދެމެދުން އެންމެ މަހެއް މެދުކެނޑުނަސް ޝަރުތު ހަމައެއް ނުވެއޭ ބުނެ 'އެޕްލިކޭޝަން ރިޖެކް' ކުރުމުގެ ފުރުސަތު ބޭންކަށް އޮވެއެވެ. އަދި އެ 60 ހާހަކީ ވަޒީފާ އަދާ ކުރާ އެއްތަނަކުން ލިބޭ އާމްދަނީ އަކަށްވެސް ވާން ޖެހެއެވެ. އެއް ތަނަށް ވުރެ ގިނަ ތަނުން ލިބޭ އާމްދަނީ 60 ހާހަށް އެރިއަކަސް ބޭންކުން އެކަން ބަލައެއް ނުގަނެއެވެ.\nވަނީ ލުއިތަ ނޫނީ ވަނީ ހުލިތަ؟\nރާއްޖޭގެ ވަޒީފާގެ ބާޒާރުގައި ލިބޭ އިތުރު ގަޑިއާ އެނޫންވެސް އެލަވަންސްތައް އެއްކޮށްލީމާ ގެއަށް ގެންދަން ލިބޭ އާމްދަނީ 12 ހާހަށް ނާރާ ނިސްބަސް 80 އިންސައްތައަށް ވުރެ މައްޗެވެ. ގޭގެ ކުއްޔަށް ދެމަފިރިން 'ތެޔޮ ހޭނިގެން' 15 ހާސް ދައްކާފައި، ފެން ބިލާ ކަރަންޓް ބިލަށް ހާހެއް ދެއްކުމަށް ފަހު ކެއުން ބުއިމާ، ދަރިންގެ ސްކޫލު ފީ ކަނޑާލީމާ އަތުގައި އޮންނަނީ ގިނަ ފަހަރަށް ދެހާސް ނުވަތަ ދޮޅުހާސް ރުފިޔާއެވެ. އެވްރެޖް އާމްދަނީ 12 ހާސް ލިބޭ މީހަކަށް އެ ބުނާ 'ލުއި' ލޯނުން ލިބޭނީ 60 ހާސް ރުފިޔާއެވެ. އެ ލޯނު ނަގައިފިނަމަ މަހަކު 1540 ރުފިޔާ ދައްކަން ޖެހެއެވެ.5އަހަރު ވާންދެން މަހަކު 1540 ދައްކަން އެލޯނު ނަގަނީ ދިރިއުޅުމަށް ބޭނުންވާ ކޮންމެވެސް މުހުތާދެއް ފުއްދުމަށެވެ. އެއީ ދޮންނަ މެޝިނެއް ގަތުން ކަމަށް ވިޔަސް، ފަހާފޮށްޓެއް ނުވަތަ އަލަމާރިއެއް، އެނދެން ނަމަވެސް ވެހެވެ. މި ބުނާ 1540 ދައްކައި ދައްކާ ހުއްޓާ ގޭގެ ކުލި ބޮޑުވެއެވެ. ސްކޫލު ފީ ބޮޑުވެއެވެ. ސައިކަލަށް އަޅާ ޕެޓްރޯލް ބޮޑުވެއެވެ. މުވާސަލާތީ ހިދުމަތް ދޭ ކުންފުނިތަކުން 'ނުފެންނަ ޗާޖަސް' ނަގާ ޑޭޓާ ހުސްކޮށްލައެވެ.\nދެން މި ދޫކުރާ 300،000 ރުފިޔާއަށް އެލެޖިބަލް ނުވަތަ ޝަރުތު ހަމަވާ އިންސައްތައަށް ބަލައިލަމާތޯއެވެ. ރާއްޖޭގެ ވާޒީފާގެ ބާޒާރުގައި 60 ހާހުގެ މުސާރައެއް ލިބޭ މީހުން އިނގިލިން ގުނާލެވޭނެއެވެ. އެ ގިންތިއަކީ ރާއްޖޭގައި މުއްސަނދިންގެ ކެޓަގަރީގައި ގުނާލެވޭ މީހުންނާ، މަޖިލީސް މެންބަރުންނާ ކޮންމެވެސް އެކެއް ދެ ޕްރައިވެޓް އޮފީހުގެ އެމްޑީއެއް ނުވަތަ ސީއީއޯއާ، ބައެއް ވިޔަފާރިތައް ހިންގާ ވިހި ފަންސާހަކަށް މީހުންނެވެ. ތިން ލައްކަ ނަގައިފިނަމަ އެމީހުން މަހަކު ދައްކަން ޖެހޭނީ 7،680 ރުފިޔާއެވެ.\nސުވާލަކީ ބޭންކުން މި ޕްރޮމޯޓު ކުރާ ލުއި ލޯނަކީ ހަމަ ހަގީގަތުގައިވެސް އެލޯނުގެ ބޭނުން ޖެހިފައި ތިބި ބަޔަކަށް ދިނުމުގެ ހެޔޮ ނިޔަތުގައި ތައާރަފު ކުރި ލޯނެއްތޯއެވެ. ނުވަތަ ބޭންކުގެ އިސް އާރުކާޓީންގެ ތެރޭގައި ހިމެނޭ ބައެއް ބޭފުޅުން މަގާމުގެ ކުރިއެރުން ހޯދުމަށާ، ބައެއް ބޭފުޅުން ސީއީއޯ ކަމުގެ މަގާމަށް ކަޅިއަޅައިގެން ތިބީމާ ރައްޔިތުންގެ ލޮލުގައި އަޅުވާ އަނދުނެއްތޯއެވެ. ނުވަތަ ބޭންކަށް އެންމެ ބޮޑު އާމްދަނީ އެއް ލިބޭ ވިޔަފަރިއަކީ މި ލޯނުތައް ކަމަށް ވާތީ މި ގޮތަށް 'ރައްޔިތުންގެ ކަރުގައި މަޅި' އެޅޭގޮތަށް 'ރައްޔިތު މީހާ ހުލި' ވާ ގޮތަށް މާ ސިންގާ އިންޓަރެސްޓް ރޭޓުގައި ލޯނު ދިނުމުން ބޭންކުގެ ނަފާ އެތައް ގުނައަކުން ބޮޑުވާތަން ޝެއާ ހޯލްޑަރުންނަށް ދައްކައިގެން އެމީހުންގެ ރުހުން ހޯދުންތޯއެވެ.\nބޭންކް އޮފް މޯލްޑިވްސްގެ 2017 ވަނަ އަހަރުގެ ތަފާސް ހިސާބުތައް ދައްކާ ގޮތުން ޖުމްލަ ލޯނާ އެޑްވާންސް ފައިސާގެ ދާއިރާ ވަނީ 27 އިންސައްތަ އަށް ކުރިއަރާފައެވެ. ޖުމްލަ ލޯނުގެ ގޮތުގައި 12 ބިލިއަން އެކި ފަރާތްތަކަށް ދޫކޮށްފައިވެއެވެ. އޭގެ ތެރޭގައި އަމިއްލަ ފަރާތްތަކާ ވިޔަފާރި ކަސްޓަމަރުން ހިމެނެއެވެ. ބޭންކުގެ އަހަރި ރިޕޯޓަށް ނަޒަރު ހިންގާލާއިރު، އެންމެން އެވާހަކައެއް މިދައްކާ 'ލުއި' ލޯނު ތަކުގެ ތަފްސީލުތަކެއް ހިމަނާފައި ނެތެވެ. ފެންނަން އޮތީ ފައިދާއެއް ނެތް ކަންކަމަށް ލޯނަށް އެދި ހުށަހަޅާފައި އޮތް ވާހަކައަކާއި ލޯނު ގެއްލުން ފޫބައްދަން އެވެނި މިވެނި ވަރެއް ހަރަދު ކުރި ވާހަކައެކެވެ.\nބޭންކުގެ މި ލުއި ލޯނަކީ މުޅި ބޭންކުގެ ވިޔަފާރީގެ ތެރެއިން އެބޭންކުން އެންމެ ބޮޑު ނަފައެއް ހޯދާ ވިޔަފާރިއެވެ. އެކަން އަހަރީ ރިޕޯޓު ބަލައިލީމާ ސާފުވެއެވެ. އަދި ތަފާތު އެކި ގޮތްގޮތުން ބެލިބެލުމުންވެސް އެނގުނީ ބޭންކް އޮފް މޯލްޑިވްސް އިން ހިންގާ ވިޔަފާރީގެ ތެރެއިން މި ލޯނުތަކަކީ އެންމެ ބޮޑު އާމްދަނީއެއް ހޯދާ ވިޔަފާރިކަމެވެ.\nދުނިޔޭގެ އެހެން ބައެއް ތަންތަނާ ހިލާފަށް ރާއްޖޭގައި މިހުންނަ މާލީ އިދާރާތައް ބަދަލުވެފައި މިވަނީ 'ދިވެހިންގެ ބޭންކަށް' ވުމުގެ ބަދަލުގައި 'ދިވެހިން ހުލި ކުރާ' ބޭންކުތަކަށް ނޫން ބާވައޭ ހިތައް އަރައެވެ.\nދަޕްރެސްއަށް ނޭނގުނީއެއްނު! ބޭންކަކީ މުއްސަނދިން އިތުރަށް މުއްސަނދިކުރަން ހަދާފަ އިން ތަނެކޭ!\nބޭންކު މީހުން ހީކުރަނީ އެމީހުން ޖަހާ މަޅި އެހެން މީހުނަށް ނޭގޭ ކަމަށް. ދިވެހިން ފެލައިގެން ކެއުން ކަމަކީ\nބޭންކު މި ހާދަ ނުބައިތަނެކޭ ދޯ\nމަގޭ އޮވޭ ކުރެޑިޓް ކާޑެއް، ލޯނެއް. އެ ކްރެޑިޓް ކާޑު އޮންނަނީ އަބަދު އޯވާ ޑިއު ވެފަ. އިންޓަރެސްޓަށް ކަނޑާ. މަންތްލީ ޕޭމަންޓް ކަނޑާ. ދުވަހަކު ކުޑަވެގެން ނުދޭ. މިހާރު5އަހަރު ވަނީ. ލޯނެއްވެސް އެބަ އޮތް. އެ ނަގަން އުޅުނު އިރު އިންކަމް ހަމަ ކުރަން ވެގެން ޖޮބް ގަ އުޅޭ ދެ ތަނެއްގެ ޑޮކިއުމެންޓް ލީން ބޭންކުން ބުނި ގޮތަށް. ފުރަތަމަ ބުނީ އެ ބޭންކުން ދޭ ފޯމެޓުގަ އެހެން ތަކެއްގަ ޖޮބްގަ އުޅޭކަން މެންޝަންކޮށްފަ ލާން. ލީމަ ބުނީ އެގޮތް ގަބޫލެއް ނުކުރާނަމޭ، ލާށޭ ޕްރައިމަރީ ކުންފުނީގެ ދަށުން ހިނގާ ސިސްޓާ ކުންފުންޏެކޭ ކިޔާފަ ލިޔެފަ. ލީމަ ބުނީ އުހުން އެގޮތް ގަބޫލެއް ނުކުރާނަމޭ، އިންކަމް ވާން ޖެހޭނީ އެއް ކުންފުންޏެއްގެ އިންކަމަށޭ. ދެން މަ ބުނިން އެކި ދުވަހު އެކި ކުދިންނޭ ތި ގުޅަނީ އެކަކު އެއް ދުވަހު ކިޔާ އެއްޗެއް ނޫނޭ އަނެއް\nމަ މިއުޅެނީ ލޯނެއް ނަގައިގެން. ދުވަހަކުވެސް އެ އައުޓްސްޓޭންޑިން ކުޑައެއް ނުވޭ. ކޮންމެސް ޗާޖެކޯ ކިޔާފަ ކަނޑާފަ އޮންނަނީ. ބޮޑު ބޮލުގަ ރިހުމެއް\nތިބަ ބޭންކުތަކަކީ ހަމަ އަހަރެމެން ފެލާ ބޭންކުތަކެއް.\nއަސްލު ބޭންކަށް އެއަށްވުރެ އިންޓަރެސްޓް ކުޑަކޮށްވެސް ދެވޭނެ ދޯ. ވަރަށް ޓްރައިކޮށްފިން އިންކަމް ހަމަ ކުރެވޭތޯ ބަޓް ނޯ ލަކް. ދިސް އިޒް އިންސޭން.


Prince Barca Ah, Eyna Beynun Vanee Clasico Gai Real Kolhah Goal Jahan - Vaguthu\nކުރިން އޭސީ މިލާނަށްވެސް ކުޅުނު ގާނާގެ މިޑްފީލްޑަރު، ކެވިން ޕްރިންސް ބޯޓެންގެ، ލޯން އެއްބަސްވުމެއްގެ ދަށުން ބާސެލޯނާއަށް ސޮއިކޮށްފިއެވެ.\nސަސުއޯލާއަށް ކުޅެމުންދިޔަ ޕްރިންސް، ކްލަބު ދޫކޮށް ބާސާއަށް ސޮއިކުރިކަން ބާސާއިން ވަނީ ރަސްމީކޮށް އިއުލާން ކޮށްފައެވެ.\nޕްރިންސް ބާސާއަށް ގޮސްފައި ވަނީ އަށް މިލިއަން ޕައުންޑަށް އޭނާ ގަނެވޭނެ ފަދަ އެގްރީމަންޓެއްގެ ދަށުންނެވެ. ލޯނަށް ބާސާއިން ދެއްކީ ތިން މިލިއަން ޕައުންޑެވެ.\nއުމުރުން 31 އަހަރުގެ ޕްރިންސް، ބާސާ ޖާޒީގައި މާދަމާ ދައްކާލާނެއެވެ. ބާސާއިން ނެރުނު ސްޓޭޓްމަންޓެއްގައި ބުނެފައި ވަނީ ޕްރިންސްއަކީ ބާސާގެ ސިސްޓަމަށް ވަރަށް އަވަހަށް ހޭނޭނެ ކުޅުންތެރިއެއް ކަމަށާއި، ޔޫރަޕްގެ އެންމެ ވަރުގަދަ ހަތަރު ލީގުގައިވެސް ކުޅެފައިވުމުން ޕްރިންސްގެ ތަޖުރިބާ ޓީމަށް މުހިއްމު ކަމަށެވެ. ޕްރިންސް ވަނީ މީގެ ކުރިން އިޓަލީ، އިނގިރޭސިވިލާތް އަދި ސްޕެއިންއާއި ޖަރުމަނު ލީގުގައިވެސް ކުޅެފައެވެ.\nޕްރިންސަކީ ސީދާ ފޯވަޑެއްގެ މަގާމަށްވެސް ކުޅެވޭ އެޓޭކިން ވިސްނުމުގެ މިޑްފީލްޑަރެކެވެ. މި ސީޒަންގެ ކުރީކޮޅުގައި ބާސާއިން މުނީރު ދޫކޮށްލާފައިވާ އިރު، ކޯޗު ބުނެފައި ވަނީ އިތުރު އެޓޭކިން އޮޕްޝަންސް ހޯދާނެ ކަމަށެވެ. ބާސާއަށް ދިޔުމަށްފަހު ޕްރިންސް ބުނެފައި ވަނީ މިއީ އޭނާއަށް ލިބުނު ރަނުގެ ފުރުސަތެއް ކަމަށެވެ.\nމީގެ ކުރިން ޕްރިންސް ދީފައިވާ އިންޓަވިއުއެއްގައި އޭނާ ބާސާގެ މައްޗަށް ރެއާލް އިހުތިޔާރުކޮށްފައިވާތީ އެކަމާ ސުވާލުކުރުމުން ބުނެފައި ވަނީ ރެއާލް މަތިން ހަނދާން ނައްތާލުމަށެވެ. އަދި އުންމީދަކީ ދެން ކުޅޭ ކްލަސިކޯ މެޗެއްގައި ގޯލް ޖެހުން ކަމަށްވެސް އޭނާ ބުންޏެވެ.


Pickup akun jehi vettunu anhenege kondu hulhu nettijje\nޕިކަޕަކުން ޖެހި އަންހެނެއްގެ ކޮނޑުހުޅު ނެއްޓިއްޖެ\nމާލޭގެ ރޭ ފަތިހު ހިނގި އެކްސިޑެންޓްގެ މަންޒަރެއް: މިއަދު ހިނގި ދެވެނަ އެކްސިޑެންޓްގައި ވަނީ އަންހެނަކަށް އަނިޔާވެފައި\nމާލޭގެ އެވިޑް ކޮލެޖް ކައިރިން ޕާކް ކުރަން އުޅުނު ޕިކަޕަކުން ޖެހި ވެއްޓުނު މީހެއްގެ ކޮނޑުހުޅު ނެއްޓިއްޖެ އެވެ.\nމިއަދު ހެނދުނު 10:39 ގައި މި ހާދިސާ ހިނގީ މަގުގެ އެއް ފަރާތުގައި އަހެނަކާއި ފިރިހެނަކު ސައިކަލެއް މަތީ ތިއްބާ ކައިރިން ޕާކު ކުރަން އުޅުނު ޕިކަޕަކުން ޖެހިގެނެެވެ. ޕިކަޕުން ޖެހުމުގެ ސަބަބުން ސައިކަލްގައި ތިބި ދެ މީހުން ދުވާރު މައްޗަށް ވެއްޓުނު އިރު އޭގެ ތެރެއިން އަންހެން މީހާގެ ކަނާތު ކޮނޑު ހުޅު ނެއްޓުނީ އެވެ.\nފުލުހުން ބުނީ އަންހެންމީހާގެ ކޮނޑު ހުޅު ނެއްޓުމުގެ އިތުރުން އެއް ފައިތިލައިން ބައެއް ކަފައިގެން ވެސް ގޮސްފައިވާ ކަމަށެ.\nޕިކަޕުން ޖެހި ވެއްޓުނު ފިރިހެން މީހާއަށް އެއްވެސް އަނިޔާއެއް ނުވެ އެވެ. މަންޒަރު ދުށް ބައެއް މީހުން ބުނާ ގޮތުގައި އެކްސިޑެންޓް ހިނގީ ޕިކަޕް ޕާކު ކުރަން އުޅުމުގެ ތެރޭގައި ކޮންޓްރޯލް ނުވެ ގޮސް ކާރެއްގައި ވެސް ޖެހުމަށް ފަހު އެވެ. އެ ކާރަށް ވެސް ގެއްލުންތައްވި އެވެ.\nރޭ ވެސް މާލޭގައި ނުރައްކާތެރި އެކްސިޑެންޓެއް ބާޒާރުމަތީގައި ހިނގި އެވެ. އަދި ފުލުހުންގެ ޓްރެފިކް ޑިޕާޓްމެންޓުން ކޮންމެ ހަފްތާއަކު އާއްމުކުރާ މާލޭ ތަފާސް ހިސާބުތަކަށް ބަލާއިރު މިދިޔަ ހަފުތާގައި 58 އެކްސިޑެންޓެއް ހިނގި އިރު އެކްސިޑެންޓްތަކުގައި ހަތް މީހަކަށް އަނިޔާވެފައި ވެއެވެ.\nމޯލްޑިވްސް ޕޮލިސް ސާވިސް އެކްސިޑެންޓް މާލޭ ސިޓީ + މަގުމަތީގެ އެކްސިޑެންޓް\nމިދިޔަ ހަފްތާގައި މާލޭގައި 51 އެކްސިޑެންޓް\nއަންހެނެއްގެ ގައިގައި ސައިކަލަކުން ޖެހި އަނިޔާވެއްޖެ\nމިދިޔަ ހަފުތާގައި މާލޭގައި 50 އެކްސިޑެންޓް\nކޮންކްރީޓް ޕަމްޕަކުން ޖެހި މީހެއްގެ ފައި ޗިސްވެއްޖެ


Social media gai emmen kiyavanee\nގައުމުތަކުގެ ލާމެހިފައި އޮތް އޮތުމަށް ފާޑެއްގެ ނިމުމެއް އައިސްފައި ވަނީ ކޮވިޑް-19 އިގެ ވަބާއާއެކު އެވެ. މިއީ "ދުނިޔެ ހުއްޓުން" ފަދަ ކަމެކެވެ. ގައުމުތައް ބަންދުވެ، ދަތުރުފަތުރުު ހުއްޓުނީ އެވެ. އެންމެ ފަހުން ގޭ ބަންދުގައި ވެސް ތިބެން ޖެހުނީ އެވެ.\nމި ގޮތަށް ބަންދުވުމަކީ ކޮވިޑް-19 އިން ރައްކާތެރިވުމަށް އެންމެ މުޖައްރިބު ވެސް ފަންޑިތަ އެވެ. އެހެން ކަމުން މަޖުބޫރުން ނަމަވެސް ދުނިޔޭގެ އެތައް ބިލިއަން މީހުން ގެއަށް ވަންނަން ޖެހުނީ އެވެ. ރާއްޖެވެސް އޮތީ އެ ހާލަތުގަ އެވެ.\nރާއްޖޭގައިވެސް ވަނީ ދިވެހި ތާރީހުގައި ފުރަތަމަ ފަހަރަށް ސިއްހީ ކުއްލި ނުރައްކާ އިއުލާނު ކޮށްފަ އެވެ. އަދި އިއްޔެއިން ފެށިގެން ކޮންމެ ދުވަހަކު ކާފިއު ވެސް އެބަ ހިންގަ އެވެ.\nކޮވިޑުން ރައްކާތެރިވުމަށް ގެތަކުގައި ތިބެންޖެހޭތީ އެކަމަށް ހޭލުންތެރިކުރުވުމަށް ގިނަ މަސައްކަތްތަކެއް ދަނީ ކުރަމުންނެވެ. ގޭގައި ތިބެން ކުރެވިދާނެ ކަންކަން ދަނީ ބުނެދެމުންނެވެ. އަދި ގޭގައި ތިބޭއިރު ކޮށްލާނެ ތަފާތު ކަންކަން ބުނެދީ ވާދަވެރިކަމުގައި އެކަންކަން ދަނީ ކުރަމުންނެވެ.\nއެގޮތުން ރާއްޖޭގައި ވެސް އެފަދަ ޗެލެންޖެއް ފެށުނެވެ. ޗެލެންޖް ފައްޓަވާ، ވައިގައި ހިއްޕެވީ ގައުމުގެ އިސްވެރިން އިސްކޮށް ތިބެގެންނެވެ. ކުރެއްވި ކަމަކީ ޓޮއިލެޓް ޕޭޕަރު ރޯލުން ބޯޅަ ހަދައިގެން ކުޅެން ފެއްޓެވީ އެވެ. އަދި ވީޑިއޯކޮށް ސޯޝަލް މީޑިއާގައި ހިއްސާކު ރުމަށްފަހު އިތުރު ބަޔަކަށް ދައުވަތު ދެނީ އެވެ. ނާއިބު ރައީސާ، ވަޒީރުންނާއި، މަޖިލީސް މެންބަރުންނާއި، ސަފީރުން ފޯރީގައި ގެންދެވީ އެ ކުޅިވަރު ކުޅުއްވަމުންނެވެ. އިސާހިތަކު އެ ވީޑިއޯތައް ވައިރަލްވެ، ބައެއް ދިވެހިންވެސް އެ ކުޅިވަރު ފަށައިފި އެވެ.\nނަމަވެސް ދިވެހިންނާ މުޅި ގައުމުވެސް މި ތިބީ ކޮން ހާލަތެއްގައި ކަމެއް ގިނަ ދިވެހިން ހަނދާނެއް ނުނެތެ އެވެ. ގެއަށްވަދެ މިތިބީ ލޮލަށް ވެސް ނުފެންނަ ކުޑަކުޑަ ވައިރަސްއަކުން ސަލާމަތަށް އެދި، އިންސާނާގެ ބަލިކަށި ކަމުންކަން ހަނދާނަށް ގެނުވި އެވެ. އަދި މިއީ ބޭރުގެ ގައުމުތަކުން ފެންނަ ކުޅިވަރުތަކުގައި ޖެހި ސޯޓްބުރީގައި ޓޮއިލެޓް ޕޭޕަރު ރޯލުގައި ފައިން ތަޅަންވީ ވަގުތު ނޫންކަން އެ ދިވެހިން ދެނެގަތެވެ. އެހެންވެ އެކަމާ ދެކޮޅު ހެދިއެވެ.\nދެން ފެށުނީ ހަގީގީ ޗެލެންޖެވެ. ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް ފެއްޓެވީ މުޅި ސޯޝަލް މީޑިއާ ކީރިތި ގުރުއާން ކިޔަވާ ވީޑިއޯތަކުން ފުރާލުމުގެ ޗެލެންޖެކެވެ. އެ ޗެލެންޖަށް ހިތްވަރު ދިނުމަށް ބައެއް އިލްމުވެރިންލައްވާ ވެސް ގުރުއާން ވިދާޅުވާ ވީޑިއޯތައް އާންމު ކުރެއްވި އެވެ. އޭގެ ތެރޭގައި ދިވެހިންގެ މެދުގައި އަދި މުޅި ދުނިޔޭގައި ވެސް އެންމެ މަގުބޫލް އެއް އިލްމުވެރިޔާ މުފުތީ މެންކު ކީރިތި ގުރުއާން ކިޔަވާ ވިދާޅުވާ ވީޑިއޯއެއް ހިމެނެ އެވެ.\nގުރުއާނުން ކޮންމެވެސް މިންވަރެއް ކިޔެވުމަށްފަހު ސޯޝަލް މީޑިއާގައި ވީޑިއޯ ހިއްސާކޮށް އިތުރު ބަޔަކަށް އެ ދައުވަތު ދޭންވީއެވެ. އަދި ގުރުއާން ވަކި މުއްދަތެއްގެ ތެރޭގައި ހަތިމުކުރުމަށް މަސައްކަތް ކުރަންވީ އެވެ.\nމި ޗެލެންޖްވީ މި ހާލަތަށް އަދި އެނޫން ގޮތަކަށް ބެލި ނަމަވެސް ދިވެހިންނަށް އެންމެ ކަމުދިޔަ ޗެލެންޖަކަށެވެ. ކުދި ބޮޑު އެންމެންގެ ކިޔެވުންތަކުން ސޯޝަލް މީޑިއާ ފުރާލައިފި އެވެ. އޭގެ ތެރޭގައި ސިޔާސީ ބޭފުޅުން ވެސް ހިމެނިވަޑައިގަތެވެ.\nޔޫތު މިނިސްޓަރާއި ފުލުސް ސީޕީ އެވެ. ޕީއެންސީގެ ރައީސާއި ކުރީގެ މިނިސްޓަރު ޑރ. މުހައްމަދު މުއިއްޒެވެ. އަދި މަޖިލީހުގެ ކުރީގެ މެންބަރުންނާއި، ގާރީންނާއި، އިލްމުވެރިންނާއި ކުދި ބޮޑު އެތައް ބައެއްގެ އަޑުން ގުރުއާން ރެކޯޑްކޮށް ވީޑިއޯ ހިއްސާ ކޮށްފި އެވެ.\nގުރުއާން ޗެލެންޖަށް ލިބުނު ބޮޑު ކާމިޔާބާއެކު ޝަހީމް ހުންނެވީ ބޮޑު އުފަލެއްގަ އެވެ. އެންމެ ބޮޑު އުފަލަކީ ދިވެހިންގެ ހިތްތަކުގައި އިސްލާމްދީނަށް ދެވިފައިވާ މަތިވެރި މަގާމު އިތުރަށް ހާމަވެގެން ދިއުމެވެ. ހާއްސަ އެތައް ކުޑަކުއްޖެއްގެ އަޑުން ގުރުއާން ރެކޯޑްކުރެވި އެއް ޕްލެޓްފޯމަކުން އަޑުއަހާލަން ފުރުސަތު ލިބުމެވެ. މިއީ ދަރިވަރުންގެ މެދުގައި ގުރުއާނަށް އިތުރަށް ލޯބި އުފެދި، ރީތިކޮށް ގުރުއާން ކިޔެވުމަށް މަސައްކަތް ކުރުމަށް އެ ދަރިވަރުންނަށް އެޅުނު ބާރެކެވެ.\nއަދި މުޅި ދުނިޔެ މިހާރު އޮތް ހާލަތުގައި ކީރިތި ގުރުއާން ކިޔެވުން ހިތަށް ފިނިކަން ހޯދާ، މިވަބާ މުސީބާތުން ސަލާމަތްވުމަށް މާތްﷲ ގެ ހަޒުރަތަށް ދެންނެވުމަށް ދެ އަތް އުފުލާލުމަށް ވެސް ލިބުނު ފުރުސަތެވެ.\nޑރ. މުހައްމަދު ޝަހީމް އަލީ ސައީދު ކޮވިޑް-19\nޑިޒްނީ ޕްރިންސެސްްތައް ދިވެހިވަންތަ ވެއްޖެ